śrī-śrīla-jīva-gosvāmi-prabhupādena viracitaṁ

sa-vṛttikaṁ

# śrī-śrī-harināmāmṛta-vyākaraṇaṁ

## || prathamaṁ prakaraṇam ||

Based on the Puridāsa edition (1947).

Version 0.2

##  udbodhikā

#  Thank you for using a Gaudiya Grantha Mandir text. Remember, GGM is an open source network.

# So, give back to the world community of scholars by notifying us of any mistakes or variant readings, either by emailing us directly or by posting in the GGM forums. And if you are working closely on this or any other text, please send us your edited version.

**And, if you can, please help by donating to the cause.**

**The work done here will last for generations.**

# Thank you, The Editors.

atha śrī-gauḍīya-sampradāyācārya-varyaiḥ śrī-śrī-kṛṣṇa-caitanya-caraṇābja-bhṛṅgair bhakt-siddhāntāmṛta-suradhunī-rājahaṁsair viśva-vaiṣṇava-rāja-sabhā-pātra-rāja-pravarair akhila-śāstra-sindhu-pārīṇair nikhila-kavi-kula-nīrājita-pada-paṅkajaiḥ ṣaḍ-gosvāminām anyatamaiḥ śrī-śrīla-śrī-jīva-gosvām-prabhupādaiḥ śabda-brahmāmṛtākūpāraṁ samunmathya jīva-nikāya-hitāya śrī-harināmāmṛtaṁ samuddidhīrṣubhir vyākaraṇa-miṣeṇa sarvebhya eva jīvebhyaḥ sumahatī kṛpā vitīrṇā |

veda-puruṣaḥ śrī-nārāyaṇo’nādi-bahirmukhatā-nisarga-vaśānāṁ tat-tad-āsakti-niṣṭhānāṁ śreyase parokṣa-vādam avalambya karma-jñāna-vigraha-cchalena brahma-dvārā brahmāṇḍeṣu yathā tat-tat-kāṇḍāny āvirbhāvitavān, tad-unmukheṣu svarūpa-pradarśanena tīvra-virahārti-praśamanāya tad-dvārā ca nikhila-jīva-nikāya-niḥśreyasa-paddhatiṁ bodhayituṁ bhakti-kāṇḍam api tathā samprakāśayāmāsa | tatra śruti-pratipādita-viṣaya-jñānāya śikṣā-kalpa-vyākaraṇa-cchando-jyotiṣa-niruktākhyānāṁ ṣaṇṇāṁ vedāṅgānāṁ prāthamikābhyāsa evāvaśya-kartavyatayā niyamitas tattva-darśibhir mahā-deśika-varaiḥ | teṣu vyākaraṇākhyaṁ śabda-śāstraṁ veda-puruṣa-vadanāravindajam iti tat-pūrṇa-jñānam antareṇa kā kathā śrauta-vidyāyāṁ, gīrvāṇa-vāṇyām api praveśādhikāraḥ sarvato niruddha eva |

kiṁ ca, nirguṇa-viśuddha-sattve paravyomaja-cinmaya-śabda-brahmāvatāram ṛte nikhilāparāvidyāparākāṣṭhābhijñānām api sarva-vedānta-sāraṁ nigama-kalpa-taru-galita-phalam andha-tamas-titīrṣūṇām adhyātma-dīpaṁ veda-purāṇa-kāvyeti trivṛd-ekādhāraṁ prabhu-mitra-priyavad-dhitakārakaṁ śrīmad-bhāgavataṁ pravacana-medhā-bhūri-śrutādy-akṣa-prayāsair apy anadhigamyaṁ tiṣṭhet, yad ṛte parama-śreyaḥ-śrī-bhagavat-prīty-udayaḥ kathamcit kadāpi naiva sambhavet | ataḥ svayaṁ-bhagavatā śrī-viśvambhara-līlayā pratyakṣaraṁ pratidhātu pratiśabdaṁ ca vidvad-rūḍhi-vṛttyā kevalaṁ śrī-kṛṣṇābhidheyatvaṁ pratipāditam | tac-chaktyāviṣṭaiḥ śrī-śrīla-sanātana-gosvāmi-prabhupādair api śrī-śrī-saṅkṣepa-harināmāmṛte saṅketita-praṇālyā tad-anuga-varaiḥ śrī-śrīmaj-jīva-gosvāmi-caraṇais tan-mahā-kāruṇyārcā-vigraha ivaitat śrī-śrī-harināmāmṛtākhyaṁ śabdānuśāsanaṁ svīya-cid-āsvādana-pāripāṭito jīvopakṛtaye sajjana-līlā-vilāsa-smṛtaye ca prakaṭitam | sūtreṣu vṛttiṣūdhāraṇeṣu ca śrī-harināma-rūpa-guṇa-līlā-parikarāṇāṁ sva-sva-sādhanocita-bhagavat-kṛpā-sphūrti-vaiśiṣṭyānubhūtir evāsya mukhya-prayojanam iti granthārambha-padya-catuṣṭaye tathopasaṁhṛti-srag-dharā-yugale ca suvyaktam |

pracaratsv apīndra-candra-kāśakṛtsnāpiśali-śākaṭāyana-pāṇiny-amara-jainendra-pramukhānām ādi-śābdikānāṁ śarva-varma-hemacandrānubhūti-svarūpācārya-vopadeva-kramadīśvara-padmanābhadatta-prabhṛīnāṁ ca navyānāṁ praṇīteṣu nibandheṣu etac-chabda-śāstra-prākaṭyasyaitad eva vaiśiṣṭyaṁ—sūtrādiṣu sāṅketyādibhir api gṛhītaṁ śrī-nāma tad-abhyāsa-parebhyaḥ sarvāparādhād unmucya svāntar-bahiś ca nikhila-loka-lāvaṇya-nirmuktiṁ sva-mūrtiṁ prakāśya krama-vaśāt svarūpodbodhana-pūrvikāṁ bhagavad-rūpa-guṇa-līlādiṣu teṣāṁ praveśa-yogyatāṁ samutpādyed iti | nṛ-mātrasyātrādhikāritve’pi divya-jñānena prayojanavatāṁ vaikuṇṭhānubhūti-samutsukānāṁ śrīmad-bhāgavata-rasāsvāda-lipsūnāṁ para-vidyānuśīlanābhikāṅkṣāṇāṁ satām avaśyam eva vyākaraṇāmṛtam etad rasika-kārṣṇa-vadana-vinirgataṁ karṇa-puṭa-yugalena sādaraṁ pānīyam, punaḥ punar āvṛttyā ca snānādinā sat-kartavyam | samāsenaitad vaktavyaṁ yad akhila-rasāmṛta-mūrtiḥ śrī-harir eva manujābhyupapattaye śrī-harināmāmṛta-mūrtyā kṣiti-tale svāvatāraṁ prakaṭitavān | śabda-śāstrāntara-pāṭhaka-vācakānām ivāsyādhyayanādhyāpanādau nāsti sudurlabha-mānava-jīvana-kālātyayaḥ, paraṁ tu sura-bhāratī-vyutpatti-vāsanā-mātra-parāyaṇānām apy ajñāta-bhāvenaiva sukṛti-puñja-sañcayāt sad-bhakti-sopāna-paramparāyāṁ kramonnayanaṁ pratipadaṁ ca tathā sadā tad-bhāva-bhāvitatvaṁ sampadyeta, yathā bhauma-dehāpyayāvasare tat-smṛty-anapagamāt śrī-hari-sāhityānandāptiḥ sughaṭaiva syāt | ato vyākaraṇa-maruṇī-vṛti jīvana-lubdhāḥ sadāgha-saṁvignāḥ ke vā svairam avatīrṇasyetasyānāyāsa-labhyasya śrī-harināmāmṛtasya pānāvagāhanādito virameyuḥ ?

dvinavatyadhikaikatriṁśat-śata (3192)-sūtra-yute sapta-prakaraṇātmake’smin vyākaraṇe prati-prakaraṇa-maṅgalācaraṇa-śloke śleṣa-prayogeṇa bhakti-para-vyākhyām urarīkṛtya vyākaraṇoddiṣṭa-tātparyam api saṁsūcitam | tatra tāvat prathama-prakaraṇe saṁjñā sandhiś ca, dvitīye viṣṇupada-prakaraṇe śabda-rūpa-viśeṣaṇa-liṅga-sarvanāmāvyaya-śabdāḥ, tṛtīye ākhyāta-prakaraṇe dhātu-prakriyā upasarga-vidhau kiñcit viśiṣṭaṁ ca, caturthe kāraka-prakaraṇe kāraka-viveka upapada-vibhaktir la-kārārtha-nirṇaya ātmanepada-parasmaipada-vidhānaṁ ca, pañcame kṛdanta-prakaraṇe kṛt-pratyayā uṇādi-pratyayāś ca, ṣaṣṭhe samāsa-prakaraṇe samāsa-prakārāḥ samāsāśraya-vidhiḥ pūrva-para-nipātā dvirukta-vidhiś ca, saptame taddhita-prakaraṇe samāsānta-strī-pratyayāḥ sopapatti sodāharaṇaṁ ca nirūpitāḥ |

vyākaraṇe’smin khalu pāṇiny-ādi-vaiyākaraṇa-sammata-pratyāhārādikam anādṛtya avaroha-mārgeṇa siddha-varṇa-samāmnāyam evorarīkṛtya śrī-harināma-mayāḥ saṁjñāḥ saṁjñā nibaddhāḥ | viditam astv etat—mātrā-lāghava-mātreṇa putrotsavaṁ manyamānānāṁ vaiyākaraṇāntarāṇāṁ tiraskāreṇa śrī-harināmākṣara-lābhād atra sūtreṣu mātrā-bāhulyam eva puraskṛtam | vaidika-prakaraṇābhāvavattve uṇādi-pratyaya-saṅkṣiptatve’pi ca (kṛdanta-prakaraṇaṁ, 366-375-tama-sūtrāṇi) prakriyā-kaumudī-sārasvata-vyākaraṇa-prabhṛtīnāṁ bhrama-pramādādikaṁ pradarśayadbhiḥ, tathā sthala-viśeṣeṣu naika-sāhitya-vyākaraṇādi-granthebhyo bahuśa udāharaṇādikaṁ samuddhṛtya matāntarāṇi samullikhya samālocya ca śrī-śrīmaj-jīva-gosvāmi-caraṇair vyākaraṇa-vicikitsāyāṁ viśuddhaṁ mataṁ samupanyastam | kiṁ ca, prācīna-vaiyākaraṇavat strī-pratyaya-prakaraṇaṁ pṛthaktayā apaṭhitvā nāmamaya-pratyaya-sādṛśyāt taddhita-prakaraṇa eva paṭhitam ity api viduṣām avadheyam |

granthopasaṁhāre śrī-śrīla-śrī-jīva-gosvāmi-pādair grantha-nirmitāv etat kāraṇam uṭṭaṅkitaṁ, yat śrī-gopāla-dāsasya kṛte vyākaraṇasyāsya prakāśanam iti | śrī-śrī-govindadeva-sevādhikāriṇāṁ śrī-haridāsa-paṇḍita-pādānāṁ śiṣya-pravareṇa śrī-rādhā-kṛṣṇa-gosvāminā viracitāyāṁ śrī-sādhana-dīpikāyāṁ navama-kakṣāyāṁ śrī-gopāla-dāsa-sambandhe vṛttāntam etat prakaṭitam—

tatra śiṣya-paramparā-śravaṇam āha—gopāla-dāsa-nāmā ko’pi vaiśyaḥ śrī-jīva-gosvāmi-pādānāṁ priya-śiṣyaḥ | harināmāmṛte tan-nāma spaṣṭam evoṭṭaṅkitam | tad yathā—harināmāmṛta-saṁjñaṁ yad artham etat prakāśayāmāse | ubhayatra mama mitraṁ sa bhavatu gopāla-dāsākhyaḥ || iti |

murśidābāda-baharamapurataḥ śrī-rāma-nārāyaṇa-vidyāratna-prakāśite śrī-śrī-harināmāmṛta-vyākaraṇe ṭīkā-dvayaṁ dṛśyate | tatra rāḍha-deśīya-svarṇa-mukhī-grāma-nivāsi-śrī-harekṛṣṇācāryo bāla-toṣaṇī-nāmnīṁ ṭīkāṁ samāsa-prakaraṇasya ūnaṣaṣṭy-adhika-dviśatatama-sūtrāvadhi viracya ṭīkāyām asamāptāyām eva saṁsāra-viṣayaṁ hitvā vrajaṁ gataḥ | tad-anantaraṁ vīra-bhūmastha-kendubilva-grāme nivasatā turyāśrami-śrīmad-gopīcaraṇa-dāsa-vedānta-bhūṣaṇena 1253-tama-baṅgābde (1768-tama-śakābde) samāsa-prakaraṇāvaśiṣṭa-ṭīkāṁ bālatoṣaṇīti nāmnaiva samāpya taddhitoddīpanī-nāmnī antyasya taddhita-prakaraṇasya ṭīkā cakre | jaya-pūrīya-śrī-govinda-deva-mandira-granthāgāre śrī-rādhākṛṣṇa-dāsa-kṛta-ṭīkā-sahitasya śrī-śrī-harināmāmṛta-vyākaraṇasya baṅgākṣara-mayīi kara-lipir ekā vartate |

śrī-śrīla-jīva-pādaiḥ śrī-dhāma-vṛndāvanāt śrī-śrīla-śrīnivāsācārya-prabhūṇāṁ savidhe sampreṣite patra-dvaye śrī-śrī-hetuviśeṣasya śodhana-preṣaṇādikaṁ samullikhitam iti śrīla-narahari-cakravarti-ṭhakkura-kṛta-śrī-bhakti-ratnākare caturdaśa-taraṅga-prārambhe draṣṭavyam |

vaiṣṇava-vyākaraṇa-kṛtāni vyākaraṇāny adhaḥ saṁsūcyante—

(1) śrī-śrīla-sanātana-gosvāmi-pāda-kṛtaṁ saṅkṣepa-(laghu)-harināmāmṛta-vyākaraṇaṁ śrī-harekṛṣṇācārya-kṛta-bāla-toṣaṇī-ṭīkā-prārambhe saṁsūcitaṁ, saṁskaraṇe’smin pariśiṣṭatayā prathamam eva prākāśyaṁ nītam | etad vyākaraṇaṁ śrī-śrīla-rūpa-gosvāmi-pādai racitam ity api kaiścid abhimanyate | ḍhākā-viśvavidyālaya-granthāgāre prākṛta-pāda-sahitasya śrī-laghu-harināmāmṛta-vyākaraṇasya 1747[[1]](#footnote-2)-śakābdīyā ṣaṭ-triṁśat-patrātmikā kācit kara-lipiḥ [4517], śrī-śrīla-rūpa-gosvāmi-prabhupāda-nāmny āropitasya śrī-saṅkṣepa-harināmāmṛta-vyākaraṇasya caikā ṣoḍaśa-patrātmikā kara-lipiḥ [d.r. 162] vartete |

(2) śrī-śrīla-rūpa-gosvāmi-prabhupāda-kṛtā prayuktākhyāta-candrikā śrī-bhakti-ratnākare (1.816, 825) samullikhitā | adyāpi nopalabdhā pustikaiṣā | sā tu bhaṭṭa-malla-kṛtākhyāta-candrikāvat kriyā-kośa iti kaiścid anumanyate |

(3-4) śrī-śrīla-jīva-gosvāmi-prabhu-kṛtau śrī-śrī-harināmṛta-vyakaraṇa-dhātu-saṅgrahau saṁskaraṇe’smin mudritau |

(5) tat-kṛtaiva sūtra-mālikā nādyāpy upalabdhā |

(6-7) śrī-śrīmad-baladeva-vidyābhūṣaṇa-pāda-kṛtau vyākaraṇa-kaumudī-padakaustubhau śrī-vṛndāvanīya-śrī-rādhā-ramaṇa-deva-sevaka-vara-śrīmad-vanamālilāla-gosvāmināṁ tad-anuja-vārāṇasī-vāstavya-mahā-mahopadhyāya-śrīdāmodara-lāla-gosvāmināṁ ca granthāgāre āstām iti vārtā | vyākaraṇa-kaumudī ca śrī-dhāma-vṛndāvanastha-śrī-rādhā-caraṇa-vidyā-vāgīśa-mahodayasya granthālaye vartata ity api śrutam | pada-kaustubhas tu pāṇinīya-sūtrānusāreṇa saṅkṣepato bāla-bodhāya vṛttamattayā racita iti jñāyate |

etad-vyatiriktāni vaiṣṇavai racitāni kānicit vyākaraṇāni granthāntarebhyaḥ[[2]](#footnote-3) jñāyante, atra vivriyante ca—

(8) śrī-śrīmad-advaita-janakena śrīmat-kuvera-tarka-pañcānanena vardhamāna-kṛta-sūtrasāra-prakriyām avalambya kātantra-sārāṁśaṁ ca kroḍīkṛtya praṇītaṁ sūtra-sāra-vyākaraṇam |

(9) śrī-dhāma-navadvīpa-vāstavya-śrī-kāśīnātha-vidyānivāsena śrī-vāsudeva-sārvabhauma-bhrātuṣputreṇa racitaṁ śiśubodhākhyaṁ vyākaraṇam |

(10) śrī-navadvīpa-nivāsi-śrī-kāśīśvara-bhaṭṭācāryeṇa mugdhabodha-prakriyāṁ kātantra-paribhāṣādikaṁ cānusṛtya kṛtaṁ śabda-ratnākarākhyaṁ vyākaraṇaṁ[[3]](#footnote-4) |

(11) śrī-yadunandana-dāsa-kṛta-jumara-kaumudī-granthasyaikā kara-lipiḥ madra-deśastha āḍiyār-grantha-śālāyāṁ surakṣitāste |

(12) śrī-śrīla-paramānanda-sena-kavi-karṇapūra-gosvāmi-pādeṣu śrī-caitanyāmṛtākhya-vyākaraṇasya praṇetṛtvaṁ kaiścid āropyate[[4]](#footnote-5) |

(13) śrī-kṛṣṇa-līlā-śuka-muni-viracitā śrī-bhojadeva-kṛtasya sarasvatī-kaṇṭhābharaṇākhya-vyākaraṇasya ṭīkā[[5]](#footnote-6) deva-kṛtasya daiva-vyākaraṇasya puruṣakāra-nāmnī ṭīkā ca4 | tenaiva viracite’ṣṭa-sargātmake śrī-govindābhiṣeka-kāvye hemacandrācārya-kṛta-kumāra-pāla-carita-kāvyavat prākṛta-bhāṣā-vyākaraṇasya prayogāḥ pradarśitāḥ |[[6]](#footnote-7)

(14) śrī-viṭṭhala-nātha-dīkṣita-putreṇa śrī-vallabhācārya-sampradāyinā śrī-govinda-nāthena praṇītaṁ śrī-govinda-vyākaraṇam |

(15) śrī-bharata-mallika-viracitaḥ kārakollāsaḥ khalu śrī-harināmāmṛtīya-kāraka-prakaraṇam anusṛtya likhita iti tatroktodāharaṇādikāt suṣṭhu jñāyate | kalikātā-stha-saṁskṛta-sāhitya-pariṣad-grantha-mālāyāṁ mudrita eṣaḥ |

sthūla-baṅgākṣara-mudrita-sūtrādikaṁ nānā-grantha-śālā-rakṣita-prācīna-karalipi-saṁvādita-pāṭhāntaraiḥ saṁskṛtaṁ pariśiṣṭa-dvaye śrī-śrī-saṅkṣepa-harināmṛta-vyakaraṇena śrī-śrīla-jīva-gosvāmi-pāda-racita-dhātu-saṅgraheṇa ca sahitaṁ viṣaya-śloka-sūtra-saṁjñā-paribhāṣā-nyāya-dhṛta-grantha-tat-praṇetṛ-kārikā-padya-padyāṁśa-nāma-kṛṣṇanāma-savivaraṇa-dhātu-viśeṣa-śabda-gaṇa-strī-pratyaya-ṇatva-ṣatva-vidhānādeśāgama-dhātv-avayava-dhātv-anubandha-kṛt-pratyayoṇādi-śabda-samāsānta-taddhita-pratyayetara-vyākaraṇādi-stha-saṁjñā-pratyayādi-lakṣya-sūcībhiḥ, śrī-hari-nāmāmṛta-stha-saṁjñā-śabdānāṁ pāṇinīyādi-vyākaraṇokta-saṁjñā-śabdānāṁ ca tāratamya-pradarśaka-sūcī-patreṇa, tathā gaṇa-pāṭhāvyaya-śabda-saṅgraha-svādi-tib-ādi-viṣṇu-bhakti-rūpa-liṅgānuśāsana-saṅgraha-śloka-baṅgīya-saṁskṛta-samiti-parigṛhīta-parīkṣā-praśnāvaly-uttara-mālādibhiḥ samalaṅkṛtam etad apūrva-saṁskaraṇaṁ pāṭhārthināṁ gaveṣakāṇāṁ ca sukha-bodhārthaṁ prathamam eva samprakāśitam | parituṣyatutamām anena svaira-krīḍanena bhagavān śikhipiñcha-mauliḥ |

etad-granthasya prakāśe vividha-sevana-vidhau paṇḍita-vara-śrīman-nandalāla-vidyāsāgara-kāvyatīrthaḥ, paṇḍita-śrī-rādhā-govinda-dāsa-kāvya-purāṇa-rāga-tīrthaḥ, paṇḍita-śrīmanmatha-manmatha-dāsa-kāvyatīrthaḥ, śrī-baladeva-dāsa-kāvya-vyākaraṇa-tīrthaḥ, śrī-nikhilaprabhu-dāsaḥ, śrī-harijana-dāsa-brahmacārī, śrī-kānāilāla-dāsaś ca dhanyavāda-bhājanaṁ bhavanti | śrī-dhāma-navadvīpa-stha-śrī-haribola-kuṭīra-sevādhikāriṇaḥ śrīmad-haridāsa-dāsa-mahodayāḥ śrī-śrī-saṅkṣepa-harināmṛta-vyakaraṇasya saṁśodhana-viṣaye kṛta-sāhāyakā asmākaṁ sa-bahu-māna-sādhu-vādam arhanti | mudraṇa-sauṣṭhava-paripāṭiṣu śrī-govinda-dāsa-brahmacāri-sevāvratasya prāṇa-buddhi-vākyaiḥ sevā-prayāsaḥ śrī-bhagavac-caraṇānucara-viśva-vaiṣṇava-rāja-sabhā-sabhājana-bhājanānāṁ sarvato niḥśreyasāśaṁsanam arhati | etat-saṁskaraṇasya pariśuddhi-vividha-sauṣṭhava-vidhānādiṣu sarva-vidha-sūcikā-nirmāṇe ca parama-snehālayādhyāpakasya em.e. ity upāhvānasya śrī-acyutānanda-dāsa-kāvyatīrthasya kāya-mano-vacobhiḥ sarvato-mukhinī sevā parama-dhanyavādārhā | mudraṇākṣara-yojanādi-doṣād atra ye kecid bhramā bhaveyus te sāragrāhibhiḥ sudhībhiḥ saṁśodhya paṭhanīyāḥ |

jīva-jīvanaḥ khalu śrī-jīva-caraṇo vyākaraṇa-vyutpitsūnāṁ bālānāṁ jīvānāṁ ca hitābhilāṣa-paratayā sva-hṛdaya-kamala-kośād udghāṭya bahiḥ pradarśayan śrī-hari-nāmāmṛtāsavam etat prakāśayāmāsa | etad eva śrīman-mahāprabhoḥ phelā-lavaṁ svādaṁ svādaṁ śrī-bhāgavata-sāhityam anubobhūyamānā jīvā amaratvaṁ gacchantaḥ sukhaṁ śrī-bhakti-rasāmbudhau viharas tv ity āśāste dīna āśravaḥ |

iti sampādakaḥ |

śrī-śrīla-sanātana-gosvāmi-prabhupāda-viraha-tithiḥ

vāmanaḥ 30, śrī-gaurābdaḥ 461

—o)0(o—

śrī-śrīla-jīva-gosvāmi-prabhupāda-viracitaṁ

# śrī-śrī-harināmāmṛta-vyākaraṇaṁ

## granthārambhaḥ

pāṭhāntarāṇāṁ sāṅketika-cihnāni—

(ka) – ḍhākā-viśva-vidyālaya-saṁrakṣita-lipi-śālāyāḥ 2401-saṅkhyaka-kara-lipiḥ |

(kha) – śrīpāṭa-gopīvallabhapura-stha-granthāgāra-rakṣitā kara-lipiḥ |

(ga) – murśidābāda-baharamapurataḥ prakāśitaḥ śrī-rāma-nārāyaṇa-vidyāratna-sampādito granthaḥ |

(gha) – 442-śrī-caitanyābde śrī-gauḍīya-maṭhataḥ prakāśito granthaḥ ||

—o)0(o—

|| śrī-śrī-rādhā-kṛṣṇābhyāṁ namaḥ ||

kṛṣṇam upāsitum asya srajam iva nāmāvaliṁ tanavai |

tvaritaṁ vitared eṣā tat-sāhityādijāmodam ||1||[[7]](#footnote-8)

āhata-jalpita-jaṭilaṁ dṛṣṭvā śabdānuśāsana-stomam |

hari-nāmāvali-valitaṁ vyākaraṇaṁ vaiṣṇavārtham ācinmaḥ ||2||

vyākaraṇe marunī-vṛti jīvana-lubdhāḥ sadāgha-saṁvignāḥ |

harināmāmṛtam etat pibantu śatadhāvagāhantām ||3||

śrī-hariṁ madhuraṁ natvā hari-nāmāmṛtaṁ rasam |

vyākaraṇaṁ ca tad bhaktyā pibantu vraja-vāsinaḥ ||4||[[8]](#footnote-9)

sāṅketyaṁ pārihāsyaṁ vā stobhaṁ helanam eva vā |

vaikuṇṭha-nāma-grahaṇam aśeṣāgha-haraṁ viduḥ ||5|| iti[[9]](#footnote-10) |

### (1)

### |[ prathamam ]|

## saṁjñā-sandhi-prakaraṇam

### 1.1. atha saṁjñā-prakaraṇaṁ—

1. nārāyaṇād udbhūto’yaṁ varṇa-kramaḥ |

a ā i ī u ū ṛ ṝ ḷ ḷḷ e ai o au am aḥ | ka kha ga gha ṅa | ca cha ja jha ña | ṭa ṭha ḍa ḍha ṇa |

ta tha da dha na | pa pha ba bha ma | ya ra la va śa ṣa sa ha kṣa ||

ete “varṇāḥ” “akṣarāṇi” “alaḥ” ca | eṣām udbhava-sthānāni[[10]](#footnote-11)—

a-ā-ka-varga-ha-visargāṇāṁ kaṇṭhaḥ |

i-ī-ca-varga-ya-śānāṁ tālu |

u-ū-pa-vargāṇām oṣṭhaḥ |

ṛ-ṝ-ṭa-varga-ra-ṣāṇāṁ mūrdhā |

ḷ-ḷḷ-ta-varga-la-sānāṁ dantāḥ |

ed-aitoḥ kaṇṭha-tālū |

od-autoḥ kaṇṭhoṣṭham |

va-kārasya dantoṣṭham |

anusvārasya śiro nāsikā vā ity ādīni ||1||

2. tatrādau caturdaśa sarveśvarāḥ |

tasmin varṇa-krame ādau caturdaśa varṇāḥ sarveśvara-nāmāno bhavanti | a ā i ī u ū ṛ ṝ ḷ ḷḷ e ai o au | ete “svarāḥ” “acaū” iti prācīnānām | ete svatantroccāraṇāḥ | kādīnām uccāraṇaṁ caiṣām adhīnam iti sarveśvarāḥ | evam anyatrāpi jñeyam |[[11]](#footnote-12)

mātrā-lāghava-mātraṁ putrotsava[[12]](#footnote-13) iti pare’bhimanyante |

harināmākṣara-lābhād vayaṁ tv amūdṛk tiraskurmaḥ ||2||

3. daśa daśāvatārāḥ |

tatrādau daśa varṇā daśāvatāra-nāmāno bhavanti—a ā i ī u ū ṛ ṝ ḷ ḷḷ |

ete “samānāḥ”, “akaḥ” ca prācīnānām ||3||

4. teṣāṁ dvau dvāv ekātmakau |

teṣāṁ daśāvatārāṇāṁ madhye krameṇa dvau dvau varṇau pratyekaṁ prapañcaṁ caikātmakau jñeyau, yathā—a ā iti dvau ekātmakau, i ī iti dvau ekātmakau, evam u ū ity-ādi | atra “savarṇa”-saṁjñā ca | pratyekam ekātmakatvaṁ spaṣṭam eveti prapañcārtham idaṁ sūtram ||4||

5. pūrvo vāmanaḥ |

teṣām ekātmakānāṁ pūrva-pūrvo varṇo vāmana-nāmā | a, i, u, ṛ, ḷ | ete hrasvāḥ, nirhrasvāś ca ||5||

6. paras trivikramaḥ |

teṣām ekātmakānāṁ para-paro varṇaḥ trivikrama-nāmā | ā, ī, ū, ṝ, ḷḷ | ete dīrghāḥ ||6||

7. trimātro mahāpuruṣaḥ |

tri-mātratvena uccāryamāṇo varṇo vāmanas trivikramaś ca mahā-puruṣa-saṁjñaḥ syāt | eṣa dūrāhvāne gāne rodanādau ca prasiddhaḥ |[[13]](#footnote-14) pluta-saṁjñaś ca, yathoktam—

eka-mātro bhaved hrasvl dvi-mātro dīrgha ucyate |

tri-mātras tu pluto jñeyo vyañjanaṁ cārdha-mātrakam ||

(saura-śāstrīya-vacanam)

ādi-trayasya kukkuṭa-rutau krameṇa prasiddhiḥ |[[14]](#footnote-15) atra mahā-puruṣe vāmanam api trivikramam uccārayanti likhanti ca taj-jñāḥ | āgaccha bho viṣṇu-mitra3 āgaccha | āgato’smi bho viśvapā3, āgato’smi ||7||

8. a-ā-varjitāḥ sarveśvarā īśvarāḥ |

a-ā iti varṇa-dvaya-varjitāḥ sarveśvarāḥ īśvara-nāmānaḥ—i ī u ū ṛ ṝ ḷ ḷḷ e ai o au | ete “nāminaḥ”, “icaś” ca ||8||

9. daśāvatārā īśāḥ |

a-ā-varjitā daśāvatārā īśa-nāmānaḥ | i ī u ū ṛ ṝ ḷ ḷḷ | ete ikaḥ ||9||

10. a-ā-i-ī-u-ū anantāḥ |

“aṇaḥ” ca ||10||

11. i-ī-u-ū catuḥsanāḥ |

“iṇaḥ” ca ||11||

12. u-ū-ṛ-ṝ caturbhujāḥ |

“ukaḥ” ca ||12||

13. e-ai-o-au caturvyūhāḥ |

“sandhyakṣarāṇi”, “ecaḥ” ca | ete sarva eva trivikramāḥ ||13||

14. am iti viṣṇucakram |

a-kāra uccāraṇārthaḥ | bindu-svarūpo varṇo viṣṇu-cakra-nāmā, “anusvāraḥ”, “binduḥ”, “lavaḥ” ca ||14||

15. aঁ iti viṣṇucāpaḥ |

ardha-candrākṛti-varṇo viṣṇu-cāpa-nāmā, “anunāsikaḥ” ca | nāsikā-bhavo’yam | sānunāsikas tu mukha-nāsikā-bhavaḥ ||15||

16. aḥ iti viṣṇusargaḥ |

bindu-dvayākāro varṇo viṣṇu-sarga-nāmā, “visargaḥ”, “visarjaniyaḥ”, “visṛṣṭaḥ”, “abhiniṣṭānaḥ” ca ||16||

17. kādayo viṣṇujanāḥ |

ka-kārādayo ha-kārāntās tā varṇā viṣṇujana-nāmāno bhavanti | viṣṇoḥ sarva-vyāpakatayā sarveśvarasya janā iva tasādhīnā ity arthaḥ | ka kha ga gha ṅa | ca cha ja jha ña | ṭa ṭha ḍa ḍha ṇa | ta tha da dha na | pa pha ba bha ma | ya ra la va śa ṣa sa ha | ka-ṣa-saṁyoge tu kṣaḥ | ete “vyañjanāni”, “halaḥ” ca ||17||

18. ya-va-varjitās tu balāḥ |

“ralaḥ” ca ||18||

19. te māntāḥ pañca pañca viṣṇu-vargāḥ |

te ka-kārādayo ma-kārāntā varṇāḥ pañca pañca viṣṇu-vargā bhavanti | ete “vargāḥ” ca | ka kha ga gha ṅa iti ka-vargaḥ | evaṁ ca-vargaḥ, ṭa-vargaḥ, ta-vargaḥ, pa-vargaś ca | ete

ku-cu-ṭu-tu-pu-nāmānaś ca | “sparśāḥ” tu sarva eva ||19||

20. ña-varjitās tu viṣṇu-gaṇāḥ |

“mayaḥ” ca | tatra samāna-vargaḥ, “sa-vargaḥ” ucyate | “sa-varṇaḥ” ||20||

21. ka-ca-ṭa-ta-pā hari-kamalāni |

“prathamāḥ”, “capaḥ” ca ||21||

22. kha-cha-ṭha-tha-phā hari-khaḍgāḥ |

“dvitīyāḥ”, “chaphaḥ” ca ||22||

23. ga-ja-ḍa-da-bā hari-gadāḥ |

“tṛtīyāḥ”, “jabaḥ” ca ||23||

24. gha-jha-ḍha-dha-bhā hari-ghoṣāḥ |

“caturthāḥ”‚ “jhabhaḥ” ca ||24||

25. ṅa-ña-ṇa-na-mā hari-veṇavaḥ |

“pañcamāḥ”, “anunāsikāḥ”, “ñamaḥ” ca ||25||

26. ta etad-varjitā viṣṇu-dāsāḥ |

hari-veṇu-varjitā viṣṇu-vargā viṣṇu-dāsa-nāmānaḥ | ka kha ga gha, ca cha ja jha, ṭa ṭha ḍa ḍha, ta tha da dha, pa pha ba bha | ete “jhapaḥ” ca ||26||

27. ya-ra-la-vā hari-mitrāṇi |

“antaḥsthāḥ”, “ṣaṇaḥ” ca | ete sa-viṣṇu-cāpā nirviṣṇu-cāpāś ca ||27||

28. śa-ṣa-sa-hā harigotrāṇi |

“uṣmānaḥ”, “ṣiṭaḥ”, “śalaḥ” ca ||28||

29. śa-ṣa-sāḥ śaurayaḥ |

“śaraḥ” ca ||29||

30. viṣṇudāsa-harigotrāṇi vaiṣṇavāḥ |

etāni vaiṣṇava-nāmāni—ka kha ga gha | ca cha ja jha | ṭa ṭha ḍa ḍha | ta tha da dha | pa pha ba bha | śa ṣa sa ha | ete “dhuṭaḥ” “jhalaḥ” ca ||30||

31. harigadā-harighoṣa-hariveṇu-harimitrāṇi haś ca gopālāḥ |

ete gopāla-nāmānaḥ—ga gha ṅa, ja jha ña, ḍa ḍha ṇa, da dha na, ba bha ma, ya ra la va ha | ete “ghoṣavantaḥ” “haśaḥ” ca ||31||

32. yādavā anye |

gopālebhyo’nye viṣṇu-janāḥ yādava-nāmānaḥ—ka kha ca cha ṭa ṭha ta tha pa pha śa ṣa sa | ete “aghoṣāḥ”, “kharaḥ” ca ||32||

33. śauri-varjitās tu sātvatāḥ |

śauri-varjitās tu yādavāḥ sātvata-nāmānaḥ | “khapaḥ” ca ||33||

34. asparśī prayatnaḥ sarveśvarāṇāṁ,

sparśī viṣṇu-vargāṇāṁ, īṣat-sparśī hari-mitrāṇām |\*

35. rād anusvārāc ca paraṁ ya-vābhyāṁ tu pūrvaṁ

vinā ya-rāmasya punar aviṣṇu-padādāv īṣat-sparśitaram |\*[[15]](#footnote-16)

36. upendrāt kvacit viṣṇupadādau ca |

upendra-saṁjñā (ā.pra. 42), viṣṇu-pada-saṁjñā (vi.pra. 7) ca vakṣyete | trivikrama-mahāpuruṣa-harigotrāṇāṁ vivṛtaś ceti jñeyam | tatra rāt iti krameṇa darśyate—aryamā, yaṁyamyate, ayyate, vāyv-agnī, nārāyaṇāya, niyamaḥ, prayuṅkte | atra pañcama-ṣaṣṭhe evodāharaṇe, anyāni tu pratyudāharaṇāni ||34-36||

37. varṇa-svarūpe rāmaḥ |

varṇasya svarūpa-mātre vācye rāma-śabdo deyaḥ, tasyaika-parigrahatā-khyāteḥ, yathā a-rāmaḥ, i-rāma ity-ādi | “at”, “it” ity-ādi ca pānineḥ | a-kāra ity ādi ca kalāpasya | yathā ca ka-rāma ity-ādi | ka-kāra ity-ādi tu prācām | ra-rāmas tu “repha” iti ||34||

38. tad-ādi-dvaye dvayam |

yo varṇo nirdiśyate, tad-ādi-dvaye vācye dvaya-śabdo deyaḥ | yathā, a-dvayaṁ, i-dvayam iātma | asya lakṣmī-nārāyaṇa-vācitvād bhagavan-nāmatā | tan-mantro hi “dvaya”-mantrākhyaḥ padma-purāṇe | “avarṇa” ity-ādi ca prācām, “a-kāra” ity-ādi ca pāṇineḥ ||35||

39. ādeśo viriñciḥ |

viriñcir brahmā yathaikaṁ vastūpādāya anyat karoti, tathā yo vidhiḥ pravartate, sa ādeśo viriñciḥ cocyate ||39||

40. āgamo viṣṇuḥ |

viṣṇur yathā madhyataḥ svayam āvirbhūya poṣako bhavati, tathā yo vidhiḥ pravartate, sa āgamaḥ viṣṇuś cocyate ||40||

41. lopo haraḥ |

haro yathā nāśa-hetur bhavati, tathā yo vidhiḥ pravartate, sa “lopaḥ” haraś cocyate | tatra haro dvidhā bhavet—tatrādarśana-mātra-hetur haraḥ | ātyantika-laya-hetur “mahā-haraḥ” | “luk” ity anye ||41||

42. sūtrāṇi[[16]](#footnote-17) ṣaḍ-vidhāni |

saṁjñā ca paribhāṣā ca vidhir niyama eva ca |

atideśo’dhikāraś[[17]](#footnote-18) ca ṣaḍ-vidhaṁ sūtra-lakṣaṇam || iti[[18]](#footnote-19) ||

pratiṣedho’dhikāraś ca iti kecit paṭhanti ca | atra nāma-karaṇaṁ saṁjñā, yathā—tatrādau caturdaśa sarveśvarāḥ (sa.pra. 2) ity-ādi | anyāni vakṣyante ||42||

43. asiddha-rūpaṁ na tyājyaṁ, pratijñeyaṁ kṛdantikā |

atra vyākaraṇe tv anyatraivāsiddha-rūpaṁ madhye madhye na tyajyate | tat tac ca kṛt-paryantaṁ jñeyam | na samāsa-taddhitayor ity arthaḥ | darśanīyas tv agre ||43||

|| iti saṁjñādi ||[[19]](#footnote-20)

—o)0(o—

sandhi-prakaraṇam

## sarveśvara-sandhiḥ

yad idaṁ sandhi-nirmāṇaṁ varṇānām ārabhe mudā |

tena me kṛṣṇa-pādābje manaḥ-sandhir vidhīyatām ||

**sandhir eka-pade nityaṁ nityaṁ dhātūpasargayoḥ |**

**anityaṁ sūtra-nirdeśe’nyatra cānityam iṣyate ||[[20]](#footnote-21)**

paribhāṣeyam | sā cāniyame niyama-kāriṇī |

44. sarva-prakaraṇa-vyāpī varṇa-mātra-nimittakaḥ |

varṇo vikāraḥ sandhiḥ syād viṣayāpekṣakaḥ kvacit ||[[21]](#footnote-22)

kiṁ ca,

45. aco ye hali saṁlagnās te sarve parato matāḥ |

hal ca tat syād a-rāmāntaṁ yatra nānyāc na cāṅghribhit ||

tataś ca kṛṣṇa + agre iti sthite, kāryārtham akṣaraṁ viśleṣayen melayec ca iti nyāyena a-rāma-viśleṣaḥ, kṛṣṇ + a + agre | tataś ca ||44||

46. daśāvatāra ekātmake militvā trivikramaḥ |

daśāvatāra-nāmā varṇa ekātmake varṇe pare sati, tena militvā trivikramo bhavati | tataś ca ā-rāmasya punar milanaṁ = kṛṣṇāgre | evaṁ rādhā + āgatā = rādhāgatā | hari + iti = harīti | hari + īhā = harīhā | viṣṇu + udayaḥ = viṣṇūdayaḥ | viṣṇu + ūḍhā = viṣṇūḍhā | nara-bhrātṛ + ṛṣiḥ = bhrātṝṣiḥ | gamḷ + ḷ-kāraḥ = gamḷḷkāraḥ ||46||

47. ṛ-dvaya-ḷ-dvayor ekātmakatvaṁ vācyam |

ṛ-ḷ-dvayam ṛ-dvayam | ḷ-ṛ-dvayaṁ ḷ-dvayam ity-ādi | īdṛśo vidhir viriñciḥ—kartavyatvenopadeśo vidhiḥ ||47||

48. a-dvayam i-dvaye e |

a-ā iti dvayam, i-ī iti dvaye pare tena militvā e-rāmo bhavati | yādava + indraḥ = yādavendraḥ, gokula + īśaḥ = gokuleśaḥ, mathurā + īśaḥ = mathureśaḥ ||41||

49. prād eṣaiṣyayor vā tathā |

prāt uttarasmāt eṣa-eṣyayoḥ parayos tathā sandhir vā bhavati | pra + eṣaḥ = preṣaḥ, pra + eṣyaḥ = preṣyaḥ | pakṣe, e-dvaye ai, praiṣaḥ, praiṣyaḥ ||49||

50. u-dvaye o |

a ā iti dvayam u ū iti dvaye pare militvā o-rāmo bhavati | a-dvayam atra pūrvato’nuvartate | yad uktaṁ—

kāryiṇā hanyate kāryī kāryāt kāryeṇa hanyate |

nimittaṁ ca nimittena yac cheṣam anuvartate ||[[22]](#footnote-23) iti |

puruṣa + uttamaḥ = puruṣottamaḥ, suparṇa + ūḍhaḥ = suparṇoḍhaḥ, dvārakā + utsavaḥ = dvārakotsavaḥ ||50||

51. omi ca tathā |

kṛṣṇa + oṁ = kṛṣṇom ||51||

52. ṛ-dvaye ar |

a ā iti dvayam, ṛ ṝ iti dvaye pare militvā ar bhavati | kṛṣṇa + ṛddhiḥ = kṛṣṇarddhiḥ ||52||

53. ḷ-dvaye al |

a ā iti dvayam, ḷ ḷḷ iti dvaye pare militvā al bhavati | yamunā + ḷ-kārāyate = yamunalkārāyate ||53||

54. punar advaya-sandhau āṅ-ādeśaḥ para-nimittavad vaktavyaḥ |

atideśo’yaṁ—anya-tulyatva-vidhānam atideśaḥ[[23]](#footnote-24) | atrā-rāmasya ṅittvaṁ kriyā-yoge iti vakṣyate (sa.pra. 70) | ā + ihi = ehi, kṛṣṇa + ehi = kṛṣṇehi | ā + ūḍhā = oḍhā | kṛṣṇa + ūḍhā = kṛṣṇoḍhā | ā + ṛddhiḥ = arddhiḥ | kṛṣṇa + arddhiḥ = kṛṣṇarddhiḥ | ā + ḷkārāyate = alkārāyate | yamunā + alkārāyate = yamunalkārāyate ||54||

55. e-dvaye ai |

a-ā iti dvayam e aīti dvaye pare militvā ai-rāmo bhavati | kṛṣṇa + eka-nāthaḥ = kṛṣṇaika-nāthaḥ | kṛṣṇa + aiśvaryaṁ = kṛṣṇaiśvaryam |

56. svād īreriṇoś ca tathā |

sva + īraṁ = svairam | sva + īrī = svairī, svairiṇī ca | nāmno grahaṇe liṅga-viśiṣṭasyāpi grahaṇam iti nyāyāt ||56||

57. o-dvaye au |

a-ā iti dvayam o au iti dvaye pare militvā au-rāmo bhavati | kṛṣṇa + odanaṁ = kṛṣṇaudanam; kṛṣṇa + aunnatyaṁ = kṛṣṇaunnatyam ||57||

58. prād ūḍhoḍhyoś ca tathā |

pra + ūḍhaḥ = prauḍhaḥ, pra + ūḍhiḥ = prauḍhiḥ, ūham iti kecit paṭhanti—prauhaḥ | neha prauḍhavān, arthavad grahaṇe’narthakasya na grahaṇam iti nyāyāt ||58||

59. i-dvayam eva yaḥ sarveśvare |

i ī iti dvayam eva sarveśvare pare ya-rāmo bhavati, na tu militvā | ya ity atra a-rāma uccāraṇārthaḥ | evam anyatrāpi | hari + arcanaṁ = hary-arcanam | hari + āsanaṁ = hary-āsanam | dadhi + upendrasya = dadhy-upendrasya | rukmiṇī + eṣā = rukmiṇyeṣā |

dvitva-prakaraṇe etāvataiva siddhiḥ | vikalpena tu mahāntarāṇi vakṣyante | tasmād asiddha-rūpaṁ na tyājyaṁ (sa.pra. 43) iti pratijñā nātra vyabhicarati |

kathaṁ hariharīti ? hariharīti ekātmakatām avalambya trivikrama-vidher viśeṣatvena balavattvāt | tathā hi—samasta-vyāpi sāmānyam, eka-deśa-vyāpi viśeṣaḥ | sāmānya-vidhiḥ utsargaḥ | viśeṣa-vidhiḥ apavādaḥ iti sthite pūrva-parayoḥ para-vidhir balavān, nityānityayor nityaḥ, antaraṅga-bahiraṅgayor antaraṅgaḥ, utsargāpavādayor apavādaḥ | teṣu cottarottara iti | daśāvatāre sāmānyatvaṁ cet tatrādvayam ity eva kriyeta, viṣṇu-dvaya ity ādāv api para-para-sūtra-prāpteḥ | tad evam ete cānye ca nyāyā yuktyā prasiddhyā ca svīkṛtatvāt pūrvam uttaraṁ ca granthaṁ vyāptur asti ||59||

60. u-dvayaṁ vaḥ |

u ū iti dvayam eva sarveśvare pare va-rāmo bhavati | madhu + ariḥ = madhvariḥ, viṣṇu + āśritaḥ = viṣṇvāśritaḥ ||60||

61. ṛ-dvayaṁ raḥ |

ṛ ṝ iti dvayam eva sarveśvare pare ra-rāmo bhavati | rāma-bhrātṛ + udayaḥ = rāma-bhrātrudayaḥ, rāma-bhrātṛ + aiśvaryaṁ = rāmabhrātraiśvaryam ||61||

62. ḷ-dvayaṁ laḥ |

ḷ ḷḷ iti dvayam eva sarveśvare pare la-rāmo bhavati | śakḷ + arthaḥ = śaklarthaḥ | śrīpater eva | vyāḍigālavayor matena madhye eva ya-va-ra-lā bhavanti—hariyarcanaṁ, madhuvariḥ, bhuvādīty-ādi ||50||

63. e ay |

e-rāmo ay bhavati, sarveśvare pare—kṛṣṇe + utkarṣaḥ = kṛṣṇayutkarṣaḥ ||63||

64. ai āy |

ai-rāmo āy bhavati, sarveśvare pare—yamunāyai + arghaḥ = yamunāyāyarghaḥ | gopyai + āsanaṁ = gopyāyāsanam ||64||

65. o av |

o-rāmo av bhavati, sarveśvare pare—viṣṇo + iha = viṣṇaviha ||65||

66. au āv |

au-rāmo āv bhavati, sarveśvare pare—kṛṣṇau + atra = kṛṣṇāvatra ||66||

67. e-obhyām asya haro viṣṇupadānte |

e-o-rāmābhyāṁ viṣṇupadānte sthitābhyāṁ parasya a-rāmasya haro bhavati, hare + atra = hare’tra, viṣṇo + atra = viṣṇo’tra ||67||

68. ay-ādīnāṁ ya-vayor vā |

ay āy av āv ity eṣāṁ viriñcīnāṁ ya-vayor vā haro bhavati viṣṇupadānte viṣaye, kṛṣṇayutkarṣaḥ = kṛṣṇa utkarṣaḥ | yamunāyāyarghaḥ = yamunāyā arghaḥ, gopyāyāsanaṁ = gopyā āsanam, viṣṇaviha = viṣṇa iha, kṛṣṇāvatra = kṛṣṇā atra | ya-vāv imāv īṣat-sparśināv īṣat-sparśitarau ca matau ||68||

69. teṣāṁ na sandhir nityam |

teṣāṁ ya-va-lopināṁ nityaṁ sandhir na bhavati | pratiṣedho’yam | kṛṣṇa utkarṣaḥ, yamunāyarghaḷh, gopyāsanam, viṣṇa iha ity-ādi ||69||

70. o-rāmāntānām anantānāṁ cāvyayānāṁ sarveśvare |

o-rāmāntānām anantānāṁ kevalānām avyayānāṁ sarveśvare pare sati pūrvasya ca parasya ca sandhir na bhavati—no upendraḥ | no acyutaḥ | kathaṁ taddhite vi-pratyayāntasya go-śabdasyāvyayatve sati go’bhavat iti ? go’bhavat ity atra lākṣaṇika-pratipadoktayoḥ pratipadoktasyaiva grahaṇam iti nyāyena syāt |

a-rāmādayaḥ sambodhanādau | tatra sambodhane—a ananta ! smaraṇe ā evam acyuta-līlā ! bhartsane—i acyutaṁ na bhajasi | vāk-pūraṇe—ī īdṛśaḥ saṁsāraḥ | āmantraṇe—u acyuta ! pratiṣedhe—u upasannaṁ māṁ tyajasi | āṅas tu sandhir bhavaty eva—ā anantaṁ = ānantam | ananta-maryādāṁ kṛtvety arthaḥ |

īṣad-arthe kriyā-yoge vyāpti-maryādayoś ca yaḥ |

etam ātaṁ ṅitaṁ vidyād vākya-smaraṇayor aṅit || iti ||70||

71. īd-ūd-etāṁ dvi-vacanasya maṇīvādi-varjam |

dvi-vacana-sthānīyānām ī-ū-e-rāmāṇāṁ sambandhe sarveśvare pare sandhir na bhavati | harī atra | viṣṇū atra | amū atra | gaṅge atra | bhajete ajitam | amūke atra staḥ | cāndrās tv atra sandhim icchanti—amūke’tra staḥ | maṇīvādau tu sandhir bhavaty eva, vikalpa ity eke—maṇī iva = maṇīva | evaṁ dampatī + iva = dampatīva | rodasī + iva = rodasīva | jampatī + iva = jampatīva ||71||

72. adaso’mīty asya |

adas-śabda-sambandhinaḥ amī ity asya padasya sarveśvare pare sandhir na bhavati—amī acyuta-priyāḥ | amī iti kiṁ ? amūke’tra syuḥ | o-rāmāntādyā asandhayaḥ pāṇinīyānāṁ pragṛhya-saṁjñāḥ[[24]](#footnote-25) ||72||

73. mahāpuruṣasya ca |

mahā-puruṣasya ca sambandhe sarveśvare pare sandhir na bhavati ||73||

74. dūrāhvānādāv antya-sarveśvarasya mahā-puruṣatvaṁ matam |

āgaccha hare3 āgaccha | tiṣṭha hare3, atra tiṣṭha | sarveśvare pare niṣedhād atra tu sandhiḥ | gaccha ā3cyuta-datta, gacchā3cyutadatta ! ādi mahā-puruṣam idaṁ sambodhanam | tathā hi tat-sūtrāṇi[[25]](#footnote-26) dūrāhvānādau yatna-viśeṣe vākyasyānte sambodhana-padasya saṁsāro mahāpuruṣaḥ | kriynayāvacchinnaḥ pada-samūho vākyam ||74||

75. antya-sarveśvarādi-varṇāḥ saṁsāra-saṁjñāḥ |

“ṭi”-saṁjñāś ca | āgaccha hare3, tiṣṭha hare3 | ādi-padena gāne rodane vicāre ca iti sārasvatādayaḥ | sambodhana-mātre ca iti kāśikā | kṛṣṇaṁ bhajasva vaiṣṇavā3 ! vākyasyānte eva, na tv iha—hare āgaccha | kṛṣṇā3 ehīti prakriyā-kaumudyāṁ [pā. 6.1.125] bhramaḥ |

sārasvata-prakriyāyāṁ bhramā ye santi bhūrayaḥ |

likhituṁ te na śakyante jñeyās tv asyānusārataḥ ||

sarveṣām amataṁ yat syāt sa bhramaḥ paricīyate |

bahūnām amataṁ yat tat keṣāṁcin matam iṣyate ||75||

76. hai-he-prayoge tu hai-hayor evānantyayor api |

hai3 kṛṣṇa ! he3 kṛṣṇa ! kṛṣṇa hai3 ! kṛṣṇa he3 ||76||

77. pratyabhivāda-vākye saṁsāraḥ, na tu strī-śūdra-viṣaye |

abhivādaye viṣṇu-mitro’ham ity anantaraṁ gurur āha—āyuṣmān edhi viṣṇu-mitrā3 ||77||

pūrvokta-vidhīnāṁ sthāna-viśeṣam āha—

78. guror anṛto’nantasyāpy ekaikasya prācām |

ṛ-rāma-varjitasya guror anantasyāpi varṇasya yaḥ saṁsāras tasyaikakasya sambodhane mahā-puruṣaḥ syāt | prācām ācāryāṇāṁ mate, na tv anyeṣām ||78||

79. vāmano laghuḥ |

80. trivikramo guruḥ |

81. sat-saṅgāt pūrvo vāmano’pi guruḥ |

82. mithaḥ saṁlagno viṣṇujanaḥ satsaṅga-saṁjñaḥ |

“saṁyogaḥ” ca | vī3ṣṇumitra viṣṇūtṛtīyitra | matāntare viṣṇumitrā3 ity eva | anṛtaḥ kiṁ ? kṛṣṇamī3tra | kṛṣṇamitrā3 | āgaccha iti sarvasyādau yojyam | vākyādhikārāt ||82||

83. pṛṣṭa-prativacane her vā |

akārṣīr mālāṁ viṣṇumitra ? akārṣaṁ hī3, akārṣaṁ hi ||83||

84. ākṣepa-garbhe nigṛhīta-paramatasyānuvāde vākyasya saṁsāro vā |

anityā hari-bhaktiḥ ity ātthā3 ? pakṣe tu na ||84||

85. āmreḍitasya saṁsāro bhartsane paryāyeṇa |

avaiṣṇavā3, avaiṣṇava, avaiṣṇava, avaiṣṇavā3 ||85||

86. aṅgety anena yuktasyākhyātasya saṁsāro bhartsane sākāṅkṣatā cet |

hariṁ vināṅga prīṇīhī3, idānīṁ duḥkham āpsyasi | idānīm ity-ādir ākāṅkṣā | etāṁ vinā tu na syāt |

87. vicāre pūrva-vākyasya saṁsāraḥ |

tamālo nu3, kṛṣṇo nu ||87||

88. pratiśravaṇe ca saṁsāraḥ |

pratiśravaṇam abhyupagamaḥ, pratijñānaṁ, śravaṇābhimukhyaṁ ca | hari-mantraṁ dehi | hari-mantraṁ dadāmī3 | hari-bhaktir nityā bhavitum arhatī3 | viṣṇumitra bhoḥ ! kim ātthā3 ? evam anye’pi jñeyāḥ | vicāra-praśna-pūjāsu caturvyūhasya vakṣyate ||88||

89. pūrvārdhasya tv a-rāmaḥ syād id-utāv uttarasya hi |

vibhaktāvayavāt tasmāc cha-rāmo dvir bhavaty uta ||

harā3 icchatram etat te ? paṭā3 ucchatram ity api ||89||

90. o-rāmasya buddha-nimittasyetau sandhir vā |

buddha-nimittako ya o-rāmas tasya sandhir vā syāt | iti-śabde pare | buddha-saṁjñā vakṣyate (vi.pra. 24) | viṣṇo iti viṣṇav iti vā | buddha-nimittasya iti kiṁ ? gav ity ayam āha—atrānukāryānukaraṇayor bhedasyāvivakṣitatvād asatyarthavattve viṣṇu-bhaktir nopapadyate | viṣṇu-bhakti (vi.pra 1) saṁjñā ca vakṣyate ||90||

91. īśasyānekātmake vāmanaś ca |

īśa-saṁjñasya ekātmakānya-sarveśvare pare sandhir vā syāt, trivikramasya vāmanaś ca vā, hari āsanaṁ, rukmiṇi eṣā, rukmiṇī eṣā iti ca | anyatra cānityam iṣyate iti madhye vilamboccāraṇe sandhir na syād ity arthaḥ | sūtreṣu saṁhitā-saṁjñeṣu śīghroccāraṇe’pi vikalpyate ||91||

92. ṛ-dvayād va-yayor ṛti |

anayor ṛti pare sandhir vā syāt, trivikramasya vāmanaś ca vā—sraṣṭṛ-ṛṣabhaḥ, yādava-ṛṣabhaḥ | hima-ṛtāv api tāḥ sma bhṛśasvidaḥ iti māghaḥ (6.61) | mālā-ṛṣabhasya, māla-ṛṣabhasya iti ca | pakṣe yathā-prāptaṁ hary-āsanam ity-ādi ||92||

93. na nitya-samāse na cāviṣṇupadānte niṣedha-vāmanau |

hary-arthaṁ, kumāryau ||93||

94. uñaḥ sandhy-abhāvaḥ, ūṁ vaś cetau |

95. viṣṇu-gaṇād vo vā sarveśvare |

u iti ū iti v iti | kim u uktaṁ kiṁ ūktam | kim u iti, kimvitīty api boddhavyam | viṣṇu-gaṇāt iti kiṁ ? nañūktam | adyeva halīṣā prārcchati ṛṇārṇam, so’gram, gavendra ity ādayas tākhyāta-samāsayor vakṣyante, durgamatvāt ||94-95||

|| iti sarveśvara-sandhiḥ ||

—o)0(o—

## atha viṣṇujana-sandhiḥ

96. viṣṇudāso viṣṇupadānte harighoṣe ca harigadā |

viṣṇupadānte viṣaye, harighoṣe ca pare sati aviṣṇu-padānte ca, viṣṇudāsa-nāmā varṇaḥ sa-varga-tṛtīyaḥ syāt, “sthāne sadṛśatamaḥ“ iti nyāyena—vāk + acyutasya = vāgacyutasya, vāk + govindasya = govindasya; ṣaṭ + gopikāḥ = ṣaḍgopikāḥ; bhagavat + icchā = bhagavadicchā; kakubh + viṣṇoḥ = kakubviṣṇoḥ | viṣṇupadāntād anyatra (caturthyāṁ) kaṁsajit + e = kaṁsajite ||61||

97. hariveṇau hariveṇur vā |

viṣṇupadānte vartamāno viṣṇudāso hariveṇau pare hariveṇur vā syāt | sa ca #nivarga-pañcamaḥ—jagat + nāthaḥ = jagannāthaḥ; jagad nāthaḥ | kṛṣṇa-gup + ñuṅure = kṛṣṇagumñuṅure ||97||

98. yādava-mātre harikamalam |

viṣṇudāso yādave pare tad-varga-prathamaḥ syāt—vāk + kṛṣṇasya = vākkṛṣṇasya | atra viṣṇupadānte harigadā-bādhanārtham idaṁ sūtram | mātra-grahaṇād aviṣṇupadānte ca | udāharaṇas tv agre[[26]](#footnote-27) ||63||

99. tataḥ śaś cho vā |

viṣṇudāsāt paraḥ śa-rāmaś cha-rāmo vā syāt[[27]](#footnote-28) | suvāk śauriḥ, suvāk chaurir vā | ap-śāyī apchāyī ||64||

100. na ścyuter iti vācyam |

vāk ścotati ||100||

101. ho harighoṣaḥ |

viṣṇudāsāt paro ha-rāmas tad-varga-caturtha-varṇo vā syāt—vāk + hareḥ = vāgghareḥ | ac + halau = ajjhalau, ajhalau | ṣaṭ + hareḥ = ṣaḍḍhareḥ, ṣaḍ-hareḥ | tat + halinaḥ = taddhalinaḥ tad-halinaḥ | kakubh + harasya = kakubbharasya, kakub-harasya ||101||

102. da-tau pravarṇau‚ la-ca-ṭa-vargeṣu nityam |

da-rāmas ta-rāmaś ca le pare | ca-varge ṭa-varge ca pare | paro yo varṇaḥ, sa eva nityaṁ syāt—tad + lakṣmīpateḥ = tallakṣmīpateḥ | tat + caturbhujasya = taccaturbhujasya | kaṁsajit + chādayati (yādava-mātre, saṁ.pra. 98 ity-ādinā) = kaṁsajicchādayati | tat janārdanasya = tajjanārdanasya | kaṁsajit + jhaṅkāraḥ = kaṁsajijhjhaṅkāraḥ, (viṣṇudāso, saṁ.pra. 96 ity-ādinā) kaṁsajijjhaṅkāraḥ | tadñarāmaḥ, taññarāmaḥ vā | tan-mate pūrvatrāsiddhaṁ [pā. 8.2.1] iti nyāyena tad-varga-tṛtīyasyaiva sthitir iti | evaṁ pa-rāme’pi | kaṁsajit + ṭīkate = kaṁsajiṭṭīkata | kaṁsajit + ḍhaukate = kaṁsajiḍḍhaukate ||66||

103. taś ca śe |

ta-rāmaḥ śa-rāme pare ca-rāmaḥ syāt—tat + śaureḥ = tac śaureḥ | pakṣe chatvam—tacchaureḥ ||67||

104. no’ntaś ca-chayoḥ śa-rāmaḥ,

viṣṇu-cakra-pūrvo viṣṇu-cāpa-pūrvo vā |

na-rāmo viṣṇupadāntaś ca-chayoḥ parayoḥ śa-rāmaḥ syāt | sa ca viṣṇucakra-pūrvo viṣṇucāpa-pūrvo vā—bhagavān + calati = bhagavāṁś calati | bhagavāঁś calati, bhagavān + chādayati = bhagavāṁś chādayati, bhagavāঁś chādayati ||104||

105. ṭa-ṭhayoḥ ṣa-rāmaḥ |

na-rāmo viṣṇupadāntaṣ ṭa-ṭhayoḥ parayoḥ ṣa-rāmaḥ syāt | sa ca viṣṇucakra-pūrvo viṣṇucāpa-pūrvo vā—bhagavān + ṭīkate = bhagavāṁṣ ṭīkate, bhagavāঁṣ ṭīkate | bhagavān + ṭhakkuraḥ = bhagavāṁṣṭhakkuraḥ, bhagavāঁṣṭhakkuraḥ ||105||

106. ta-thayoḥ sa-rāmaḥ |

na-rāmo viṣṇupadāntas ta-thayoḥ parayoḥ ṣa-rāmaḥ syāt | sa ca viṣṇucakra-pūrvo viṣṇucāpa-pūrvo vā—bhagavān + tarati = bhagavāṁstarati, bhagavāঁstarati | bhagavān + thūtkaroti = bhagavāṁsthūtkaroti, bhagavāঁsthūtkaroti ||106||

107. na tse |

tse pare na-rāmo viṣṇupadānto viṣṇucakra-pūrvo viṣṇucāpa-pūrvo vā sa-rāmo na syāt, bhagavāntsaruḥ | kān kān ity atra kāṁs kān iti vācyaṁ vā ||107||

108. praśāno nasya cādau hariveṇuḥ |

viṣṇupadāntasya praśāno na-rāmasya ca-cha-ṭa-ṭha-ta-theṣu pareṣu para-varṇānurūpo hariveṇur bhavati—praśān + caturbhujaḥ = praśāñcaturbhujaḥ | praśān + chādayati = praśāñchādayati | praśān + ṭīkate = praśāṇṭīkate | praśān + ṭhakkuraḥ = praśāṇṭhakkuraḥ | praśān + tarati = praśāntarati ||108||

109. le la-rāma eva |

na-rāmo viṣṇupadānto le pare la-rāmaḥ syāt—bhagavān + līlāyate = bhagavāঁllīlāyate | atra sthāne sadṛśatamaḥ iti nyāyena sānunāsika eva la-rāmaḥ syāt | atra ya-va-lā hi dvividhā matāḥ | sānunāsikāḥ, niranunāsikāś ca ||109||

110. ḍa-ḍha-ṇeṣu ṇa-rāmaḥ |

na-rāmo viṣṇupadānto ḍa-ḍha-ṇeṣu pareṣu ṇa-rāmaḥ syāt—garutman + ḍayase = garutmaṇḍayase | cakrin + ḍhaukase = cakriṇḍhaukase | śārṅgin + ṇaṁkuru = śārṅgiṇṇaṁkuru ||110||

111. ja-jha-ña-śa-rāmeṣu ña-rāmaḥ |

na-rāmo viṣṇupadānto ja-jha-ña-śa-rāmeṣu ña-rāmaḥ syāt | bhagavān + jayati = bhagavāñjayati | bhagavān + jhaṣa-rūpī = bhagavāñjhaṣarūpī | bhagavān + ñuṅuve = bhagavāññuṅuve | bhagavān + śūraḥ = bhagavāñ śūraḥ | chatve bhagavāñchūraḥ ||111||

112. śe cānto vā |

na-rāmo viṣṇupadāntaḥ śa-rāme pare ca-rāmānto ña-rāmaḥ syād vā—bhagavān + śūraḥ = bhagavāñcśūraḥ, bhagavāñśūraḥ, chatve bhagavāñcchūraḥ ||112||

113. mo viṣṇucakraṁ viṣṇujane |

ma-rāmo viṣṇupadānto viṣṇujane pare viṣṇucakraṁ syāt—kṛṣṇaṁ smarati = viṣṇucakrasya pūrvordha-gāmitvaṁ lokāt, kṛṣṇaṁ smarati | viṣṇujanād anyatra tu na—kṛṣṇaṁ + iccha = kṛṣṇamiccha | kathaṁ kimbuktaṁ kṛṣṇagumñuṅuve ? asiddha-rūpaṁ na tyājyam iti pratijñā-siddhy-artham idaṁ tatraiva kartuṁ yogyam api yan na kṛtam | tasmāt tatrākaraṇān na viṣṇucakram iti ||113||

114. viṣṇucakrasya hari-veṇur viṣṇuvarge viṣṇupadāntasya tu vā |

viṣṇucakrasya para-varṇānurūpo hari-veṇuḥ syāt, viṣṇuvarge pare; viṣṇupadāntasya tu vikalpaḥ | aviṣṇupadāntodāharaṇaṁ vakṣyate (ā.pra. gantā mantā ity ādau) | kṛṣṇaṁ kīrtayati, kṛṣṇaṅkīrtayati vā | kṛṣṇaṁ bhajati, kṛṣṇambhajati vā | saṁsāraṁ tarati, saṁsārantarati vā | atra ta-thayoḥ sa-rāma-niṣedho vaktavyaḥ | viṣṇu-varge iti kiṁ ? saṁvatsaraḥ ||114||

115. ya-va-leṣu sa-viṣṇucāpa-para-rūpaṁ ca manyante ||

saঁvatsaraḥ, ṣaঁṣyamyate, saঁllunāti ||115||

116. dviḥ sarveśvara-mātrācchaḥ |

aviṣṇupadāntād api sarveśvarāt paraś cha-rāmo dvir bhavati—kṛṣṇa + chatraṁ = kṛṣṇacchatram ||116||

117. viṣṇupadāntāt trivikramād vā |

viṣṇupadāntāt trivikramāt paraś cha-rāmo dvir vā bhavati—yamunāchāyā, yamunācchāyā vā ||117||

118. āṅ-māṅbhyāṁ nityam |

āṅ-māṅbhyāṁ paraś cha-rāmo nityaṁ dvir bhavati | ṅa-rāmasyāprayogaḥ—ācchādayati, mācchidat ||118||

119. vāmanāt ṅa-ṇa-nā dviḥ sarveśvare |

vāmanāt parā ṅa-ṇa-nā viṣṇupadāntāḥ sarveśvare pare dviḥ syuḥ—paryaṅ + anantaḥ = paryaṅṅanantaḥ, sugaṇ + anantaḥ = sugaṇṇanantaḥ, kurvan + asti = kurvannasti ||119||

120. viṣṇujane viṣṇujano vā, ha-rau vinā |

vāmanāt paro viṣṇujano viṣṇujane pare dvir vā syāt, ha-rau tu dvir na bhavataḥ—

dadhyupendrasya, daddhyupendrasya vā ||120||

121. harimitrād viṣṇugaṇo, viṣṇugaṇād dharimitraṁ, śauritaḥ sātvataḥ, sātvatāc chaurir dvir vā sarveśvare iti vācyam |

yamunalkkārāyate, dadhyupendrasya, bhagavāṁścchādayati, suvākśśaureḥ | atra cho’pi na manyate | pakṣe pūrvavat ||121||

122. ra-rāmāt sarveśvare tu harigotraṁ vinā |

ra-rāmāt paro viṣṇujano, viṣṇujane pare, dvir vā syāt | sarveśvare pare tu harigotraṁ vinā—haryyāsanaṁ haryāsanaṁ vā | kārṣṣṇaṁ kārṣṇaṁ vā ||122||

123. hāc ca sarveśvarataḥ parād iti vyaktavyam |

sarveśvarataḥ parāt hād uttaro viṣṇujano dvir vā syāt—brahmā brahmmā vā | neha—hnute | sarveśvare tu ity-ādi kiṁ ? parāmarśaḥ, vyartha-bhānavyāḥ, arhati ||123||

124. has tu viṣṇujane ca na |

arhyate | viṣṇujane (saṁ.pra. 120) ity ādau dvitva-prakaraṇe, sarvatra sākalyasya iti advitva-pakṣānullekhas tasyāṁ pramādaḥ ||124||

125. viṣṇujanād viṣṇudāsasyādarśanaṁ sa-varge viṣṇudāse |

viṣṇujanāt parasya viṣṇudāsasyādarśanaṁ vā syāt, sa-varge viṣṇudāse pare—bhagavāñcchūraḥ, bhagavāñchūro vā | asya pūrvatrākaraṇaṁ, vikalpenāvaśyakatvābhāvāt ||125||

126. avyaktānukaraṇa-śabdānāṁadbhāgasya hara itau, harigadā-niṣedhaś ca |

paṭat + iti = paṭiti | ghaṭat + iti = ghaṭiti ||126||

127. naika-sarveśvaratve |

srat + iti = srad iti ||127||

128. na dvis trir uktāv antyasya, ta-rāmasya tu vā |

paṭatpaṭat + iti = paṭatpaṭaditi, paṭatpaṭeti vā | kathaṁ baḍabhī valabhī, paryaṅkaḥ palyaṅkaḥ, raghuḥ laghuḥ, kapirikā kapilikā ity-ādi ? ḍa-layo ra-layoś ca prāya ekatva-śravaṇāt[[28]](#footnote-29) ||128||

129. sa-rāme ṭa-nābhyaṁ tug veti vaktavyam |

ṣaṭ + sādhavaḥ = ṣaṭtsādhavaḥ, bhagavān + sādhuḥ = bhagavāntsādhuḥ ||129||

130. śaurau ṇa-ṅābhyāṁ ṭa-kau veti vaktavyam |

sugaṇ + śaṅkaraḥ = sugaṇṭśaṅkaraḥ | prāṅ + svabhūḥ = prāṅksvabhūḥ | prāṅ + ṣaṣṭhaḥ = prāṅkṣaṣṭhaḥ ||130||

|| iti viṣṇujana-sandhiḥ ||

—o)0(o—

## atha viṣṇusarga-sandhiḥ

131. viṣṇusargo jihvā-mūlīyaḥ ka-khayor vā |

viṣṇusargaḥ ka-khayoḥ parayor jihvā-mūlīyo vā syāt | sa ca vajrākṛti-lekho jihvā-mūla-bhavo varṇa-viśeṣaḥ | asya viṣṇujanavat parordhva-gāmitvaṁ, lokāt | evam upadhmānīyasya ca | kaḥ kṛṣṇaḥ | ka 🞪 kṛṣṇaḥ | kṛṣṇaḥ khelati, kṛṣṇa 🞪 khelati ||131||

132. pa-phayor upadhmānīyaḥ |

viṣṇusargaḥ pa-phayor parayor upadhmānīyo vā syāt | sa ca gaja-kumbhākṛti-lekha oṣṭha-bhavo varṇa-viśeṣaḥ | kṛṣṇaḥ paramaḥ, kṛṣṇa ? paramaḥ vā; kṛṣṇaḥ phalaṁ, kṛṣṇa ? phalaṁ vā ||132||

133. na śauri-pareṣu teṣū |

śaurir-pareṣu teṣu ka-kha-pa-pheṣu pareṣu viṣṇusarga-sthāne jihvā-mūlīyādir na syāt | kṛṣṇaḥ kṣīrasyati, kṛṣṇaḥ psāti | atra samāsa-kārye ṣasau ca vakṣyete (samā.pra. 325), yathā niṣkṛṣṇaḥ, rakṣaspāśaḥ ||133||

134. ca-chayoḥ śa-rāmaḥ |

viṣṇusargaḥ ca-chayoḥ parayoḥ śa-rāmaḥ syāt | kṛṣṇaḥ + carati = kṛṣṇaścarati; kṛṣṇaḥ + chādayati = kṛṣṇaśchādayati ||134||

135. ṭa-ṭhayoḥ ṣa-rāmaḥ |

viṣṇusargaḥ ṭa-ṭhayoḥ parayoḥ ṣa-rāmaḥ syāt | kṛṣṇaḥ + ṭīkate = kṛṣṇaṣṭīkate; kaḥ + ṭha-rāmaḥ = kaṣṭharāmaḥ ||135||

136. ta-thayoḥ sa-rāmaḥ |

viṣṇusargaḥ ta-thayoḥ parayoḥ sa-rāmaḥ syāt | kṛṣṇaḥ + tarati = kṛṣṇastarati, kṛṣṇaḥ + thūtkaroti = kṛṣṇasthūtkaroti ||136||

137. na tse |

kaḥ tsaruḥ ||137||

138. śauriṣu śaurir vā |

viṣṇusargaḥ śauriṣu pareṣu paro vā yo varṇaḥ sa eva vā syāt— kṛṣṇaḥ śaraṇam, kṛṣṇaśśaraṇaṁ vā | hareḥ ṣaṇḍaḥ, hareṣṣaṇḍo vā | hareḥ surabhiḥ, haressurabhir vā ||136||

139. sātvata-paratve lopyaś ca |

sātvataḥ paro yebhyas teṣu śauriṣu pareṣu viṣṇusargaḥ, pakṣe lopyaś ca syāt—hareḥ sthalaṁ = hare sthalaṁ, haressthalaṁ vā ||139||

140. ād a-rāma-gopālayor ur nityam |

a-rāmāt paro viṣṇusarga u-rāmaḥ syāt | a-rāma-gopālayoḥ parayoḥ—kṛṣṇaḥ + atra = kṛṣṇo’tra, kṛṣṇaḥ + gacchati = kṛṣṇo gacchati | a-rāma-nirdeśāt mahāpuruṣe tu na—āgaccha tīrthaśravā3 atra | viṣṇusarga-lopo vakṣyate ||140||

141. a-dvaya-bho-bhago-aghobhyo lopyaḥ,

sarveśvare tu yaś ca, na ca lopye sandhiḥ |

a ā iti varṇa-dvayāt bhoḥ-bhagoḥ-aghoḥ-śabdebhyaś ca paro viṣṇusargo lopyaḥ syāt,

sarveśvara-gopālayoḥ parayoḥ | sarveśvare tu pare pakṣe ya-rāmaś ca syāt | tasmin lopye sati punaḥ sandhir na syāt—kṛṣṇaḥ + iha = kṛṣṇa iha, kṛṣṇayiha vā | kṛṣṇāḥ + atra = kṛṣṇā atra, kṛṣṇāyatra vā | bhoḥ + ananta = bho ananta, bhoyananta vā | bhagoḥ + ananta = bhago ananta, bhagoyananta vā | aghoḥ + avaiṣṇava = agho avaiṣṇava, aghoyavaiṣṇava vā |

atrā-dvayāt para īṣat-sparśī, īṣat-sparśitaraś caya-rāmo jñeyaḥ | o-rāmāt paras tv īṣat-sparśitara eva | gopāle na ya-rāmaḥ—kṛṣṇāgacchati, bho govinda, bhago govinda, agho hari-vimukha | ād arāma-gopālayoḥ iti viśeṣa-vidhānān āha—kṛṣṇo’tra kṛṣṇo gacchati |

saiṣa iti pāda-pūraṇe | saḥ + eṣaḥ = sa eṣaḥ |

saiṣa dāśarathī rāmaḥ, saiṣa rājā yudhiṣṭhiraḥ |

saiṣa karṇo mahā-tyāgī | saiṣa bhīmo mahā-balaḥ ||141||

142. eṣa-sa-paro viṣṇujane |

etac-chabdasya eṣa ity asmāt, tac-chabdasya sa ity asmāc ca paro viṣṇusargo lopyaḥ syād viṣṇujane pare,[[29]](#footnote-30) eṣaḥ + kṛṣṇaḥ = eṣa kṛṣṇaḥ; saḥ + rāmaḥ = sa rāmaḥ ||142||

143. na tu nañ-samāsāka-pratyayayoḥ |

aneṣaḥ kṛṣṇaḥ, aso rāmaḥ, eṣakaḥ, kṛṣṇaḥ, sako rāmaḥ | sa ity asya sāhacaryāt[[30]](#footnote-31) eṣaṇam eṣa ity asmān na syāt—eṣo bhavati ||143||

144. ra īśvarāt sarveśvara-gopālayoḥ |

īśvarāt paro viṣṇusargo ra-rāmaḥ syāt | sarveśvara-gopālayoḥ parayoḥ—hareḥ + idaṁ = hareridam, hariḥ + gacchati = harirgacchati ||144||

145. anīśvarād api ra-rāmajaḥ |

sa eva viṣṇusargo yadi ra-rāma-jātas tadā īśvarād anīśvarād api ca paro ra-rāmaḥ syāt, sarveśvara-gopālayoḥ parayoḥ—prātaḥ + atra = prātaratra | gīḥ + mukundasya = gīrmukundasya | bhrātaḥ + vraje = bhrātarvraje | bhrātaḥ + govindaṁ paśya = bhrātargovindaṁ paśya ||145||

146. ahno viṣṇusargasya ro rātri-rūpa-rathāntarād anyeṣu |

rātri-rūpa-rathāntarād anyeṣu pareṣu ahno viṣṇusargasya sthāne ro bhavati—ahaḥ + ahaḥ = aharahaḥ, ahaḥ + gaṇaḥ = ahargaṇaḥ | sarveśvara-gopālayor eva | neha—ahaḥpatiḥ | rātrādau[[31]](#footnote-32) tu na—ahorātriḥ | eka-deśa-vikṛtam ananyavat—ahorātraḥ | ahorūpam | ahorathantaraṁ sāma ||146||

147. ro re lopyaḥ, pūrvaś ca trivikramaḥ |

ro ra-rāme pare lopyaḥ syāt | ra-rāmāt pūrvo vāmanaś ca trivikramaḥ syāt | bhrātaḥ + rāmānujaṁ paśya = bhrātā rāmānujaṁ paśya | hariḥ + rādhā-priyaḥ = harī rādhāpriyaḥ ||147||

|| iti viṣṇusarga-sandhiḥ ||

iti śrī-śrī-saṁkṣepa-harināmāmṛtākhye vaiṣṇava-vyākaraṇe

saṁjñā-sandhi-prakaraṇaṁ prathamaṁ samāptam ||1||

(2)

[dvitīyam]

## atha viṣṇupada-prakaraṇam

ya ekaḥ sarva-rūpāṇāṁ sarvanāmnāṁ tathāśrayaḥ |

tasya viṣṇoḥ padaṁ sarvaṁ viṣṇu-bhaktyā nirūpyate||

## atha nāmajāni viṣṇupadāni

nāmnā jātāni yāni viṣṇu-padāni, athānantaraṁ tāni nirūpyante.

1. adhātu-viṣṇu-bhaktikam arthavan nāma |

bhū-sanantādyā dhātavaḥ | svādi-tib-ādyā viṣṇubhaktayaḥ, vibhaktaya iti prāñcaḥ | tān dhātūn, tā viṣṇubhaktīś ca varjayitvā yad-artha-yuktaṁ śabda-rūpam | tan-nāma-saṁjñaṁ syāt | liṅgam ity eke | prātipadikam ity anye | te cārthā dravya-guṇa-jāti-kriyāḥ | tad-yuktaṁ tad-abhidhāyakaṁ śabda-rūpam ity arthaḥ |

(1) dravyaṁ paśyam ārabhya mṛnaya-paryantaṁ sarvaṁ vastu |

(2) guṇas tad-āśrayī aiśvaryādi-śabda-sparśādiko dharmaḥ |

(3) jātiḥ samānatvaṁ brāhmaṇatvaṁ gotvādi |

(4) kriyā dhātv-arthaḥ sattvāhāra-jñāna-vihāra-prabhṛtiḥ |

arthavad grahaṇāt kṛṣṇa ity ādau pratyakṣaraṁ nāmatvaṁ na syāt | gav ity ayam āha ity atra ca ||1||

2. prakṛtiḥ pūrvā |

sā ca nāma-dhātu-bhedād dvi-vidhā ||2||

3. pratyayaḥ paraḥ |

sa ca svādy-ākhyāta-kṛt-taddhita-bhedāc caturvidhaḥ ||3||

4. tatra nāmnaḥ—sum au jas;

am au śas; ṭā bhyāṁ bhis; ṅe bhyāṁ bhyas;

ṅasi bhyāṁ bhyas; ṅas os ām; ṅi os sup ||

ete suṁ-ity-ādaya eka-viṁśatir viṣṇu-bhaktayaḥ | pratyekaṁ nāmnaḥ pare syuḥ | tāsu ca—sum au jas prathamā ; am au śas dvitīyā ; ṭā bhyāṁ bhis tṛtīyā ; ṅe bhyāṁ bhyas caturthī ; ṅasi bhyāṁ bhyas pañcamī ; ṅa os āṁ ṣaṣṭhī ; ṅi os sup saptamī ||

atra prathamāyā eka-vacanaṁ, suṁ, dvi-vacanam au, bahu-vacanaṁ jas; dvitīyaika-vacanam am, dvi-vacanam au, bahu-vacanaṁ śas ity-ādi jñeyam | etāḥ “svādayaḥ”, “syādayaḥ” ity anye | “sup” ity eke ||4||

5. tatra ja-ṭa-śa-ṅa-pā itaḥ, uṁś ca soṁ ṅaseriś ca |

eti, gacchati, na tiṣṭhatīti “it”, “anubandhaḥ” ca | sa ca uccāraṇārthaś cihnārtho vidhyādi-nimittaś ca kvacit | itaś caite—siddhopadeśe viriñcau ca sa-viṣṇucāpa-sarveśvara it, antyo viṣṇujanaś ca “at it” ity ādau | āṅ – māṅ – uñ – nañsu ca | viriñcau tu kvacit | dhātv-ādi-ñi-ṭu-ḍu | pratyayādyā ja-ṭa-ṇāḥ | śa-vargāv ataddhite | sa viṣṇubhaktau ta-na-sa-mā iti | siddhopadeśāḥ dhātu-pratyaya-viṣṇavaḥ | a-rāmādi-bhedāḥ sa-viṣṇucāpās tu vaidikā ucyante ||5||

6. nāma-saṁjñaś caturvidhaḥ |

yathā puṁliṅgaḥ puruṣottama-saṁjñaḥ | strī-liṅgo lakṣmī-saṁjñaḥ | napuṁsaka-liṅgo brahma-saṁjñaḥ | aliṅgaḥ avyaya-saṁjñaḥ[[32]](#footnote-33) ||6||

—o)0(o—

## tatra sarveśvarāntāḥ puruṣottama-liṅgāḥ

tatra a-rāmāntaḥ kṛṣṇa-śabdaḥ | tatra prathamaika-vacane kṛṣṇa-sum iti sthite, urāma uccāraṇārthaḥ ||

7. viṣṇubhakti-siddhaṁ viṣṇupadam |

viṣṇubhakti-siddhaṁ nāmno dhātor vā rūpaṁ viṣṇupada-saṁjñaṁ syāt | “padam” iti prāñcaḥ ||7||

gaṅgā-srotovad evāsya bhaved vidhir ataḥparam |

nārohati paraḥ pūrvaṁ yatropādhir na vidyate ||7||[[33]](#footnote-34)

8. sa-ra-rāmayor viṣṇusargo viṣṇupadānte |

sa-ra-rāmayoḥ sthāne viṣṇusargaḥ syāt | viṣṇupadānte viṣaye—kṛṣṇaḥ |

evaṁ sūtraṁ tato vṛttir iti vastara-śaṅkayā |

sūtreṇaivārtha-siddhis tu yathā syāt kriyate tathā ||

sādhanānukramārthaṁ ca nādhikāreṇa sūtryate |

anyathā prakriyā bhinnā mṛgyetājña-prabodhanī ||

prāṅ-nimittaṁ tathā kāryī kāryaṁ para-nimittakam |

atra krameṇa vaktavyaṁ prāyaḥ sūtreṣu sarvataḥ ||

kramāc ca pañcamī 6ī prathamā saptamī tathā |

kvacit para-nimittasya sthāne viṣaya-saptamī ||

kārya-pūrve pañcamī syāt kārya-sthāne tu ṣaṣṭhikā |

kārye tu prathamā vācyā, saptamī viṣaye pare ||[[34]](#footnote-35)

vinā yoge niṣedhārthaṁ dvitīyā kvacid iṣyate |

sarvāṅgāsambhavo yatra svalpāny aṅgāni tatra tu ||

ato bālaka-bodhāyapadaṁ vicchidya mūrdhani |

aṅkā deyā viṣṇubhakti-vyakty-arthaṁ sarva-sūtrataḥ ||

yathā sa-ra-rāmayoḥ iti kārya-sthānaṁ, viṣṇusargaḥ iti kāryaṁ, viṣayupadāntaḥ viṣayaḥ | para-nimittaṁ pūrva-nimittaṁ cātra nāsti | tat tac ca, yathā—i-dvayam eva yaḥ sarveśvare (sa.pra. 59) ity atra para-nimittaṁ sarveśvaraḥ | tataḥ śaś cho vā (sa.pra. 99) ity atra pūrva-nimittaṁ viṣṇudāsaḥ | viṣṇujane (sa.pra. 120) ity ādau, ha-rau vinā iti tau niṣiddhau |

tad evaṁ prathamāyā eka-vacane kṛṣṇaḥ | dvi-vacane kṛṣṇa + au, o-dvaye au (sa.pra. 57), kṛṣṇau | bahu-vacane kṛṣṇa + jas, j it cihnārthaḥ, śa-sādi-bheda-jñāpanāya | evam uttaratrāpi | trivikrama-viṣṇusargau—**kṛṣṇāḥ** ||8||

dvitīya-vacane kṛṣṇa + am |

9. daśāvatārād aṁ śa-sor a-rāma-haraḥ |

**kṛṣṇam |** haro’yaṁ jñāpayati—sūtre pratyaya-rūpān nimittād anyasya haro’pi mahāharaḥ iti | tenaikātmaka-mātra-nimittatvān na trivikramaḥ | dvitīyā-dvitve kṛṣṇa + au = **kṛṣṇau** | pūrvavad bahutve kṛṣṇa + śas, ś it, a-rāma-haraḥ | eka-deśa-vikṛtam ananyavat | tathāpi tan-nāmaivety arthaḥ ||8||

tataś ca—

10. daśāvatārasya trivikramaḥ śasi, tasmāt so naḥ puṁsi |

a-rāma uccāraṇārthaḥ, **kṛṣṇān** ||9||

tṛtīyaikatve ṭā—

11. a-rāmāntaḥ kṛṣṇa-saṁjñaḥ |

12. kṛṣṇāt ṭā inaḥ |

ṭā iti sūtra-balena lupta-ṣaṣṭhī, spaṣṭatārtham asandhiḥ | evam anyatrāpi | kṛṣṇa + ina, a-dvayam i-dvaye e (sa.pra. 48) = **kṛṣṇena** ||12||

dvitve kṛṣṇa + bhyām—

13. kṛṣṇasya trivikramo gopāle |

eka-varṇo vidhir ante pravartate = **kṛṣṇābhyām |**|13||

bahutve kṛṣṇa + bhis—

14. kṛṣṇāyāṁdbha-ai-|

e-dvaye ai (sa.pra. 55), viṣṇusargaḥ = **kṛṣṇaiḥ** ||14||

caturthy ekatve—

15. kṛṣṇāt ṅeryaḥ |

kṛṣṇasya trivikramaḥ (vi.pra. 13) = **kṛṣṇāya** | dvitve = **kṛṣṇābhyām |**|15||

bahutve bhyas—

16. kṛṣṇasya e vaiṣṇave bahutve |

**kṛṣṇebhyaḥ** ||16||

pañcamy-ekatve kṛṣṇa + bhis—

17. kṛṣṇāt ṅaserāt |

**kṛṣṇāt** | pañcamī dvitva-bahutvayoś caturthīva—**kṛṣṇābhyām, kṛṣṇebhyaḥ** ||17||

ṣaṣṭhy-ekatve kṛṣṇa + ṅas—

18. kṛṣṇāt ṅasaḥ sya |

**kṛṣṇasya** ||18||

dvitve os—

19. kṛṣṇasya e osi |

e ay (sa.pra. 63)—**kṛṣṇayoḥ** ||19||

bahutve ām—

20. vāmana-gopī-rādhābhyo nuḍāmi |

īdṛśau vidhir viṣṇuḥ | uṭāv itau | ṭid-āgamaḥ para-sambandhī | kid-āgamaḥ pūrva-sambandhī ||20||

21. tatra ṭin-mitau sarvatrāgamau śnamaṁ vinā, ug-anta-kic ca |

yathā, “nuk”, “puk”, “tuk”, “ghuk”, ity-ādi | tato “nāmi” sthite ||21||

22. vāmanasya trivikramo nāmiḥ nṛ-śabdasya tuvā, na

**kṛṣṇānām |** kṛṣṇasya trivikramo (vi.pra. 13) ity anenaiva siddhatve’pi sūtrasya prayojanaṁ, harīṇāṁ (vi.pra. 36) ity-ādāv eva | saptamy-ekatve kṛṣṇa-ṅi, ṅ, it, kṛṣṇe, a-dvayam i-dvaye e (sa.pra. 48)—**kṛṣṇe** | dvitve os—**kṛṣṇayoḥ** ||20||

bahutve sup, parāma it, kṛṣṇasya e (vi.pra. 16)—

23. īśvara-harimitra-ka-ṅebhyo pratyaya-viriñci-sasya ṣo, num-viṣṇusarga-vyavadhāne’pi, na tu viṣṇupadādy-anta-sātīnām |

**kṛṣṇeṣu** ||23||

atha sambodhanaṁ, tatra he-śabdaḥ sambodhana-sūcakaḥ—

24. sambodhane sur buddha-saṁjñaḥ |

“sambuddhiḥ” ca ||24||

25. e-o-vāmanebhyo buddhasyādarśanam |

**he kṛṣṇa** ! dvitva-bahutvayoḥ pūrvavat | **he kṛṣṇau ! he kṛṣṇāḥ** ! atra prathamaiva | he-śabdādy-abhāve’pi—kṛṣṇa ! kṛṣṇau ! kṛṣṇāḥ ! viṣṇu-bhakti-hare’pi tad-arthāvṛtatvān nāmatvātikramaḥ | tataḥ kṛṣṇa yāsi, kṛṣṇa bhāsi, ity-ādau, nāma-viśeṣasya vihitaṁ trivikramādikaṁ na syāt | evaṁ rāmaḥ, rāmau, rāmāḥ ity-ādi ||25||

26. ra-ṣa-ṛ-dvayebhyo nasya ṇaḥ, sarveśvara-ha-ṣa-va-ka-varga-pa-varga-vyavadhāne’pi, samāna-viṣṇupade, na tu viṣṇupadāntasya |

rāmān, rāmeṇa ity-ādi | vāmana-nārāyaṇa-govinda-vaikuṇṭha-vāsudeva-ādayo’pi a-rāmāntāḥ kṛṣṇa-tulyāḥ | kurvann astīty ādau dvitve pūrva-na-rāmasya na ṇatvaṁ, tatrākaraṇāt | a iti śabdo’pi ādy-antavad ekasmin iti nyāyena a-rāmāntaḥ | aḥ, au, āḥ, ity-ādi | sambodhane, anyatra cānityam iṣyate (sa.pra 1) iti he a, a he vā | dūrāhvāne hai hayor eva mahā-puruṣatvaṁ matam—he a3, a he3 vā ||26||

27. śa-sādayo yadu-saṁjñāḥ |

28. atra pāda-danta-māsa-yuṣa ity eteṣāṁ

pad-dat-mās-yūṣan ity ete viriñcayo yaduṣu vā |

yathā-saṅkhyām anudeśaḥ, samānāṁ kāryiṇāṁ kāryāṇāṁ ca prakṛtīnāṁ pratyayānāṁ ca tulya-saṅkhyānāṁ satāṁ yad-vidhānaṁ, tad yathā-saṅkhyaṁ syāt | prathamasya prathamaṁ, dvitīyasya dvitīyaṁ, ity-ādi-krameṇety arthaḥ | prayogāś ca pakṣe viṣṇujanāntavaj jñeyāḥ | yathā—padaḥ pādān, padā pādena, padbhyāṁ pādābhyām ity-ādi |

atha dhātu-svarūpa ā-rāmānto viśvapā-śabdaḥ | viśvapāḥ, viśvapau viśvapāḥ | viśvapām, viśvapau ||28||

viśvapā-śas—

29. ā-rāma-haro yadu-sarveśvare, na tv āpaḥ |

viśvapaḥ | viśvapā-ṭā, ṭ, it = viśvapā, viśvapābhyām, viśvapābhiḥ ||

viśvapā-ṅe, ṅ, it = viśvape, viśvapābhyām, viśvapābhyaḥ ||

viśvapā-ṅasi, iṅgāv, itau = viśvapaḥ, viśvapābhyām, viśvapābhyaḥ ||

viśvapā-ṅas = viśvapaḥ, viśvapoḥ, viśvapām ||

viśvapā-ṅi = viśvapi, viśvapoḥ, viśvapāsu ||

he viśvapāḥ ! ity ādi |

evaṁ somapā-prabhṛtayaḥ | ā-rāma-hara-vidhir vā hāhā-abjādīnām iti kramad-īśvarādayaḥ | hāhaḥ hāhān, abjaḥ abjān | hāhāḥ abjāḥ iti kecit | evam agregāḥ udadhikrāḥ ||27||

i-rāmānto hari-śabdaḥ—

30. i-u-rāmānto hari-saṁjñaḥ |

agniḥ, ghiḥ, ca | hariḥ ||30||

31. harita au pūrva-savarṇaḥ |

harita iti pañcamyās tas taddhitaḥ, harī ||31||

32. i-dvayasya e, u-dvayasya o, ṛ-dvayasya ar, ḷ-dvayasya al govinda saṁjñaḥ |

guṇa-saṁjñaś ca ||32||

33. ṅito vṛṣṇi-saṁjñāḥ |

34. harer govindo jasi vṛṣṇiṣu buddhe ca |

harayaḥ | harim, harī, harīn ||34||

35. haritaṣṭā nā, na tu lakṣmyām |

hariṇā, haribhyām, haribhiḥ ||

haraye, haribhyām, haribhyaḥ ||35||

36. e-obhyāṁ ṅasi-ṅasor a-rāma-haraḥ |

hareḥ, haribhyām, haribhyaḥ||

hareḥ, haryoḥ, harīṇām ||36||

37. haritaḥ ṅerau c |

carāma it ||37||

38. antya-sarveśvarādi-varṇāḥ saṁsāra-saṁjñāḥ |

39. saṁsārasya haraś citi |

ḍit iti prāñcaḥ | harau, haryoḥ, hariṣu || he hare | evam agni-ravi-kavi-giri-prabhṛtayaḥ | tri-śabdo vācya-liṅgo nitya-bahu-vacanāntaḥ | tasya puṁsi—trayaḥ, trīn, tribhiḥ, tribhyaḥ, tribhyaḥ ||39||

40. tres trayo nāmi svārthe |

trayāṇām | tad-antatve’pi—paramatrayāṇāṁ, asvārthe tu—priyatrīṇām | triṣu ||40||

kati-śabdo’pi tadvat—

41. ṣaṇānta-saṅkhyātaḥ kateś ca jas-śasor mahāharaḥ svārthe |

atra ātyantika-layāt pratyaya-kāryaṁ na govindaḥ | kati, kati, katibhiḥ ity-ādi | kater iti yati-tatyor upalakṣaṇam | yati te nāga śīrṣāṇi, tata te nāga vedanāḥ iti prayogāt | evaṁ parama-katīty-ādi | asvārthe tu priyakatayaḥ ||41||

atha sakhi-śabdaḥ—

42. ṛ-rāma-sakhibhyām uśanas-purudaṁśas-anehas ity etebhyaś ca sorāc, buddhaṁ vinā |

saṁsārasya haraḥ ||42||

43. a-dvayasya ā, i-dvayasya ai, u-dvayasya au, ṛ-dvayasya ār, ḷ-dvayasya āl, vṛṣṇīndra-saṁjñaḥ, e-o-sthāne ai au ca |

“vṛddhi”-saṁjñaś ca ||43||

44. svādayaḥ pañca pāṇḍavāḥ |

“ghuṭaḥ,” “suṭaḥ” ca ||44||

45. sakhyur vṛṣṇīndraḥ suvarjaṁ pāṇḍaveṣu |

ai āy (sa.pra. 64),

…sakhāyau, sakhāyaḥ,

sakhāyaṁ, sakhāyau, sakhīn ||45||

46. na sakhir hari-saṁjñaṣ ṭādau, patis tv asamāse |

sakhyā, sakhibhyām, sakhibhiḥ |

sakhye, sakhibhyām, sakhibhyaḥ ||46||

47. khya-tyābhyāṁ ṅasi-ṅasor us |

khi-śabda-khī-śabdayoḥ | ti-śabda-tī-śabdayoḥ kṛta-ya-rāmādeśayor idaṁ grahaṇam | sakhyuḥ, sakhibhyām, sakhibhyaḥ | sakhyuḥ, sakhyoḥ, sakhīnām ||47||

48. sakhi-patibhyāṁ ṅe-rau |

sakhyau, sakhyoḥ, sakhiṣu | he sakhe he sakhāyau he sakhāyaḥ | tad-antatve’pi—bahu-sakhyā, bahu-sakhye, bahu-sakhyuḥ, bahu-sakhyau ity āhuḥ | pañcamyāṁ susakher āgacchatīti bhāṣyādau | etad dṛṣṭvaiva, sakhyuḥ samāse ghi-saṁjño’stīti prakriyāyāṁ [pā. 7.3.118], samāsa ity upalakṣaṇam iti kṛṣṇa-paṇḍitaḥ | tena prakṛteḥ pūrvatra bahu-pratyaye’pi bahu-sakheḥ ity-ādi | pati-śabdasya prathamā-dvitīyayor hari-bavat | tṛtīyādau sakhi-śabdavat | samāsāntasya tu hari-śabdavad eva, bahu-patinā, bahu-pataye ity-ādi |

ī-rāmānto daitya-pramī-śabdaḥ | daityān pramīnāti hinastīti kvib-anto viṣṇu-vācī | daitya-pramīḥ, daitya-pramyau, daitya-pramyaḥ | dhātutvād atra sarvatra sarveśvare ya-rāma eva vakṣyate (vi.pra. 50) | tasyaivodāharaṇam idaṁ vāta-pramī-bheda-jñāpanārtham atra likhitam | evam anyatrāpi jñeyam—

daitya-pramyam, daitya-pramyau, daitya-pramyaḥ

daitya-pramyā, daitya-pramībhyām, daitya-pramībhiḥ

daitya-pramye, daitya-pramībhyām, daitya-pramībhyaḥ

daitya-pramyaḥ, daitya-pramībhyām, daitya-pramībhyaḥ

daitya-pramyaḥ, daitya-pramyoḥ, daitya-pramyām

daitya-pramyi, daitya-pramyoḥ, daitya-pramīṣu

sambodhane pūrvavat | evaṁ vāta-pramī-śabda ī-pratyayāntatvāt am-śas-ṅiṣu viśeṣa iti kecit | vāta-pramīm | “yāvat-sambhavas tāvad vidhiḥ” iti nyāyena daśāvatārasya (vi.pra. 10) iti trivikrame kṛte, “tasmāt so naḥ” —vāta-pramīn | ṅau—vāta-pramī | vāta-pramī hūhū-prabṛter dhātutvaṁ vā ity anye | vāta-pramyam, vāta-pramīm, hūhvam, hūhūm |

u-rāmānto viṣṇu-śabdaḥ | hari-sūtrair eva sādhanam—

viṣṇuḥ, viṣṇū, viṣṇavaḥ

viṣṇum, viṣṇū, viṣṇūn

viṣṇunā, viṣṇubhyām, viṣṇubhiḥ

viṣṇave, viṣṇubhyām, viṣṇubhyaḥ

viṣṇoḥ, viṣṇubhyām, viṣṇubhyaḥ

viṣṇoḥ, viṣṇvoḥ, viṣṇūnāṁ

viṣṇau, viṣṇvoḥ, viṣṇuṣu

he viṣṇo !

cālanī tita{u}ḥ pumān ity amaraḥ | prakṛtau sandhiṁ vinaiva siddho’yaṁ ūṇādāv iti prakṛty-aṅgayor na sandhiḥ | tita{u}ḥ, titaū, tita{a}vaḥ ity-ādi ||48||

kṛṣṇa-śrīḥ—

49. dhātor īd-ūtor iy-uvau sarveśvare bahulam |

ī-rāmasya iy, ū-rāmasya uv | pratyaya-varṇena tad-ādir gṛhyate | tataḥ sarveśvarādau viṣṇu-bhaktāv ity arthaḥ | evam anyatrāpi | etad-vidha-sūtrasya nāma-prakaraṇa-pāṭhāt lupta-kṛt-pratyayasya dhātutve’pi nāmatvam | tataḥ pratyayāś ca—kṛṣṇaśriyau, kṛṣṇaśriyaḥ | paratvād am-śasor api—kṛṣṇaśriyam ity-ādi |

bhāve kvipi—bhūḥ, bhuvau, bhuvaḥ | bāhulyāt na sarvatra, yathoktam—

kvacit pravṛttiḥ kvacid apravṛttiḥ

kvacid vibhāṣā kvacid anyad eva |

vidher vidhānaṁ bahudhā samīkṣya

caturvidhaṁ bāhulakaṁ vadanti ||[[35]](#footnote-36) (abhiyuktoktiḥ) ||49||

tena—

50. sahajāneka-sarveśvarasya kvib-antasya kevala-dhātv-akṣara-satsaṅgāspṛṣṭayor īd-ūtor ya-vau |

tatra kṛt-samāse—viśvanīḥ, viśvanyau, viśvanyaḥ ity-ādi | ṣaṣṭhī-bahutve—viśvanyām ||47||

51. nī-rādhābhyāṁ ṅerām |

viśvanyām, viśvanyoḥ, viśvanīṣu | evaṁ prakṛṣṭaṁ dhyāyatīti kvipi nipātāt—pradhīḥ, pradhyau | kevala-kvib-ante mālīyatīti—mālīḥ, mālyau | ṅau—mālyi |

sahaja iti kiṁ ? paścād yoge tu na syāt | viśvasya nīḥ—viśvanīḥ, viśvaniyau, viśvaniyaḥ | āmi ṅau ca viśvaniyām | aneka iti kiṁ ? nīḥ, niyau, niyaḥ | dhātv-akṣara-sat-saṅgāspṛṣṭayoḥ iti kiṁ ? kṛṣṇa-prīḥ, kṛṣṇa-priyau; kṛṣṇa-paṭa-prūḥ, kṛṣṇa-paṭa-pruvau | kevala iti kiṁ ? iha tu syād eva—unnīḥ, unnyau, unnyaḥ ||51||

52. sudhī-bhuvor iy-uvāv eva |

suṣṭhu dhyāyatīti kvipi nipātanāt—sudhīḥ, sudhiyau, sudhiyaḥ | kṛṣṇa-bhūḥ, kṛṣṇa-bhuvau, kṛṣṇa-bhuvaḥ ||52||

53. varṣā-punar-dṛn-kara-kāra-kārābhyo bhuvo va eva |

kara eva kāraḥ, so’pi gṛhyate iti vistarād ubhayor upādānam | varṣā-bhūḥ, varṣā-bhvau, varṣā-bhvaḥ | dṛbhūḥ, dṛnbhvau | evaṁ khalpū-prabhṛtayaḥ |

kṛṣṇa-sukhīyati—kṛṣṇa-sukhīḥ, kṛṣṇā-sukhyau, kṛṣṇa-sukhyaḥ |

anantīyati—anantīḥ, anantyau, anantyaḥ |

khyatyābhyāṁ (vi.pra. 47) iti trivikrama-grahaṇāt ṅasi-ṅasor us—kṛṣṇa-sukhyuḥ, anantyuḥ | na-rāmādeśasyata-rāma-sthānivattvāt—lūnyuḥ | kṛṣṇa-sukhyuḥ ity-ādy eke ||53||

**atha ṛ-rāmāntāḥ** | tatra pitṛ-śabdaḥ | ṛ-rāma-sakhibhyāṁ (vi.pra. 42) ity-ādi—

54. ṛ-rāmasya govindaḥ pāṇḍaveṣu ṅau ca |

pitā, pitarau, pitaraḥ;

pitaram, pitarau, pitṝn;

pitrā, pitṛbhyām, pitṛbhiḥ

pitre, pitṛbhyām, pitṛbhyaḥ ||54||

55. ṛ-rāmato ṅasiṅasor asya uc |

pituḥ, pitṛbhyām, pitṛbhyaḥ

pituḥ, pitroḥ, pitṝṇām

pitari, pitroḥ, pitṛṣu ||55||

56. buddhe govindaḥ |

57. rādhā-viṣṇujanābhyām īpaś ca trivikramāt sor haraḥ |

he pitaḥ ! evaṁ jāmātṛ-prabhṛtayaḥ |

nṛ-śabdaḥ—

nā, narau, naraḥ

naram, narau, nṝn

nrā, nṛbhyām, nṛbhiḥ

nṛ-śabdasya tu vā (vi.pra. 22)—nṛṇāṁ, nṝṇām ||56-57||

kartṛ-śabdasya bhedaḥ—

58. svasṛ-tul-tṛn-pratyayāntānāṁ vṛṣṇīndraḥ suvarjaṁ pāṇḍaveṣu |

kartā, kartāraḥ; kartāram, kartārau | yaduṣu pitṛvat | he kartaḥ !

leṣṭṛ—leṣṭā, leṣṭārau, leṣṭāraḥ; leṣṭāram, leṣṭārau | harimitrādir evāyaṁ—hariveṇv-ādis tv apapāṭhaḥ |

leṣṭṛ-tvaṣṭṛ-tṛ-śabdāntās tṛl-tṛn-antā budhair matāḥ |

pitṛ-mātṛ-bhrātṛ-yāṭr-jāmātṛ-duhitṝr vinā ||58||

59. kroṣṭu-śabdasya pāṇḍaveṣu tṛl-pratyayāntasyaiva rūpaṁ, buddhaṁ vinā, ṭādi-sarveśvare tu vikalpaḥ |

kroṣṭā, kroṣṭārau, kroṣṭāraḥ

kroṣṭāram, kroṣṭārau, kroṣṭūn

kroṣṭrā, kroṣṭunā, kroṣṭubhyām, kroṣṭubhiḥ

kroṣṭre, kroṣṭave ity-ādi |

kṛte’py akṛte yaḥ syāt, sa nityaḥ | nityasya balavattvāt pūrvas tv āmi nuḍ eva (vi.pra. 20)—kroṣṭūnāṁ, kroṣṭṝṇām ity eke | he kroṣṭo ! lakṣmyās tu—kroṣṭrī ||59||

**ai-rāmāntaḥ** kṛṣṇarai-śabdaḥ—

60. rāya ā sa-bhoḥ |

kṛṣṇarāḥ, kṛṣṇarāyau, kṛṣṇarāyaḥ; kṛṣṇarāyam ity-ādi | evaṁ rai-śabdaś ca | neha—tad-dhite raitvaṁ, kyani—raiayati | pāṇinīye’pi rāyo hali [pā. 7.2.85] ity-ādi viṣṇu-bhakty-anuvṛtteḥ ||60||

**o-rāmānto go-śabdo balīvardādiṣu puruṣottama-liṅgaḥ—**

61. o au pāṇḍaveṣu |

gauḥ, gāvau, gāvaḥ ||61||

62. o ā am-śasor na ca so naḥ ||

anyathā vātapramīn itivat, gā ity atra so na syāt |

gām, gāvau, gāḥ;

gavā, gobhyāṁ, gobhiḥ;

gave, gobhyāṁ, gobhyaḥ;

e-obhyāṁ ṅasi-ṅaso [vi.pra. 36] ity-ādinā a-rāma-haraḥ |

goḥ, gobhyāṁ, gobhyaḥ;

goḥ, gavoḥ, gavām ity-ādi |

sarva-vidhibhyo haro, harāt sarveśvarādeśo balavān | antaraṅga ity-ādi ca vidhāna-sāmarthyāt na sor haraḥ—he gauḥ !

au-rāmānto glau-śabdaḥ—glauḥ, glāvau, glāvaḥ ity-ādi ||62||

|| iti sarveśvarāntāḥ puruṣottama-liṅgāḥ ||

—o)0(o—

## atha sarveśvarāntā lakṣmī-liṅgāḥ

63. ā-rāmānta-lakṣmī rādhā-saṁjñā |

śraddhā-saṁjñā ca | tatra rādhā-śabdaḥ | rādhā-viṣṇu-janābhyāṁ (vi.pra. 57) iti—rādhā ||63||

64. rādhā-brahmabhyām au ī |

a-dvayam i-dvaye e (sa.pra. 48)—rādhe, rādhāḥ ||64||

65. rādhāyā e ṭausobu‚ddhe cḷ

rādhayā, rādhābhyām, rādhābhiḥ ||65||

66. rādhāto yāp vṛṣṇiṣu|

e-dvaye ai (sa.pra. 55)—

rādhāyai, rādhābhyām, rādhābhyaḥ

rādhāyāḥ, rādhābhyām, rādhābhyaḥ

rādhāyāḥ, rādhayoḥ, rādhānām |

ṇerāṁ (vi.pra. 51), lākṣaṇika-pratipadoktayoḥ pratipadoktasyaiva grahaṇam iti na luṭ—

rādhāyām, rādhayoḥ, rādhāsu |

sambodhane—prakṛty-āśritaṁ prakṛtāv api pūrva-pūrvam antaraṅgaṁ, prakṛter bahir-āśritaṁ bahiraṅgam | svalpāśritam antaraṅgaṁ, bahv-āśritaṁ bahiraṅgam | antaraṅga-bahiraṅgayor antaraṅgo vidhir balavān[[36]](#footnote-37) iti nyāyena prathamametve kṛte, e-o-vāmanebhyo buddhasyādarśanaṁ (vi.pra. 25) iti—he rādhe |

evaṁ ramā-rāmā-śraddhā-mālādayaḥ, ambādayaś ca | lakṣmī (vi.pra. 63)-grahaṇān neha rādhā-saṁjñā | samāse vāmano vakṣyate (samā.pra. 56)—priya-rādhāya kṛṣṇāya ||66||

67. ambādīnāṁ gopyāś ca vāmano buddheḥ |[[37]](#footnote-38)

he amba ! he akva ! he atta ! he alla ! he appa ! he abba ! ete evāmbādayaḥ | neha—he ambāḍe ! he ambāle ! he ambike ! ity-ādi ||67||

atha jarā—

68. jarāyā jara-vā sarveśvare |

jarā, jarasaujare, jarasaḥ jarāḥ

jarasaṁ jarāmityāyāṁdḷ evaṁ nirjaraśabdoñapi vikalpyate||61;

irāmānto bhaktiśabdo pāṇḍaveṣuhariśabdavat śasi bhaktaphalḥ

bhaktyātma ityāyāṁdḷ

69. atra niśānāsikayor niś-nasāv ādeśau yaduṣu vā vācyau, prayogāś ca pakṣe viṣṇujanāntavaj jñeyāḥ |[[38]](#footnote-39)

yathā niśaḥ niśāḥ, nijbhyām ity-ādi |

i-rāmānto bhakti-śabdaḥ | tasya pāṇḍaveṣu hari-śabdavat | śasi—bhaktīḥ, puṁsi (vi.pra. 10) iti viśeṣaṇān nirāmo na syāt | na tu lakṣmyāṁ (vi.pra. 35) iti na nādeśaḥ | bhaktyā, bhaktibhyām, bhaktibhiḥ ||69||

70. harita āp vā vṛṣṇiṣu lakṣmāṁ, nityaṁ gopyāḥ |

vṛṣṇi-nimittāpo na ṣāp |

bhaktyai, bhaktaye, bhaktibhyām, bhaktibhyaḥ |

bhaktyāḥ, bhakteḥ, bhaktibhyam, bhaktibhyaḥ |

bhaktyāḥ, bhakteḥ, bhaktyāḥ, bhaktīnām |

āvantare’pi nīrādhābhyāṁ ṅerāṁ (vi.pra. 51)—bhaktyām, bhaktau, bhaktyoḥ, bhaktiṣu

he bhakte !

evaṁ buddhi-mati-bhūti-kṛti-dhṛti-ruci-prabhṛtayaḥ |

atha dhenu-śabdaḥ—

dhenuḥ, dhenū, dhenavaḥ |

dhenum, dhenū, dhenūḥ, ity-ādi |

vṛṣṇiṣu—

dhenvai dhenave, dhenvāḥ dhenoḥ, dhenvāṁ dhenau |

aśany-ādīnāṁ lakṣmītva-pakṣe’pi evam eva jñeyam | atra hareḥ svabhāva-lakṣmītve saty eveti vācyam | tena neha—priya-haraye, pirya-viṣṇave śriyai | evaṁ priya-harīḥ | nādeśas tu (vi.pra. 35), na priyaharyā | paṭu-prabhṛtīnāṁ tu vikalpaḥ iti kecit—paṭave, paṭvai ||70||

tri-śabdasya lakṣmyām—

71. lakṣmī-sthayos tri-caturos tisṛ-catasṛ viṣṇubhaktau |

72. tisṛ-catasro raḥ sarveśvare|

tisraḥ, tisraḥ, tisṛbhiḥ, tisṛbhyaḥ, tisṛbhyaḥ, tisṛṇāṁ, tisṛṣu ||71-72||

ī-rāmānto gopī-śabdaḥ | īr iti lakṣmī-vihita-pratyayaḥ—

73. ī-ū-lakṣmīr gopī-saṁjñā |

nadī-saṁjñā ca |

gopī, gopyau, gopyaḥ |

gopīṁḥ gopyau, gopīḥ |

gopyā, gopībhyām, gopībhiḥ |

gopyai, gopībhyām, gopībhyaḥ |

gopyāḥ, gopībhyām, gopībhyaḥ |

gopyāḥ, gopyoḥ, gopīnāṁ,

gopyām, gopyoḥ, gopīṣu,

he gopi !

atra vāmana-vidhāna-sāmarthyān na govindaḥ | evaṁ nadī-mahī-prabhṛtayaḥ | sakhī ca—sakhī sakhyau | atra nāmno grahaṇe liṅga-viśiṣṭasyāpi grahaṇam iti paribhāṣā neṣyate | ṅau—sakhyām | evaṁ supathī ity atra nātvam | trivikramāt (vi.pra. 57) iti viśeṣaṇān neha sor haraḥ—atigopiḥ | puṁsi vṛṣṇiṣu atigopaye ity-ādi | lakṣmyāṁ—atigopyai atigopaye ity-ādi |

avī-tantrī-tarī-lakṣmī-ī-dhī-ṇīṇām uṇādinā |

śabdānāṁ tu bhavaty eṣāṁ sulopo na kadācana ||[[39]](#footnote-40)

lakṣmīḥ, lakṣmyau, lakṣyaḥ ity-ādi gopīvat | tantrī vīṇāyām iti tu tantrayater aṇ-antatvādīpi siddhā ||73||

gaurāditvāt strī-śabda īr-antaḥ | tataḥ sor haraḥ—

74. strī-bhruvor iy-uvau sarveśvare, striyā am-śasor vā |

strī, striyau, striyaḥ |

striyaṁ strīm, striyau, striyaḥ strīḥ |

striyā, strībhyāṁ, strībhiḥ |

nityaṁ gopyāḥ (vi.pra. 70)—

striyai, strībhyāṁ, strībhyaḥ |

striyāḥ, strībhyāṁ, strībhyaḥ |

striyāḥ, striyoḥ, viriñcito viṣṇur balavān—strīṇām |

striyāṁ, striyoḥ, strīṣu |

he stri |

gauṇatve puṁsi tu—atistriḥ | nāmnā tu kvacit iti tad-anta-vidhiḥ syāt | tatra kvacid (vi.pra. 67) grahaṇāt govindaṁ nā-nuḍau ca varjaṁ striyā iyādeśa iti vistaraḥ | matāntaraṁ tu na bh;syādi-matam iti ca |

atistriyau, atistriyaḥ |

atistriyam atistrim, atistriyau, atistriyaḥ atistrīn |

atistriṇā

atistraye,

atistreḥ, atistriyoḥ, atistrīṇāṁ

atistrau

lakṣmyāṁ śas-ṭā-paratve—atistriyaḥ atistrīḥ, atistriyā | vṛṣṇiṣu pakṣe—atistriyai, atistraye, atistriyāḥ, atistriyām ||74||

śrī-śabdaḥ—śrīḥ, dhātor īd-ūtau (vi.pra. 49) iti śriyau, śriyaḥ ity-ādi |

75. neṣuvasthānaṁ gopī, striyaṁ vinā, vṛṣṇiṣv āmi ca vā ||

śriyai, śriye, śrībhyām, śrībhyaḥ; śriyāḥ, śriyaḥ; śriyāḥ, śriyaḥ, śriyoḥ; śrīṇāṁ, śriyāṁ; śriyāṁ, śriyi, śriyoḥ, śrīṣu; he śrīḥ rū evaṁ dhī-prabhṛtayaḥ | bhrū-prabhṛtayaś ca | bhrūḥ, bhruvau, bhruvaḥ; evaṁ subhrūḥ | buddhe vāmanaḥ iti kecit iti kecit—

āḥ kaṣṭaṁ bata hī citraṁ hūṁ mātar daivatāni dhik |

hā pitaḥ kvāsi he subhru rū bahv evaṁ vilalāpa saḥ || [bhaṭṭi 6.11] iti |

paścāt pra-śabda-yoge prakṛṣṭā dhīḥ—pradhīḥ, pradhiyau, pradhiyaḥ; ṅe—pradhiyai pradhiye | atra yā-deśa-tasyāṁ bhramaḥ, tan-mate eva gati-kāraka-pūrvatvābhāvāt | prādīnāṁ kriyā-yoge eva hi gati-saṁjñā | kevalāvyaya-pūrvatve’pīti tv apāṇinīyam | punarbhū-śabdasya punar vyūḍhā-vācakasya nitya-strītve—he punarbhu rū kvacid bhina-padatve’pi ṇatvaṁ vācyam | punarbhūṇām | vadhū-prabhṛtīnāṁ lakṣmī-śabdavat—vadhūḥ, vadhvau, vadhvaḥ; he vadhu !

kiṁ ca, aniṣuvāṁ paścāt puṁstve’pi gopī-saṁjñām āhuḥ | tato bahu-preyasī-śabdaḥ śasaṁ vinā puṁsy api gopī-śabdavat | evam atilakṣmīḥ, lakṣmī-śabdavat | avayava-strī-viṣayatvāt siddham iti bhāṣyam | ī-pratyayānta-vāta-pramīvat iti tu prakriyā-kāraḥ | bahupreyasīḥ iti gauṇatvān sor haraḥ | vṛṣṇiṣu gopī-saṁjñatvaṁ ca na iti vistaraḥ | idam apāṇinīyam |

tathā gopīm icchatīti kyann-antāt kvipi—gopī kṛṣṇaḥ | sau gopīvat | śas-prayantaṁ dhātuvat punar-gopīvat | vānamatve tu gopī-saṁjñatvaṁ necchanti | sakhīm atikrāntasya atisakheḥ iti bhāṣyam | aniṣuvāṁ [vi.pra. 75] iti kiṁ ? atiśriye gopī-saṅghāya | kaścit tv atra āp icchati | ī-ū-rāmayor asvābhāvika-lakṣmītve gopī-saṁjñatvaṁ na viśvanye śriyai | mātṛ-śabdaḥ pitṛvat—mātā, mātārau, mātaraḥ; śasi tu mātṝḥ | svasṛ-śabdaḥ[[40]](#footnote-41) kartṛ-śabdavat—śvasā, śvasārau, śvasāraḥ | śasi tu, svasṝḥ | rai-śabdaḥ striyāṁ pīty eke iti kṣīra-svāmī | tena pūrvavat | go-śabdaḥ pūrvavat | dyo-śabdaḥ govat, nau-śabdaḥ glauvat ||75||

|| iti sarveśvarāntā lakṣmī-liṅgāḥ ||

—o)0(o—

## atha sarveśvarāntā brahma-liṅgāḥ

tatra a-rāmānto gokula-śabdaḥ—

76. brahma-kṛṣṇāt soram |

daśāvatārād aṁ śa-sor a-rāma-haraḥ (vi.pra. 9)—gokulam | rādhā-brahmabhyām au ī (vi.pra. 64)—**gokule** ||76||

77. brahmato jas-śasoḥ śiḥ |

ś it | eka-varṇatvād ante prāpte “śit sarvasya” śid-ādeśaḥ sarvasya bhavati ||77||

78. sarveśvara-vaiṣṇavāntayor nuṁ śau |

umāv itau ||78||

79. antya-sarveśvarāt paraṁ mitaḥ sthānam |

80. antyāt pūrva-varṇa uddhava-saṁjñaḥ |

“upadhā” iti prāñcaḥ[[41]](#footnote-42) ||80||

81. abrahma-pāṇḍavāḥ śiśaś ca kṛṣṇasthāna-saṁjñaḥ |

“ghuṭ”-saṁjñā ity eke | sarvanāma-saṁjñā ity anye ||81||

82. nānta-dhātu-varjita-sānta-satsaṅga-mahad-apām uddhavasya trivikramaḥ kṛṣṇa-sthāne, buddhaṁ vinā |

nāntasya dhātu-varjita-sānta-satsaṅgasya mahataḥ apaś ceti vicchedaḥ—gokulāni | evaṁ dvitīyāyām | tṛtīyādau puruṣottamavat | buddha-sthānīyatvād am api buddha-saṁjñaḥ—he gokula ! evaṁ kula-phala-mūlādayaḥ ||82||

83. hṛdayasya hṛd yaduṣu vā |

“śīrṣasya śīrṣan vā” ity eke | prayogāś ca pakṣe viṣṇujanāntavaj jñeyāḥ | yathā—hṛndi hṛdayāṇi, hṛdā hṛdayena | ubhayatrāpi śīrṣāṇi | jarāyā jara-vā sarveśvare (vi.pra. 68)—nirjaram, nirjarasam; nirjare nirjarasī | numaḥ pūrvaṁ jarasādeśaṁ manyante ||83||

84. aviṣṇupadāntasya nasya masya ca viṣṇucakraṁ vaiṣṇave |

nirjarāṇi nirjarāṁsi; punas tadvat | buddhe—he nirjara ! he nirjarasaṁ ! ity api kecit ||84||

i-rāmānto dadhi-śabdaḥ—

85. brahmataḥ sva-mor mahā-haraḥ |

dadhi | kathaṁ gokulaṁ ? tatrākaraṇāt ||85||

86. brahmeśāntān nuk sarveśvare, na tv āmi |

ukāv itau | dadhinī, dadhīni | punas tadvat ||86||

87. dadhi-asthi-sakthi-akṣi-śabdānām i-rāmasya an ṭādi sarveśvare |

88. akṛṣṇasthāna-sarveśvaro bhagavat-saṁjñaḥ, taddhite yaś ca |

atra pāṇinīyānāṁ (yaci bham, 1.4.18) prakṛter bha-saṁjñā ||88||

89. ba-ma-satsaṅga-hīnasyāno’rāma-haro bhagavati, na tu ye, īṅyos tu vā |

dadhnā, dadhibhyāṁ, dadhibhiḥ

dadhne, dadhibhyāṁ, dadhibhyaḥ ity-ādi |

ṅau—dadhni, dadhani ||89||

90. brahmaṇo govindo vā buddhe |

he dadhe ! he dadhi ! evam asthi-sakthi-akṣi | atikrāntaṁ dadhi yena yayā vā—atidadhnā gopālena gopālyā vā | svabhāvato brahmaiva dadhi-śabdo gṛhyate | tato dadhātīti dadhiḥ, tena dadhinā | i-rāmasya iti kiṁ ? padmākṣeṇa |

vāri, vāriṇī, vārīṇi

vāri, vāriṇī, vārīṇi,

vāriṇā, vāribhyām, vāribhiḥ

vāriṇe ity-ādi | vārīṇām |

madhu, madhunī, madhūni ||90||

91. brahmānta-trivikramasya vāmanaḥ |

viśvani, vaśvaninī, viśvanīni |

gokulābhyām ity ādau tu na vāmanaḥ, trivikrama-vidher ubhayāśritatvena bahiraṅgatvāt | “kvacid antaraṅga-kārye kriyamāṇe tad-animittaṁ bahiraṅga-siddhaṁ syāt” iti vakṣyamāṇa-nyāyena, tatrākaraṇena vā ||91||

92. samānārthatayā puruṣottamatārham īśāntaṁ brahma-puruṣottamavad vā ṭādi-sarveśvare |

viśvanyā, viśvaninā | āmi—viśvanyām, viśvanīnām | atra puruṣottame brahmaṇi ca viśva-prerakatvaṁ samānam | asamānārthe tu puṁsi vṛkṣe, yathā—pīlave | brahmaṇi phale ca tathā na, kintu kevalaṁ pīlune | pūrvatra tad vṛkṣatvaṁ, uttaratra taj-jātatvam ity artha-bhedaḥ ||92||

kṛṣṇarai-śabdasya vāmana i-rāma eva, yataḥ—

93. e-ai-sthāne i-rāmaḥ, o-au-sthāne u-rāmo vāmanaḥ syāt |

kṛṣṇari, kṛṣṇariṇī, kṛṣṇarīṇi

kṛṣṇarāyā kṛṣṇariṇā |

eka-deśa-vikṛtam ananyavat—kṛṣṇarābhyāṁ, kṛṣṇarāyām |

sa-bhoḥ (vi.pra. 60) anyatra nātvaṁ—kṛṣṇarīṇām | ṭāmoḥ—kṛṣṇarāṇā, kṛṣṇarāṇām ity eva jumara-matam | āmi tu kṛṣṇarāṇām ity evojjvaladatta-matam | yeṣāṁ viṣṇujanādi-viṣṇubhakti-mātre’py ātvam, teṣām api sannipāta-lakṣaṇatvena nātvam iti prakriyā-kāreṇa tan na gṛhītam | sannipāta-lakṣaṇaṁ vakṣyate (ā.pra. 187) |

sudyo-śabdasya—sudyu, sudyunī, sudūni | ṭādau—sudyuvā sudyunā | he sudyo ! he sudyu !

kartṛ—pṛthag-vidhānena brahma-kāryasya balavattvān na vṛṣṇīndraḥ—kartṛṇi, kartṝṇi | ṭādau—kartrā, kartṛṇā | he kartaḥ ! he kartṛ !

evaṁ priya-kroṣṭuṇī, priya-kroṣṭūni | atrāpi tṛ-bhāvaḥ iti tasyāṁ bhramaḥ | tṛ-bhāvāt pūrvaṁ vipratiṣedhena num-nuṭau bhavataḥ iti kāśikā | paratvān numā kroṣṭu-bhāvo bādhyate iti padacandrikā | āgama-vidhir balavān iti kātantro vistaraś ca |

priyās tisro yasmin gokule tat priyatri | mahāharatve’pi tisṛ-bhāvaḥ kāśikādau dṛśyate—priyatisṛ | yady evaṁ, tarhi viṣṇubhaktāv ity asya pratyudāharaṇaṁ tu tritvam iti taddhitādāv eva jñeyam | priya-tisṛṇī, priya-tisṝṇi, priya-tisrā, priya-tisṛṇā | ṅasi-ṅasoḥ—priya-tisraḥ, ra-vidhānasya nityatvāt | evaṁ priyacatasṛ | vistara-karas tu vikalpayati | tena priyatri, priyacatuḥ ity api |

sānu-ādi-śabdānāṁ svata eva dvi-liṅgatā—sānune, sānave | snuḥ prasthaḥ sānur astriyām ity amaraḥ | madhu-śabdānantaraṁ, evam ambu-sānv-ādayaḥ [pā. 7.1.75?] iti prakriyā tu cintyā ||93||

|| iti sarveśvarāntā brahma-liṅgāḥ ||

—o)0(o—

## atha viṣṇujanāntā puruṣottama-liṅgāḥ

atha ca-rāmāntāḥ kecana śabdāḥ vācya-liṅgāḥ | tatra “pratyac”, pratipūrvād añc-dhātoḥ kvip-pratyayaḥ | kvip-lopaḥ, na-lopaś ca | ṣatvam | tataḥ pratyac-śabdāt svādayaḥ |

94. acaś caturbhujānubandhānāṁ ca nuṁ kṛṣṇasthāne |

rādhā-viṣṇujanābhyāṁ (vi.pra. 57) iti sor haraḥ ||94||

95. ta-vargasya ca-vargaś ca-varga-yoge |

96. satsaṅgāntasya haro viṣṇupadānte |

97. ca-vargasya ka-vargo viṣṇupadānte, vaiṣṇave tv asavarge |

pratyaṅ ||95-97||

98. viṣṇujanasya dvitvaṁ vā virāme |

virāmaḥ para-varṇādarśanam | pratyaṅṅ | savarge tu—pratyañcau, pratyañcaḥ | pratyañcaṁ, pratyañcau | kathaṁ tac śaureḥ, bhagavāñc śūraḥ ? tatrākaraṇāt ||98||

99. aco’rāma-haro bhagavati, pūrvasya trivikramaś ca |

nimittopāye naimittikasyāpy apāyaḥ iti nyāyena ya-rāmasya i-rāmaḥ | tatas trivikramaḥ—pratīcaḥ, pratīcā ||99||

100. pūrvasya viṣṇupadavattvaṁ svādi-taddhitayor ayasarveśvarādyoḥ |

pratyabhyām ity-ādi | ca-vargasya (vi.pra. 97) ity ādau vaiṣṇava-grahaṇaṁ kevala-dhātv-arthaṁ, anyeṣām api sūtrāṇāṁ tat-paryanta-vyāpter jñāpakam | evaṁ prāc | tathā pitrac ity asya śasi—pitṝcaḥ | anantasyaiva trivikramaḥ iti tu tasyāṁ bhramaḥ, tad-adhikāra-nivṛtteḥ | tiryac—tiryaṅ, tiryañcau, tiryañcaḥ; tiryañcam, tiryañcau |

101. tiryacas tiraścir udaca udīcir bhagavati |

i-rāma it |

tiraścaḥ;

tiraścā, tiryagbhyām, tiryagbhiḥ |

evam udac—udaṅ |

udañcam, udañcau, udīcaḥ |

udīcā, udagbhyām ity-ādi |

kruñ—

kruṅ, kruñcau, kruñcaḥ |
kruñcam, kruñcau, kruñcaḥ |

kruñcā, kruṅbhyām,

krūṅṣu

evam añcu pūjārthe | pratyañcaḥ, prāñcaḥ ||101||

ovrasacū chedane dhātur dantya-madhyaḥ | o-u-rāmāv itau—

102. sasya śaś ca-varga-yoge |

tato vraśc iti sthite—tasya daitya-śabda-pūrvasya kvip-pratyaya-lope ra-rāmasya ṛ-rāmaḥ | daityavṛśc, sor haraḥ ||102||

103. cha-śo rāj-yaj-bhrāj-parivrāj-sṛj-mṛj-bhrasj-vraścāṁ ca

yo viṣṇupadānte vaiṣṇave ca |

atha naimittikāpāye dantya-madhya eva ||103||

104. skoḥ satsaṅgādyor haro viṣṇupadānte vaiṣṇave ca |

105. ṣasya ḍo viṣṇupadānte harighoṣe ca |

106. viṣṇudāsasya harikamalaṁ vā virāme |

daityavṛṭ daityavṛḍ, daitya-vṛścau, daitya-vṛścaḥ |

daitya-vṛḍbhyām | daitya-vṛṭsu |

jalamuc | satsaṅgānta-hareṇaiva su-lopa-siddhau rādhā-viṣṇujanābhyāṁ (vi.pra. 57) ity atra viṣṇujana-grahaṇa-balāt nātra skoḥ (vi.pra. 104) iti haraḥ—

jalamuk, jalamug, jalamucau, jalamucaḥ, jalamugbhyām ||106||

107. pāṇinīya-pratyāhāra-vācinām ac-śabdādīnām uñ-nañ-anukaraṇasya ca na ka-vargādikam |

ac, acau, acaḥ | ajbhyām | sasya śa (vi.pra. 102) acśu, chatve—acchu |

uñ, uñau, uñaḥ |

yadurāj—yadurāṭ, yadurāḍ, yadurājau, yadurājaḥ |

bhrasj-dhātoḥ kvipi bhṛjj—satsaṅgāntasya haro (vi.pra. 96) bhṛṭ, bhṛḍ, bhṛjjau, bhṛjjaḥ ||107||

108. sraj-diś-dṛś-ṛtvij-uṣṇiṣ-dadhṛṣ-anudaka-pūrva-spṛś-tādṛś ity-ādīnāṁ ko viṣṇupadānte |

ṛtau yajati—ṛtvik, ṛtvijau ||108||

yajuḥ puṁsi—

109. yujo’samastasya nuṁ kṛṣṇasthāne, na tu samādhau |

atra suṭīti tasyāṁ bhramaḥ | yuṅ, yuñjau, yuñjaḥ; yugbhyām | samastasya samādhy-arthasya ca na num | kṛṣṇayuk, kṛṣṇayug, kṛṣṇayujau, kṛṣṇayujaḥ; kṛṣṇayugbhyām | yuk yug, yujau ||109||

ūrjaḥ puṁsi—

110. rāt sasyaiva satsaṅgāna-hara-vidhiḥ |

niyamo’yam—bahutra prāptau saṅkocanaṁ niyamaḥ | ūrk ūrg ūrjau ūrjaḥ | viśvasṛj—viśvasṛṭ viśvasṛḍ, viśvasṛjau viśvasṛjaḥ | “yatvaṁ na” iti kecit—viśvasṛk viśvasṛṭsu |

kaṁsajit, kaṁsajitau kaṁsajitaḥ | kaṁsajidbhyām, kaṁsajitsu |

u-rāmānubandho mahatu | tasya puṁsi nānta-dhātu-varjita (vi.pra. 82) iti trivikramaḥ | acaś caturbhujaḥ (vi.pra. 94) iti num | sor haraḥ | satsaṅgāntasya haraḥ | atrākaraṇāt, kvacid antaraṅge ity-ādi vakṣyamāṇa-nyāyāt, brahmeśāntān nuk (vi.pra. 86) ity atra jñāpakena sarveśvareṇa tv āgama-na-rāma-harābhāvasya nāmni niścayāt nasya haro na syāt—

mahān, mahāntau, mahāntaḥ

mahāntam, mahāntau, mahataḥ

mahatā, mahadbhyām,

he mahan ! ||110||

bhagavatu—

111. atvasantoddhavasya trivikramo buddha-varjita-sau, dhātuṁ vinā |

bhagavān, bhagavantau, bhagavantaḥ

bhagavantaṁ, bhagavantau, bhagavataḥ

bhagavatā, bhagavadbhyām ||111||

112. bhagavatu-aghavatu-bhavatuttaṁ

bhagos-aghos-bhos iti nipātā vā buddhe |

pūrva-parayoḥ sahaivādeśo nipātaḥ | he bhagoḥ ! he bhagavan ! he aghoḥ ! he aghavan ! he bhoḥ ! he bhavan ! kathaṁ bhoḥ vaiṣṇavāḥ ! avyayatvāt | bhagavat-śabdāt bhagavān ivācarati kyaṅ-antāt kvipi bhagavat | tasmāt sv-ādau prakṛtavad eva rūpaṁ syāt, nāmāvasthāyāṁ caturbhujānubandhatvāt | bhagavān |

dadatṛ-jakṣatṛ ity-ādi-śabdānāṁ tu kṛdanta-prakaraṇe (16-saṅkhyaka-sūtre) num-niṣedhau vakṣyate—dadat, dadatau, dadataḥ | dadadbhyām | jakṣat, jakṣatau, jakṣataḥ | jakṣadbhyām |

ṛ-rāmānubandho—bhavatṛ, tat puṁsi—bhavan, bhavantau, bhavantaḥ, bhavadbhyām | he bhavan !

muraṁ mathnātīti—muramat muramad, muramathau |

kṛṣṇaṁ vettīti kṛṣṇavid | tat puṁsi—kṛṣṇavit, kṛṣṇavid, kṛṣṇavidau ||112||

supāc-chabdasya—supāt supād |

113. pāc-chabdasya vāmano bhagavati ||

supadaḥ | evaṁ pād-śabdasya pad-ādeśe’pi padaḥ ity-ādi | āmi nuṭaṁ bādhitvā viriñcir eva | viriñcito viṣṇur balavān, viṣṇutaḥ sarva-viriñciḥ iti nyāyena—padām |

niśā-hṛdaya-māsa-yuṣa-doṣāṁ viṣṇujane tu virīñcir nāsti, bhāṣya-cāndrādiṣv adhṛtatvāt iti vardhamānaḥ | viriñci-sad-bhāve tu ṣasya ḍaḥ itivat, śasya jo mantavyaḥ | chaśo rāj ity-ādikaṁ ca dhātu-param eva, tato nijbhyām, nicśu nicchu ||113||

kṛṣṇa-pūrvasya budh-dhātoḥ kṛṣṇaṁ budhyatīti kvipi kṛṣṇabudh, tat puṁsi—

114. javarj-harigadāder eka-sarveśvarasya dhātor harighoṣāntasyādau harighoṣatvaṁ viṣṇupadānte, sadhvoś ca |

kṛṣṇabhut, kṛṣṇabhud, kṛṣṇabudhau, kṛṣṇabudhaḥ | evaṁ tat-tad-bhud-ādayaḥ | javarj iti kiṁ ? jabh –jap, jabhau, jabhaḥ ity-ādi | eka-sarveśvarasya iti kiṁ ? kyan-kvib-antasya dhātor dāmarudhaḥ—dāmarut |

dhātu-padena dhātv-avayavo’pi gṛhyate | tena govindena bhātīti ka-pratyayāntasya govindabhaḥ, tasya ṇi-kvib-antasya govindabh, govindhap, govindabhau, govindabhaḥ | evaṁ puṇḍrabh, puṇḍrap | atra prakriyā-kalāpa-kāśikā-bhāṣā-vṛttayo vicāryāḥ | kintu prakriyāyām adhok govindhap ca praśna-padaṁ bhavet | kālāpe dāmarut, jap ca | kāśikādau na saṁśayaḥ ||114||

rājan, nānta (vi.pra. 82) iti trivikramaḥ, sor haraḥ |

115. nāmāntasya nasya haro viṣṇupadānte, buddhaṁ vinā |

prathamato nalopābhāvaḥ, pathin-mathin (vi.pra. 118) ity-ādau vakṣyamāṇa-nalopa-vaiyarthyāt—

rājā, rājānau, rājānaḥ

rājānam, rājānau,

va-ma-satsaṅga-hīnasya (vi.pra. 89) iti a-rāma-haraḥ | ta-vargasya ca-vargaḥ (vi.pra. 95) jañoḥ satsaṅge jñaḥ—rājñaḥ, rājñā |

“kvacid antaraṅge kārye kriyamāṇe tad-animittaṁ bahiraṅgam asiddhaṁ syāt” iti nyāyena nasya harāsiddheḥ, kṛṣṇasya trivikramo gopāle (vi.pra. 13) ity-ādikaṁ na prāpnotīty arthaḥ, kintu navayor hare kṛṣṇa-saṁjñā na vācyā—

rājabhyām, rājabhiḥ,

rājñe rājabhyāṁ rājabhyaḥ,

rājñaḥ, rājabhyāṁ rājabhyaḥ,

rājñaṁ, rājñoḥ, rājñāṁ

rājñi, rājñoḥ, rājasu

he rājan !

yuṣ-śabdasya, yaduṣu vā (vi.pra. 28) ity-ādinā yuṣann ādeśe—ādeśaḥ sthānivat kvacit nāma-dhātu-pratyaya-viṣṇupadānām ādeśasya taj-jātivad bhāvaḥ sarvatraiva, varṇānāṁ tad-vyaktivad bhāvaś ca yatra maṁsyate, tatraiva ity arthaḥ | tena nāmatve satyano’rāma-haraḥ (vi.pra. 89)—yuṣṇaḥ, yuṣṇā |

evaṁ yajan, ātman, sudharman ity ādayaḥ | kintu va-ma-satsaṅga-hīnasya (vi.pra. 89) iti viśeṣaṇād a-rāma-haro nāsti—yajanaḥ, yajanā | evaṁ śvan, yuvan, maghavan | śvā, śvānau, śvānaḥ ||115||

kvacid viśeṣaḥ—

116. śvan-yuvan-maghavan ity eṣāṁ vasya ur bhagavati |

īv-varjita-taddhite tu na, yuvatīty-ādi-varjam | vasya iti sārāma-nirdeśaḥ | śunaḥ, śunā, śvabhyām, śvabhiḥ | śasi—yūnaḥ, yūnā, yuvabhyām, yuvabhiḥ | evaṁ maghonaḥ, maghonā | sau ca maghavan maghavā vā iti tu kālāpāḥ (śabda-prakaraṇam, 165) |

vahati svecchayā vāyur udgacchati ca bhāskaraḥ |

harir jakṣiti niḥśaṅko makheṣu maghavān asau || iti bhaṭṭiḥ (18.19)[[42]](#footnote-43)

maghavatu-śabdo’py asti, maghavad vajra-lajjā-nidānaṁ sa evam uktvā maghavantam iātma prayoga-darśanāt—maghavān, maghavantau, maghavantaḥ, maghavadbhyām |

atha divasa-vācī pratidivan-śabdaḥ—pratidivā, pratidivānau, pratidivānaḥ, pratidivānam, pratidivānau ||116||

117. dhāto ra-va-prāg id-utos trivikramo ra-vato viṣṇujane,

na kura-chura-nāma-dhātūnāṁ, na ca taddhita-ye |

nāmno jāto dhātuḥ nāma-dhātuḥ (vibhuḥ, ā.pra. 509-563) iti vakṣyate | atra pāṭhād viṣṇujano varṇa-mātraṁ gṛhyate, na kevala-svādayaḥ | kurādi-niṣedhān nāmno’nyatrāpi jñeyam | tataḥ śasi—pratidīvnaḥ, pratidīvnā |

a-rāma-harasya nimittatvaṁ matvaivātra trivikrama-vidhānam, tato nāsiddhatvam—pratidivabhyām |

tad etat prakriyā-kaumudyādau (pā. 8.2.2) | anye tu—pratidvino nasya viṣṇusargo viṣṇupadānte iti manyante—pratidivāḥ, pratidivobhyām ||117||

118. pathin-mathin-ṛbhukṣin-nityeṣāṁ nasya haraḥ sau |

119. pathy-ādīnām i-rāmasyā-rāmaḥ kṛṣṇasthāne, thāt pūrvaṁ nuk ca |

aviṣṇupadāntasya (vi.pra. 84) iti, viṣṇucakrasya hariveṇuḥ (sa.pra. 114) iti | atra nāgara-lipāv apy aviṣṇupadānte yad viṣṇucakraṁ, tan nocitam—

panthāḥ, panthānau, panthānaḥ,

panthānaṁ, panthānau ||118-119||

120. pathy-ādīnāṁ saṁsāra-haro bhagavati |

pathaḥ pathā |

eva-kāreṇaiva sarvatra niyamāt, nāmāntasya nasya haraḥ (vi.pra. 115), tena—

pathibhyām, pathibhiḥ |

evaṁ,

manthāḥ, manthānau, manthānaḥ |

ṛbhukṣāḥ, ṛbhukṣāṇau, ṛbhukṣāṇaḥ ||120||

atha śārṅgin—

121. in-han-pūṣan-aryaman ity eṣām uddhavasya trivikramaḥ su-śyor eva |

śārṅgī, śārṅgiṇau, śārṅgiṇaḥ

śārṅgiṇam, śārṅgiṇau, śārṅgiṇaḥ

śārṅgibhyām; he śārṅgin !

evaṁ vanamālin, halin, daṇḍin |

han iti han-dhātuḥ | tataḥ kaṁsahan—

kaṁsahā, kaṁsahanau, kaṁsahanaḥ

kaṁsahanam, kaṁsahanau ||121||

va-ma-satsaṅga-hīnasya (vi.pra. 89) iti a-rāma-haraḥ—

122. hano hasya gho ṇinnayoḥ |

kaṁsaghnaḥ | kaṁsaghnā, kaṁsahabhyām |

ṅau—kaṁsahani, kaṁsaghni |

he kaṁsahan !

evaṁ,

pūṣā, puṣaṇau, pūṣaṇaḥ

pūṣaṇam, pūṣaṇau, pūṣṇaḥ

pūṣṇi, pūṣaṇi |

pūṣi ca ity eke |

aryamā, aryamaṇau |

saṅkhyā-śabdāḥ—pañcan-prabhṛtayo nitya-bahuvacanāntāḥ triṣu sarūpāḥ | ṣanānta-saṅkhyātaḥ kateś ca (vi.pra. 41) iti pañca, pañca, pañcabhiḥ, pañcabhyaḥ ||122||

123. ra-ṣa-nānta-saṅkhyābhyo nuḍāmi svārthe |

124. nāntoddhavasya trivikramo nāmi |

pañcānāṁ, pañcasu | evaṁ saptan, aṣṭan, navan, daśan ||124||

125. aṣṭan ā viṣṇubhaktiṣu vā |

126. tasmāt jas-śasor auś svārthe |

śa it | śit sarvasya iti nyāyena śid-ādeśaḥ sarvādeśaḥ |

aṣṭau aṣṭa, aṣṭau aṣṭa

aṣṭābhiḥ aṣṭabhiḥ, aṣṭābhyaḥ aṣṭabhyaḥ

pakṣa-dvaye’pi—aṣṭānāṁ

aṣṭāsu, aṣṭasu

evaṁ parama-pañca, paramāṣṭau ity-ādi | asvārthe tu—priyapañcā, priyapañcānau, priyapañcānaḥ | bhagavati—priyapañcñaḥ ity-ādi | āmi—priyapañcñām |

aṣṭanaḥ parārthatve’py ātvaṁ vā, na tv auś |

priyāṣṭā priyāṣṭāṣṭau priyāṣṭāḥ

bhagavati—viśvapāvad eva |

priyāṣṭaḥ | āmi—priyāṣṭāṣṭānām |

pakṣe—priyāṣṭā priyāṣṭānau, priyāṣṭānaḥ |

bhagavati—priyāṣṭuḥ | āmi—priyāṣṭnām ||125-126||

arvan—arvā |

127. anañ-pūrvasyārvaṇo’rvatṛ suṁ vinā |

caturbhujānubandhānāṁ num ||127||

128. navarja-ta-varga-sthasya nasya na ṇatvam |

arvantau, arvantaḥ

arvantam, arvantau, arvataḥ

arvatā, arvadbhyām,

he arvan !

nañ-pūrvasya tu—anarvā, anarvāṇau |

kṛṣṇagup, tasya puṁsi—kṛṣṇagup, kṛṣṇagub, kṛṣṇagupau ||128||

māntaḥ praśām, tasya puṁsi—

129. dhātor mo no viṣṇupadānte ma-vayoś ca |

atra jhali ca iti tasyāṁ [pā. 8.2.64] bhramaḥ | saṅgaṁsyate ity ādau vidhāna-balān na-rāmasyaiva sthitiḥ syāt | praśān | praśāno nasya cādau (sa.pra. 108) iti jñāpakān nasya haro na syāt | praśāmau, praśāmaḥ, praśānbhyām ||129||

catur nityaṁ bahuvacanāntaḥ, tasya puṁsi—

130. caturanaḍuhorāṁ kṛṣṇasthāne, buddhe tvam ||

m it | catvāraḥ, caturaḥ | viṣṇusarge kṛte punā ra-rāmaḥ—caturbhiḥ | caturbhyaḥ | ra-ṣa-ṇāntaḥ (vi.pra. 123) iti nuṭ—caturṇām ||130||

131. ra-rāmasya na viṣṇusargaḥ supi |

caturṣu | priyacatur—priyacatvāḥ, priyacatvārau, priyacatvāram | asvārthatvād āmi na nuṭ—priyacaturām | he priyacatvaḥ !

hal-śabdasya supi halṣu | abhratīti kvipi abhra-śabdasya sau satsaṅgānta-hare—ap ab | “ṣaṇaḥ pratiṣedho vācyaḥ” iti tu tasyāṁ vikalpitam |

“daityavṛścam ācaṣṭe” iti ṇy-antāt kvip-pratyayaḥ—daityab, daityabau ||131||

132. ya-vayor viṣṇupadāntayor haro gopāle |

na-vayor hare (vi.pra. 115) iti—daityabhyām, daityabhiḥ, daityabsu ||132||

133. sarveśvare tu vikalpaḥ, hare sati punar na sandhiś ca |

daityab āyāti = daitya āyāti, daityabāyāti |

pracch-dhātoḥ kvib-antaḥ śa-rāmāntaḥ kṛṣṇa-prāś—kṛṣṇa-prāṭ, kṛṣṇa-prāśau, kṛṣṇa-prācchau ity eke | evaṁ vāñcher vānś, hara-vidher nityatv—vān, vāṁśau, vāṁśaḥ | vāñchau ity eke | kṛṣṇa-spṛś—kṛṣṇaspṛk, kṛṣṇaspṛśau | udak pūrvatve tu udakaspṛṭ |

ṣa-rāmānto dadhṛdh—dadhṛk, dadhṛṣau, dadhṛṣaḥ | kaṁsadviṣ—yasya ḍaḥ (vi.pra. 105) iti kaṁsadviṭ kaṁsadviḍ, kaṁsadviṣau |

ṣaṣ nityaṁ bahuvacanāntaḥ | ṣanānta (vi.pra. 41) iti ṣaṭ ṣaḍ, ṣaḍbhiḥ, ṣaḍbhyaḥ ||133||

raṣanānta- (vi.pra. 123) iti nuṭ | ṣasya ḍaḥ (vi.pra. 105)—

134. nityaṁ hariveṇu-vidhiḥ pratyaya-hariveṇau |

mayaṭy eva iti tasyāṁ bhramaḥ ||134||

135. ṣāt parasya ṭa-varga-yuktasya ca ta-vargasya ṭa-vargaḥ, na tu viṣṇupadāntāṭ ṭa-vargād anāma-navati-nagarīṇām |

tena nām aṣṭavargatvaṁ—ṣaṇṇām, ṣaṭsu | navati-nagaryoṣ ṭa-vargatvam—ṣaṇṇavatiḥ, ṣaḍṇavatiḥ, ṣaṇṇagaryaḥ, ṣaḍṇagaryaḥ | neha—ṣannaraḥ, ṣaḍnaraḥ | ṣannāvaḥ, ṣaḍnāvaḥ |

datau para-varṇau (sa.pra. 102) ity-ādīni tu sandhi-mātra-subodhāya pṛthag-uktāni | na tu viṣṇupadāntāt ity ādau viṣṇupadānta-grahaṇa-phalaṁ ghaṭṭiḥ (kṛ.pra. 437) ity-ādau darśayiṣyate |

asvārthatvāt—priyaṣaṣaḥ, priyaṣaṣām ||135||

sajuṣ—

136. sajuṣ āśiṣ ity anayor isusantadhātoś ca ro viṣṇupadānte, tasya viṣṇusargaś ca supi |

dhātu-grahaṇa-phalaṁ samāsa-kārye saṣ-vidhāne (samā.pra. 328), sarpiṣkāmyatīty atra vakṣyate ||136||

137. irurantadhātor uddhavasya trivikramo viṣṇupadānte |

sajuḥ, sajuṣau, sajūrbhyām; sajuḥṣu; śauritvaṁ sajūṣṣu |

san-anta-dhātoḥ kvip—pipaṭhiṣ; viṣṇupadāntatvān nimittatva-nivṛtteḥ ṣatvāpāyaḥ | pipaṭhīḥ, pipaṭhiṣau, pipaṭhiṣaḥ; pipaṭhīrbhyām, pipaṭhīṣu | evaṁ viśvacikīrṣ | rāt sasyaiva (vi.pra. 110) iti, viśvacikīḥ, viśvacikīrṣau, viśvacikīrbhyām, viśvacikīrṣu ||137||

138. sahajasya mūrdhany ajāta-ka-rāma-sambandhinaś ca kṣa-rāmasya satsaṅgādi-hare ḍaḥ, anyasya tu ko vaktavyaḥ, diśi-dṛśi-anudaka-pūrva-spṛśi-jātasya ca |

tatra sahaje gorakṣ—goraṭ goraḍ, gorakṣau, gorakṣaḥ, goraḍbhyām, goraṭsu ||138||

139. rakṣer vā kaḥ iti kecit |

gorak | mūrdhanyaje, viśi-viṣḷ-dhātvoḥ sani veṣṭum icchati vivikṣ—viviṭ, viviḍ, vivikṣau, vivkṣaḥ | bahudhātor vivakṣ—voḍhum icchati—vivaṭ vivaḍ, vivakṣau, vivakṣaḥ | anyasya tu—vac-dhātor vivakṣ—vivak vivag, vivakṣau | dah-dhātor didhakṣ—didhak didhag, didhakṣau, didhakṣaḥ | diśy-ādīnāṁ—didik, didṛk, pispṛk | manyate ca tad idaṁ pāṇinīyāḥ | kālāpās tu gha-kāra-ca-varga-sthānikād anyasya ṣaḍhādi-sthānikasyāpi kasya lopam āhuḥ | tena vivīḥ ity āhuḥ |

pis-dhātoḥ sa-rāmāntaḥ supis | tus-dhātoḥ sutus—supīḥ, supisau, supisaḥ | sutūḥ, sutusau, sutusaḥ | ṣatvaṁ—supīḥṣu, sutuḥṣu |

ūruśravas—atvasantoddhavasya (vi.pra. 111) iti trivikramaḥ ūruśravāḥ, ūruśravasau, ūruśravasaḥ | ūruśravobhyām, ūruśravaḥsu | he ūruśravaḥ ! evaṁ viṣṭaraśravas vedhas ity-ādi |

atha doṣ ūṇādi-pratyayāntaḥ—doḥ, doṣau, doṣaḥ | doṣam, doṣau ||139||

140. doṣo doṣan yaduṣu vā |

va-ma-satsaṅga (vi.pra. 89) iti a-rāma-haraḥ—doṣṇaḥ, doṣaḥ; doṣṇā, doṣā, dorbhyām, doṣabhyām ity-ādi |

pītaṁ vaste paridadhāti—pītavas | dhātuṁ vinā (vi.pra. 111) iti trivikramābhāvaḥ—pītavaḥ, pītavasau |

kaṁsaṁ hinastīti—kaṁsahiṁs | antarāla-pāṭhād viṣṇucakra-viṣṇusargayoḥ sarveśvaratvaṁ viṣṇujanatvaṁ cāstīti satsaṅgānatvāt sasya haraḥ | nimittāyāyān na-rāma eva | dhātu-varjita (vi.pra. 82) iti viśeṣaṇān nātra trivikramaḥ—kaṁsahin, kaṁsahiṁsau, kaṁsahinbhyām | yatna-vidhau tu numo viṣṇucakram eva gṛhyate, tato neha ṣatvam—kaṁsahinsu ||140||

vaikuṇṭhadhvas—

141. dhvaṁsu-śraṁsu-vasvana-ḍuhāṁ do viṣṇupadānte |

atra jhali ca iti tasyāṁ (pā. 8.2.72) bhramaḥ, dhvasta ity ādau doṣaś ca | dhvaṁsu śraṁsu dhātu | caturbhujānubandhatvaṁ nāmāvasthāyām eva gṛhītam | ac-upādānāt, tenātra na num—vaikuṇṭhadhvad vaikuṇṭhadhvat vaikuṇṭhadhvasau, vaikuṇṭhadhvadbhyām | evaṁ vaikuṇṭhaśrat |

atra vasu-pratyayaḥ—vidvasu | uditatvāt caturbhujānubandhānāṁ ca nuṁ (vi.pra. 94), nānta (vi.pra. 82) iti trivikramaḥ, satsaṅgānta-haraḥ (vi.pra. 96)—vidvān, vidvāṁsau, vidvāṁsaḥ; vidvāṁsam, vidvāṁsau ||141||

142. vasor vasya ur bhagavati |

vasya iti sārāma-nirdeśaḥ | ṣatvaṁ—viduṣaḥ, viduṣā, vidvadbhyām, vidvadbhiḥ, viduṣe, he vidvan !

ādivas-prabhṛtayaḥ—kṛdanta-prakaraṇe (5.20) sādhayiṣyante | rūpāṇi, yathā—

ādivān, ādivāṁsau, ādivāṁsaḥ

ādivaṁsam, ādivaṁsau, āduṣaḥ

āduṣā, ādivadbhyām…

evaṁ jakṣivas | atha jagmivas—

jagmivān, jagmivāṁsau, jagmivāṁsaḥ |

jagmivāṁsam, jagmivāṁsau |

tathā jaganvas—

jaganvān, jaganvāṁsau, jaganvāṁsaḥ |

ubhayatra bhagavati—jagmuṣaḥ ity-ādi ||142||

puṁsaḥ—

143. puṁsaḥ pumasuḥ kṛṣṇasthāne |

atra ca suṭīti tasyāṁ (pā. 7.1.89) bhramaḥ | gauṇatve brahmaṇi doṣaś ca | u-rāma it |

pumān, pumāṁsau, pumāṁsaḥ

pumāṁsam, pumāṁsau, puṁsaḥ

puṁsā, puṁbhyāṁ (pumbhyām)…

numā sarvo’py anusvāro lakṣyate iti bhāṣā-vṛtti-kārādayaḥ | atra auṇādikasyāsya puṁsaḥ ity ādau ṣatva-niṣedho vācyaḥ | atra tu ṣatvaṁ—puṁṣu | nety anye—puṁsu |

uśanas—uśanā, uśanasau, uśanasaḥ ||143||

144. uśanaso nāntatvaṁ sa-lopitvaṁ viṣṇusargāntitvaṁ ca buddhe |[[43]](#footnote-44)

he uśanan ! he uśana ! he uśanaḥ ! evam anehā anehasau | purudaṁśā, purudaṁśasau, he anehaḥ ! he purudaṁśaḥ ! śvetavāh-puroḍāś-ukthaśās-prabhṛtayas tu chāndasāḥ |[[44]](#footnote-45)

kṛṣṇavāh—

145. hasya ḍhaḥ, naho dhaḥ, dādes tu dhātor ghaḥ, druha-muha-naśa-snuha-snihāṁ vā viṣṇupadānte vaiṣṇave ca |

ete sarve’pi dhātavaḥ | kṛṣṇavāṭ kṛṣṇavāḍ, kṛṣṇavāhau, kṛṣṇavāhaḥ ||145||

146. vāho vā ūṭh bhagavati |

ṭh it ||145||

147. a-dvayād ūṭho vṛṣṇīndraḥ |

kṛṣṇauhaḥ | kṛṣṇauhā, kṛṣṇavāḍbhyām | kṛṣṇavāṭsu | atra kaṁsadviṭsu ity atra ca ṣaḍhoḥ kaḥ se (ā.pra. 170) iti na prāpnoti, atrākaraṇena kevala-dhātu-viṣayatvāt | tataś ca kṛṣṇavāṭ-sādbhavatīty ādau kṛdanta-dhātos taddhite’pi na syāt | sammata-rūpatvāt pāṇinīyair api samādheyam evedam | asupīty uktvāpi | kramad-īśvara-padmanābhābhyāṁ taddhite tu samādheyam eva | kṛṣṇa-paṇḍitas tu apadānte ity uktvā sarvam eva samādadhe ||147||

atha anaḍuh, caturanaḍuhorāṁ (vi.pra. 130)—

148. anaḍuho nuṁ ca sau |

satsaṅgāntaharaḥ (vi.pra. 96) | asiddhatvān na nasya haraḥ—

anuḍvān, anuḍvāhau, anaḍvāhaḥ

anaḍvāham, anuḍvāhau, anaḍuhaḥ

anaḍuhā, anaḍudbhyām,

buddhe tvaṁ (vi.pra. 130) he anuḍvan !

goduh—javarjaharigadāde (vi.pra. 114) ity-ādi—

godhuk (godhug), goduhau,

godhugbhyām, godhukṣu |

ghatve dhāto (vi.pra 145) iti aupadeśikatvam eva gṛhyate, tena dāmaliḍivācaratīti kyaṅantāt kvip dāmaliṭ |

kaṁsadruh—

kaṁsadhruk (kaṁsadhrug), kaṁsadhruṭ (kaṁsadhruḍ), kaṁsadruhau

kaṁsadhrugbhyām, kaṁsadhruḍbhyām,

evaṁ kṛṣṇamuh, kṛṣṇasnih, ity ādayaḥ | kṛṣṇāṅghrilih—hasya ḍhaḥ (vi.pra. 145) iti kṛṣṇāṅhriliḍ, kṛṣṇāṅghrilihau ||148||

turāsāh—

149. sāḍhaḥ ṣāṭ |

turāṣāṭ (turāṣāḍ), turāsāhau, turāsāhaḥ, turāṣāḍbhyām ||149||

|| iti viṣṇujanāntā puruṣottama-liṅgāḥ ||

—o)0(o—

## viṣṇujanāntā lakṣmī-liṅgāḥ

tatra carāmānta ṛc | ca-vargasya (vi.pra. 97) iti |

ṛk (ṛg), ṛcau, ṛcaḥ

ṛgbhyām, ṛkṣu,

evaṁ tvac, vāc, sraj, diś, dṛś, ity-ādi—

srak (srag), srajau, srajaḥ

samidh—samit, samid |

sīman—

sīmā, sīmānau, sīmānaḥ

sīmnaḥ, sīmnā

īṅyos tu vā (vi.pra. 89)—sīmni, sīmani |

ap nityaṁ bahuvacanāntaḥ | nānta- (vi.pra. 82) iti trivikramaḥ—āpaḥ, apaḥ ||

150. apo do bhe |

adbhiḥ | apsu, he āpaḥ ! tad-antatvāt svadbhiḥ ity-ādi |

kakubh—

kakup, kakub, kakubhau, kakubbhyām, kakupsu |

gir—ir-ur-anta-dhātoḥ (vi.pra. 137)—

gīḥ, girau, giraḥ

gīrbhyām, gīṣu

evaṁ pur—pūḥ, purau, puraḥ |

catur astriyāṁ catasrādeśaḥ (vi.pra. 71)—

catasraḥ, catasraḥ, catasṛbhiḥ, catasṛbhyaḥ, catasṛṇāṁ, catasṛṣu |

lakṣmī-sthayoḥ (vi.pra. 71) iti viśeṣaṇāt samastasyānya-liṅgatve’pi tat-tad-ādeśaḥ |

priyās tisro yasya saḥ—

priyatisā, priyatisrau, priyatisraḥ

priyacatasā, priyacatasrau, priyacatasraḥ

ṅasi-ṅasoḥ—

priyatisraḥ, priyacatasraḥ,

priyatisṛṇām

samasta-mātrasya lakṣmītve tu—priyatriḥ, priyatrī, priyatrayaḥ ||150||

div—

151. div au sau |

dyauḥ, divau, divaḥ |

divam, divau, divaḥ

divā ||151||

152. diva ur viṣṇupadānte |

dyubhyām, dyuṣu |

diś—

dik (dig), diśau, digbhyām, dikṣu |

evaṁ dṛś, aghadviṣ, kaṁsadviḍ-vat | evaṁ vipruṣ |

atha āśiṣ, sajuṣ (vi.pra. 136) ity-ādinā raḥ—āśīḥ, āśiṣau, āśiṣaḥ; āśīrbhyām, āśīḥṣu |

uṣṇih—uṣṇik, uṣṇig, uṣṇihau |

upānah—naho dhaḥ (vi.pra. 145) iti upānat (upānad), upānahau ||152||

|| iti viṣṇujanāntā lakṣmī-liṅgāḥ ||

—o)0(o—

## viṣṇujanāntā brahma-liṅgāḥ

tatrāpi pratyac—

pratyak, pratīcī, pratyañci

pratīcā, pratyagbhyām

evaṁ prāc—

prāṅ, prāñcī, prāñci

pratyañc-prāñc-śabdayos tu—pratyaṅ, pratyañcī, pratyañci |

śau ña-rāma-dvayaṁ lekhyam | kintu mita-sthāne na-rāma-sad-bhāve nuṁ na dṛśyate, yathā—kaṁsahiṁso brahmaṇi kaṁsahiṁsīti kevalaṁ viṣṇucakraṁ syāt |

tiryac—tiryak, tiraścī, tiryañci |

ūrj—ūrk (ūrg), ūrjī, ūnarji |

153. bahūrjo num-pratiṣedhaḥ |

bahūrji | antyāt pūrvaṁ num icchanty eke—bahūrjīti |

jagat—jagat, jagatī, jaganti |

atha śatṛ-pratyayāntaḥ bhavatṛ—bhavat | num ī-pratyaye kṛd-anta-prakaraṇe (5.17) vakṣyate—bhavantī, bhavanti |

tudatṛ-bhātṛ-kaviṣyatṛ-prabhṛtīnāṁ vikalpaḥ—tudat, tudatī, tudantī, tudanti | evaṁ bhāt, bhātī, bhānti, kariṣyat, kariṣyatī, kariṣyantī, kariṣyanti |

mahat-śabdaḥ—mahat, mahatī, mahānti | brahman—brahma | va-ma-satsaṅga-hīnasya (vi.pra. 89) iti viśeṣaṇād a-rāma-harābhāvaḥ—brahmaṇī, brahmaṇi, brahmaṇā, brahmabhyām ||153||

154. nasya haro vā brahmaṇi buddhe |

he brahma, he brahman ! evaṁ śarman, varman, carman ||154||

atha ahan—

155. ahno viṣṇusargo viṣṇupadānte |

na samāsa puṁsīti vācyam | ahaḥ | īṅyos tu vā (vi.pra. 89) dhātutvābhāvāt ghatvābhāvaḥ—ahnī, ahanī, ahāni, ahnā ||155||

156. asya svādya-bhāva eva ra-vidhir vācyaḥ |

ahobhyām | buddhe’pi—he ahaḥ ! samāse puṁsi tu trivikramo, na tu viṣṇusargaḥ—dīrghāhā nidāghaḥ, buddhe tu—he dīrghāhan ! atra ṇatvaṁ vācyam—dīrghahāṇau, dīrghāhāṇaḥ, dīrghāhṇaḥ |

supathin—supathi, supathī, supanthāni | śasi ca—supanthāni | pathyādīnāṁ suṭi num iti tasyāṁ bhramaḥ |

dṛṣṭaśārṅgin—dṛṣṭaśārṅgi, dṛṣṭaśārṅgiṇī, dṛṣṭaśārṅgīṇi | evaṁ dṛṣṭakaṁsah—dṛṣṭakaṁsaha, dṛṣṭakaṁsahanī, dṛṣṭakaṁsaghnī, dṛṣṭakaṁsahāni | evaṁ dṛṣṭapūṣan, dṛṣṭāryaman |

svap, svapī, nānta-dhātu-varjita (vi.pra. 89) iti trivikramaḥ—svāmpi, svadbhyām |

vār—vāḥ, vārī, vāri | anīśvarād api ra-rāma-jaḥ (sa.pra. 145)—vārbhyām |

atrāpi catar—catvāri |

payas—payaḥ, payasī, payāṁsi, payobhyām |

havis—haviḥ | auṇādika-sa-rāmo’yaṁ pratyayaḥ, ataḥ ṣatvaṁ—haviṣī, havīṁṣi, havirbhyām | viṣṇusargaḥ ṣatvaṁ—haviḥṣu, śauritvaṁ—haviṣṣu | evaṁ dhanus | atipuṁs—atipum, atipuṁsī, atipumāṁsi |

svanaḍuh— svanaḍut, svanaḍuhī, svanaḍvāṁhi ||156||

|| iti viṣṇujanāntā brahma-liṅgāḥ ||

iti liṅga-trayaṁ darśitaṁ

—o)0(o—

## atha viśeṣaṇa-liṅgāḥ

157.\* atra kṛṣṇādi-śabdāḥ saṁjñā-viśeṣādau niyata-puruṣottamādayaḥ |

158.\* saṅkhyādi-śabdā-tu vācya-liṅgāḥ |

159.\* samānādhikaraṇa-viśeṣaṇa-rūpā viśeṣya-liṅga-viṣṇu-bhakti-vacanāni bhajante |[[45]](#footnote-46)

160.\*[[46]](#footnote-47) jāti-guṇa-kriyā-dvārā yasya viśeṣaḥ kathyate, tad viśeṣyam | yena tasya viśeṣaḥ kathyate, tad viśeṣaṇam |

yathā, gopaḥ kṛṣṇaḥ, gopī rādhā, kṣaumaṁ vasanam, śyāmaḥ kṛṣṇaḥ, gaurī rādhā, pītaṁ vasanaṁ, vihārī kṛṣṇaḥ, vihāriṇī rādhā, vihāri gokulam ity-ādi ||

161. avyaya-viśeṣaṇaṁ brahma |

yathā, mahat svaḥ ||

162. kecic chabdā viśeṣaṇatve’pi sva-liṅgaṁ na tyajanti |

yathā, pradhānaṁ kṛṣṇaḥ, pradhānaṁ rādhā, gatiḥ kṛṣṇaḥ, āśrayo rādhā ity-ādi ||

163. ekasya viśeṣaṇasya viśeṣyam anekaṁ cet, pratyekaṁ vā samudāyasya vā saṅkhyānurūpaṁ vacanam |

cāsya samuccayetaretara-yoga-bhedena dvaividhyaṁ, yathā rāmaḥ kṛṣṇaś ca sundaraḥ, rāmaḥ kṛṣṇaś ca pratyekam ity arthaḥ | sundarau vā, rāmaḥ kṛṣṇa iti dvāv ity arthaḥ | tad idaṁ rāma-kṛṣṇa-samāse vivaraṇīyaṁ (samā.pra. 117) ||

164. kvacid bahūnāṁ viśeṣaṇatve’py ekatvam |[[47]](#footnote-48)

yathā, dharme vedāḥ pramāṇam ity-ādi ||

165. viṁśaty-ādyāḥ sadaikatve anāvṛttau |

viṁśatir vaiṣṇavāḥ | tāsām evāvṛttau tu, dve viṁśatī, tisro viṁśatayaḥ | evam eka-viṁśatiḥ ity-ādi | tad-antatvād ūnaviṁśatiś ca | tatra viśeṣeṇa śabdeṣu kṛṣṇa-nāmākhya-śabdā ucyante ||

—o)0(o—

## atha kṛṣṇanāma-prakaraṇam

166. sarvādīni kṛṣṇanāmāni |

sarvanāmānīty anye | sarva, viśva, ubha, ubhaya, anya, anyatara, tatara, tatama, yatara, yatama, katara, katama, ekatara, ekatama, itara, tvat, tva, nema, sama, sima, pūrva, para, avara, dakṣiṇa, uttara, apara, adhara, sva, antara, (tyad chāndasaḥ), tad, yad, etad, idam, adas, eka, dvi, asmad, bhavatu, kim ||166||

tatra puṁsi—sarvaḥ, sarvau—

167. kṛṣṇanāma-kṛṣṇato jasaḥ śīḥ |

ś iti | sarve, sarvaṁ, sarvau, sarvān, sarveṇa, sarvābhyāṁ, sarvaiḥ ||167||

sarva-ṅe—

168. kṛṣṇanāma-kṛṣṇato ṅeḥ smai |

sarvasmai, sarvābhyāṁ, sarvebhyaḥ ||168||

169. kṛṣṇanāma-kṛṣṇato ṅaseḥ smāt |

sarvasmāt, pañcamyās tas-pratyayas taddhitaḥ—sarvataḥ, sarvābhyāṁ, sarvebhyaḥ, sarvasya, sarvayoḥ ||169||

sarva-ām—

170. kṛṣṇanāma-kṛṣṇa-rādhābhyāṁ suḍāmi |

uḍāv itau | kṛṣṇasya e vaiṣṇave (vi.pra. 16) ṣatvam—sarveṣām ||170||

171. kṛṣṇanāma-kṛṣṇato ṅeḥ smin |

sarvasmin, sarvayoḥ, sarveṣu | saptamyāṁ tra-pratyayas taddhitaḥ—sarvatra | he sarva ! ||171||

ādi (vi.pra. 166)-śabdaḥ prasiddha-gaṇa-viśeṣa-grāhakaḥ | tataś ca—

172. sarvādiḥ kṛṣṇanāmākhyo gauṇa-saṁjñe vinā bhavet |

tena neha—sarvam atikrāntāya atisarvāya, dṛṣṭaḥ sarvo yena, tasmai—dṛṣṭasarvāya | sarvo nāma kaścit, tasmai sarvāya ||172||

173. pūrvādi ca vyavasthāyāṁ saptakaṁ kṛṣṇa-nāmakam |

dig-deśa-kāla-vibhāgo’tra vyavasthā, tasyāṁ gamyamānāyām | pūrvasmai dig-antarāya, deśādaye vā | tathā, pūrv4 kālāya, dināya, padārtha-viśeṣāya vā | anyatra tu pūrvāya, śreṣṭhāya ity arthaḥ | dakṣiṇāya pravīṇāya | gauṇa-saṁjñe vinā (vi.pra. 172) ity eva atyuttarāya | uttarāḥ kuravaḥ ||173||

174. samo’tulye kṛṣṇanāma |

samasmai, sarv4, ity arthaḥ | neha—samāya, tulyāya ity arthaḥ ||174||

175. svam ajñāti-dhanāhvaye |

svo jñātāv ātmani svaṁ triṣv ātmīye svo’striyāṁ dhane [a.ko. 3.3.211], svasmai—ātmanā, ātmīyāya vā ity arthaḥ | neha svāya jñātaye, dhanāya vā ity arthaḥ ||175||

176. antaro bāhya-paridhānīyayor na tv asau puri |[[48]](#footnote-49)

antarasmai—bāhyāya ity arthaḥ, vastrāntarāvṛta-paridhānīyāya iti vā | bāhyatve’pi puri vartamānas tu na—antarāya purāya bāhyāya ity arthaḥ ||176||

177. pūrvādīni nava kṛṣṇanāmāni jasi vā |

pūrve pūrvāḥ, sve svāḥ, antare antarāḥ | sarva-vad viśva ādayo’pi a-rāmāntāḥ | tatra ubha-śabdo nityaṁ dvi-vacanāntaḥ—ubhau, ubhau, ubhābhyāṁ, ubhābhyāṁ, ubhābhyāṁ, ubhayoḥ, ubhayoḥ | ubhasya sarvādiṣu pāṭho hetv-arthe kṛṣṇanāmno yoge sarva-viṣṇu-bhakty-arthas tasya vṛtti-mātre puṁvad-bhāvārthaś ca | tvat-tvau anya-paryāyau | nemo’rdha-paryāyaḥ | samādaya uktārthāḥ | simaś ca sarvārthaḥ | śaktāvabaddha-maryādānāṁ vācī iti tu mata-bhedāḥ | anye tu prasiddhāḥ ||177||

178. pūrvādibhyo navabhyaḥ smāt-sminau vā |

pūrvasmāt pūrvāt, pūrvasmin, pūrve ||178||

179. sa kṛṣṇanāma tṛtīyā-samāse tad-vākye ca |

māsena pūrvāya iti vākye—māsa-pūrvāya | kevala-vākye tu—māsena pūrv4 dhanaṁ dehi ||179||

180. sa kṛṣṇanāma dvandve, jasi tu vā |

pūrvāparāṇāṁ vaiṣṇavetare, vaiṣṇavetarāḥ |

181. prathama-carama-tayāyālpārdha-

katipaya-nemāḥ kṛṣṇanāmāni jasi vā |

prathame, prathamāḥ | tayāyau pratyayau—dvitaye, dvitayāḥ | dvaye, dvayāḥ | śeṣaṁ kṛṣṇavat | ubhayasya dvi-vacanābhāvaḥ—ubhaye, ubhayāḥ | ihāpi jasaḥ kāryaṁ prati vibhāṣā iti kāśikā (1.1.33), ubhaya iti nityaṁ bhāṣāyām iti kālāpāḥ (catuṣṭha-vṛttiḥ 31), neme nemāḥ | śeṣaṁ sarvavat ||181||

182. tīyasya kṛṣṇanāmatā vṛṣṇiṣu vā |

dvitīy4, dvitīyāya, dvitīyasmāt, dvitīyāt, dvitīyasmin, dvitīye | śeṣa kṛṣṇavat | evaṁ tṛtīyaḥ | arthavad grahaṇāt tu gopa-jātīyāya ||182||

atha tad-ādayaḥ—

183. tad-ādi-saptānāṁ saṁsārasyā-rāmaḥ svādau,

dasya ca maḥ, tad-ādes tu saḥ sau |

saḥ, tau, te

tam, tau, tān

tena, tābhyāṁ, taiḥ

tasmai, tābhyāṁ, tebhyaḥ

tasmāt ity-ādi |

buddhasyādarśanaṁ—he sa ! tadoḥ saḥ sāvanantyayoḥ iti sūtre [pā. 7.2.106] kāśikādāv apy etad-darśitam | he sa ! he asau ! iti bhāṣyodāharaṇāt prakriyā tu cintyā | gauṇa-saṁjñayos tu na tad-ādi-kāryaṁ, sarvādi-gaṇa-tyāgāt—atitad, atitadau, atitadaḥ | taddhite pañcamyāṁ—tataḥ | saptamyāṁ—tatra |

yad—yaḥ, yau, ye | taddhite pañcamyāṁ—yataḥ | saptamyāṁ—yatra |

etad—eṣaḥ, etau, ete, etam | taddhite pañcamyāṁ—ataḥ | saptamyāṁ—atra ||183||

184. idamo’yaṁ sau, iyaṁ tu lakṣmyāṁ, sākasya tvayakam iyamakau |

ayam, imau, ime |

imam, imau, imān ||184||

185. idamo’ka-rāmasya anaṣṭausoḥ |

186. vaiṣṇave tvaś |

187. saka-rāmasya ca kathitānukathane |

anena | śit sarvasya iti sarvādeśaḥ—ābhyām | imakābhyām ahaḥ kṛṣṇo’rcitaḥ | atha ābhyāṁ rātrim api ||185-187||

188. idam-adobhyām akarāmābhyāṁ nais |

ebhiḥ |

asmai, ābhyāṁ, ebhyaḥ |

asmāt, ābhyāṁ, ebhyaḥ |

taddhite pañcamyāṁ—itaḥ |

asya, anayoḥ, eṣām |

asmin, anayoḥ, eṣu |

taddhite saptamyāṁ—iha | saṁsārāt pūrvam ak-pratyaye, idakam-śabdo bhavati | ayakam, imakau, imake sarvavat ||188||

189. etad-idamor enaḥ kathitānukathane dvitīyāṭaus-su |

etam imaṁ vā dīkṣaya | atho enaṁ pācaya | enam, enau, enān | enena, enayoḥ, enayoḥ ||189||

adas-su, saṁsārasyā-rāmaḥ—

190. adaso dasya saḥ, sor auc |

asau ||190||

191. ado māt parasya sarveśvarasya u ū yatheṣṭa-siddhiḥ |

vāmanasya vāmanaḥ, trivikramasya, trivikramaḥ | amū ||191||

jasi ame sthite—

192. adasa eta ī bahutve, na tu kāt |

amī | amūm, amū, amūn | matve cotve ca kṛte | haritaṣṭā nā (vi.pra. 35)—amunā | bhyāmi—kṛṣṇasya trivikramaḥ (vi.pra. 13), paścāt ū—amūbhyām, amībhiḥ | smai-prabhṛtau kṛte paścād u-rāmaḥ | amuṣmai, amūbhyām, amībhyaḥ | amuṣmāt, amūbhyām, amībhyaḥ | taddhite pañcamyām—amutaḥ | amuṣya | etve ayādeśe ca kṛte paścād u-rāmaḥ | amūyoḥ, amīṣām | amuṣmin, amuyoḥ, amīṣu | taddhite—amutra | cit-karaṇena | he asau ! iti buddhasyādarśanaṁ na syāt | adasa au sulopaś ca [pā. 7.2.107] kāśikādāv apy asya sammatiḥ, prasāde ca | ak-pratyaye—asakau, amukaś ca iti manyante | au-prabhṛtau ma-rāma-madhyāḥ—amukau, amuke | ekaḥ sarvavat ||192||

193. na dver maḥ |

dvau, dvau, dvābhyāṁ, dvābhyāṁ, dvābhyāṁ, dvayoḥ, dvayoḥ ||193||

yuṣmad-asmadau triṣv api samānau—

194. yuṣmad-asmado-tvam-aham-ādayaḥ svādinā saha ||

tatra yuṣmac-chabdasya—tvaṁ, yuvāṁ, yūyaṁ; tvāṁ, yuvāṁ, yuṣmān; tvayā, yuvābhyāṁ, yuṣmābhiḥ; tubhyaṁ, yuvābhyāṁ, yuṣmabhyaḥ; tvat, yuvābhyāṁ, yuṣmabhyaḥ; yuṣmat; tava, yuvayoḥ, yuṣmākaṁ; tvayi, yuvayoḥ, yuṣmāsu |

asmac-chabdasya—ahaṁ, āvāṁ, vayaṁ; māṁ, āvāṁ, asmān; mayā, āvābhyāṁ, asmābhiḥ; mahyaṁ, āvābhyāṁ, asabhyaṁ; mat, āvābhyāṁ, asabhyaṁ; asmat, āvābhyāṁ, asabhyaṁ; mama, āvayoḥ, asmākaṁ; mayi, āvayoḥ, asmāsu |

yuṣmad-asmadau triṣv api samānau—

195. anayor viṣṇu-padatve saty eva saṁsārāt pūrvam ak-pratyayaḥ |

tvakam, yuvakām, yūyakam | kintu tri-sarveśvaratve madhya-sarveśvarāt pūrvam ak—yuvakābhyāṁ, yuṣmakābhiḥ, yuṣmakabhyam | yuṣmakākam | yuṣmakāsu |

evam asmado’pi—

ahakam, āvakām, vayakaṁ

makām, asmakān,

mayakā, āvakābhyāṁ, asmakābhiḥ

mahyakam, asmakabhyam

asmakat |

mamaka, āvakayoḥ, asmakākam,

mayaki, asmakāsu |

gauṇatve[[49]](#footnote-50)—tvām atikrāntaḥ ity-arthe—atitvat | yuvām atikrāntaḥ ity arthe—atiyuvat | yuṣmān atikrāntaḥ ity arthe—atiyuṣmat | evaṁ mamātikrāntaḥ ity arthe—atimat | āvām atikrāntaḥ ity arthe—atyāvat | asmān atikrāntaḥ ity arthe—atyasmat | evaṁ pratvad-ādayo’pi ||195||

196. teṣām atitvad-ādīnāṁ sarveṣāṁ[[50]](#footnote-51)

tvam-aham-ādaya eva su-jas-ṅe-ṅas-su |

yathā—atitvam, atiyūyam, atitubhyam, atitava, evam atyaham ity-ādi ||196||

197. anyatra va-ma-paryanta-varjam akṣarāṇi prakṛta-padavat kāryāṇi |

yathā—atitvad—au iti sthite ada au-bhāgasya yuvām ity anta-sthita ām-bhāga ādiśyate—atitvām | evam am—atitvām | punar au—atitvām | śas—atitvān | ṭā—

atitvayā, atitvābhyāṁ, atitvābhiḥ |

atitvābhyāṁ, atitvabhyām,

atitvat, atativābhyām,

atitva, atitvayoḥ, atitvākam,

atitvayi, atitvayoḥ, atitvāsu |

yathā ca atiyuvac-chabdāt—atiyuvām, atiyuvām, atiyuvām, atiyuvān, atiyuvayā |

yathā ca atiyuṣmac-chabdāt—atiyuṣmām, atiyuṣmām, atiyuṣmām, atiyuṣmān, atiyuṣmayā | āmi ca—atitvākam ity-ādi | atitvayākam ity-ādi keṣāṁcit | evam asmado’pi ||197||

198. viṣṇupādād vā, anvādeśe tu nityam |

adhikāro’yam | uttara-prakaraṇa-vyāpy adhikāraḥ | vāṁ nau paryantā ye viriñcayo vakṣyante, te sarve viṣṇupadād vaktavyāḥ | te ca ananvādeśe vā, anvādeśe tu nityam ity arthaḥ | punaḥ kathanam—anvādeśaḥ ||198||

199. yuṣmān yuṣmabhyaṁ yuṣmākam ity eṣāṁ vas,

asmān asmabhyam asmākam ity eṣāṁ nas |

harir yuṣmān avatu, harir vo’vatu | hari yuṣmabhyaṁ rocatām, harir vo rocatām | harir yuṣmākaṁ sarvasvam | harir vaḥ sarvasvam | harir asmān avatu, harir naḥ | harir asmabhyaṁ rocatām, harir naḥ | harir asmākaṁ sarvasvam, harir naḥ | anv-ādeśe tu nityaṁ—harir asmān avatu, atho nas tad-bhaktāḥ kṛpayantu ity-ādi sarvatra yojyam ||199||

200. tubhyam-tavayos te, mahyam-mamayor me |

haris tubhyaṁ rocatām, haris te | evaṁ haris tava, haris te, haris tubhyaṁ rocatām, atho haris te prema dadātu | harir mahyam, harir me | harir mama, harir me ||200||

201. tvāṁ māṁ tvā mā |

haris tvāṁ pātu, haris tvā pātu | haris māṁ pātu, haris mā | atho haris tvā paśyatu, harir mā rakṣatu ||201||

202. yuṣmad-asmad viṣṇupadayor[[51]](#footnote-52) vāṁ-nau dvitīyā-caturthī-ṣaṣṭhī-dvitve, na tu samāse |

harir yuvāṁ rakṣatu, harir vām | harir yuvāṁ rakṣatu, harir vāṁ paśyatu | harir yuvābhyāṁ rocatām, harir vām | harir yuvayoḥ svāmī, harir vām |

harir āvāṁ pātu, harir nau | harir āvābhyāṁ rocatām, harir nau | harir āvayoḥ svāmī, harir nau | samastatve tu na—harir asmat-svāmī ||202||

203. sa-pūrva-padāt prathamāntād vānv-ādeśe’pi te viriñcayaḥ |

vraje kṛṣṇo mama svam, me vā | atho vṛndāvane kṛṣṇo mama svam, me vā ||203||

204. na te vākyādau śloka-pādādau ca |

he vaiṣṇava ! tvaṁ sukhī bhava | tvāṁ hariḥ pātu | māṁ hariḥ pātu | kṛṣṇaika-śaraṇasyāsya, tava hanta kuto bhayaṁ ? ity-ādi ||204||

205. na ca cādibhir yoge |

kṛṣṇo mama ca saukhyāya, rāmas tava ca śarmaṇe | ca, vā, ha, aha, eva[[52]](#footnote-53) ||205||

206. paraspara-yoge’pi na |

hariś ca me svāmī ||206||

207. na ca darśanārthair acākṣuṣatve |

cetasā tvām īkṣate vaiṣṇavāḥ ||207||

208.parasparāyoge’pi na |

kṛṣṇaś cetasā tava rūpam īkṣate | bhaktas tava rūpaṁ dhyāyatīti tu tasyāṁ vicāryam | darśanārtha-dhātu-yogābhāvāt | cākṣuṣatve tu—kṛṣṇas tvā paśyatu ||206||

209. āmantritaṁ pūrvam asadvat |

tato nādeśāḥ [pā. 8.1.72] iti kāśikādau ca matam | he kṛṣṇa ! tavāham | he rāma-kṛṣṇau ! yuvayor aham | katham ucitaṁ racayāmi devi te ? iti | āmantritasya asadvat te’pi[[53]](#footnote-54) tat-pūrva-padasya sattvāt ||209||

210. sāmānya-vacana-tulyādhikaraṇe āmantrite kramasthe cet pūrvaṁ sat ||

211. bahu-vacane ced vā ||

tatra ādeśāḥ | he vaiṣṇava sa-premaṁste kṛṣṇaḥ | vaiṣṇavo’tra sa-premā tad-rahitaś ca bhavatīti sāmānya-vacanaḥ | tau dvau tu tad-viśeṣyau | tatrānvādeśe nityam ādeśāḥ | ananvādeśe tu vā | sāmānya-vacana iti kiṁ ? brahma-rāta kṛṣṇajña rū tava kṛṣṇaḥ | brahma-rāta ity ekasya nāma, tato na sāmānya-vacanaḥ | tata ubhayam apy āmantritam asadvat [209-saṅkhyaka-sūtreṇa] | evaṁ hare kṛpālo’smān pāhi | bahu-vacane—vaiṣṇavāḥ śrī-bhāgavatajñāḥ rū vaḥ kṛṣṇaḥ, yuṣmākaṁ vā | ananvādeśe’py ādeśā vā | etat pāṇinīya-mataṁ prakriyā-dhṛtam | mahāntaraṁ tu na kiñcit | tathā hi tat-sūtra-trayam—āmantritaṁ pūrvam avidyamānavat [pā. 8.1.72], nāmantrite samānādhikaraṇe sāmānya-vacanaṁ [pā. 8.1.73], vibhāṣitaṁ viśeṣa-vacane bahu-vacanaṁ [pā. 8.1.74] iti | āmantrite ity-ādiṣu para-saptamy eva | madhyame sūtre sāmānya-vacanasyāvidyamānatā-khaṇḍanāt tan-mūlā evādeśāḥ | antime tu tad-vikalpāt tad-vikalpaḥ |

bhavatu-śabdo yuṣmad-vācako, bhagavatu-śabdavat ||210-211||

atha kim-śabdaḥ—

212. kimaḥ ko viṣṇubhaktau sākasyāpi |

kaḥ, kau, ke | kam, kau, kān—sarvavat | taddhite pañcamyāṁ—kutaḥ ? 7yāṁ—kva ? kutra ? ||212||

atha kṛṣṇa-nāmnāṁ lakṣmī-liṅgodāharaṇam—

213. kṛṣṇanāma-rādhātaḥ syāp vṛṣṇiṣu, pūrvasya ca vāmanaḥ |

p it—sarvasyai | ṅasi—sarvasyāḥ | ṅas—sarvasyāḥ | āmi, kṛṣṇanāma (vi.pra. 170) iti suṭ—sarvāsām | ṅi—nīrādhābhyāṁ ṅerāṁ (vi.pra. 51) iti sarvasyām | taddhite pūrvavat | evaṁ viśva-ādayaḥ ||213||

214. dig bahuvrīhau kṛṣṇanāmatā vā |

uttara-pūrv4, uttara-pūrvāyai | tad-ādi-saptānāṁ saṁsārasyārāme kṛte paścād āp | tad-ādes taḥ saḥ sau (vi.pra. 183)—sā, te, tāḥ | tām, te tāḥ | evaṁ yad—yā, ye, yāḥ | etad—eṣā, ete, etāḥ | idaṁ—iyaṁ tu lakṣmyāṁ (vi.pra. 184) | iyaṁ, ime, imāḥ | imām, ime, imāḥ | idamo’ka-rāmasya anaṣṭau soḥ (vi.pra. 185)—anayā | vaiṣṇave tvaś (vi.pra. 186)—ābhyāṁ, ābhiḥ | asyai, asyāḥ | suṭ (vi.pra. 170), aś (vi.pra. 186), paścād āp—āsām |

adas-śabdasya sau puṁvat—asau | dasya ca maḥ (vi.pra. 183)—amū, amūḥ | amūm, amū, amūḥ | amuyā, amūbhyām, amūbhiḥ | syāp vṛṣṇiṣu, pūrvasya ca vāmanaḥ (vi.pra. 213)—amuṣyai, amūbhyām, amūbhyaḥ | amuṣyāḥ, amūbhyām, amūbhyaḥ | amūṣyāḥ, amūyoḥ, amūṣām | amūṣyām, amūyoḥ, amūṣu ||

ekaḥ sarvavat | dvi-śabdasya—dve, dve, dvābhyāṁ, dvābhyāṁ, dvābhyāṁ, dvayoḥ, dvayoḥ |

bhavatu-śabdād īp—bhavatī, bhavatyau |

kim-śabdasya—kā, ke, kāḥ | sarvavat ||214||

### atha brahmaṇi—

sarvaṁ sarve, sarvāṇi | punas tadvat | tṛtīyādau puruṣottamavat | ubha-au ubhe |

215. anyādibhyas tuk svamor brahmaṇi |

u-kav itau | anyat anyad, anye anyāni | anyādaya ekādaśaikatara-varjam | tat te tāni | idam, ime, imāni ||215||

216. dvitīyaikatve kathitānukathane idam-etador enad-ādeśo brahmaṇi vācyaḥ |

etad gacchati | atho enat paśya |

adaḥ | ame iti sthite paścāt ū (vi.pra. 191)—amū, amūni | punas tadvat | dve, dve | bhavat, bhavatī, bhavanti | punas tadvat | kim, ke, kāni | punas tadvat ||216||

217. avyayāt svāder mahā-haraḥ |

svarādi, cādi, vad-ādi—taddhitāḥ, ktvā, māntaś ca kṛd avyayam | avyayāḥ khalu—vācakāḥ, dyotakāś ca | tatra vācakāḥ—svaḥ, prātaḥ ity ādayaḥ | eṣāṁ viśeṣaṇasya brahmatvam eva | sundaraḥ svaḥ, sundare svaḥ, sundarāṇi svaḥ ity ādayaḥ | atraika-vacanam eva iti tasyāṁ bhramaḥ | dvitvādīnām anivāryatvāt, avyayād api sup iti su-lope virodhāc ca | dyotakāḥ—ca, vā, ha, aha, vai, tu, api, ity-ādayaḥ, prādayaś ca ||217||

218. cādayo nipāta-saṁjñāḥ |

etebhyo dyotatayā arthā vidyante eṣām ity arthatvāt svādy-utpattiḥ, kintu prathamaika-vacanam eva | vad-ādi-taddhiteḥ—harivat kṛṣṇībhavatīty-ādayaḥ | ktvā, māntakṛt—kṛtvā, kartuṁ, kāraṁ, kāram, ity-ādi ca | mahā-haratvaṁ—o au pāṇḍaveṣu (vi.pra. 61) na, aho ity-ādi jñeyam ||218||

|| iti kṛṣṇanāma-prakaraṇam ||

iti śrī-śrī-harināmāmṛtākhye vaiṣṇava-vyākaraṇe nāma

viṣṇupada-prakaraṇaṁ dvitīyaṁ samāptaṁ

||2||

1. 1825 CE [↑](#footnote-ref-2)
2. viśeṣa-jijñāsāyāṁ śrī-guru-pada-hāladāra-kṛtaḥ vyākaraṇa-darśanera itihāsa (prathama-khaṇḍa) ity ākhyo baṅga-bhāṣā-racita-granthaḥ (pp. 456-459) zpada-kṛṣṇa-belavalakara-Kaṁ *Systems of Sanskrit Grammar* (Poona, 1915) ity ākhyaṁ pustakam (pp. 113-114) ca draṣṭavye | [↑](#footnote-ref-3)
3. Codex No. 4575 in the Library of the Asiatic Society of Bengal. [↑](#footnote-ref-4)
4. Colebrooke’s Miscellaneous Essays, Vol. ii, p. 48. [↑](#footnote-ref-5)
5. History of Classical Sanskrit Literature by Dr. M. Krishnamachariar, Madras, 1937, pp. 335-336. [↑](#footnote-ref-6)
6. Edited by T. Ganapati Shastri in the Trivandrum Sanskrit Series, No. 1, Trivandrum. [↑](#footnote-ref-7)
7. śabdārthau sahitau kāvyam ataḥ sāhityam ucyate | nirdoṣau guṇa-sampannau sālaṅkārau rasānvitau || sāhityam-- śāstra-viśeṣam | hitena prāṇinām avidyā-mocana-rūpopakāreṇa saha vartamānā sahitā—bhagavad-bhaktis tām arhatīti sāhityaṁ śrī-bhāgavataṁ, bhagavat-svarūpatvāt | yad vā,, tat-sahitasya bhagavat-saṅgasya bhāvas tat-sāhityam | ādi-śabdena tat-sevādi | yad vā, tat-sahitam arhatīti tat-sāhityaḥ śrīvāsa-nāmā tad-bhaktaṁ, sa ādir yeṣāṁ te śrī-svarūpādayas tebhyo jātam āmodaṁ śrī-bhāgavata-śāstrādi-paramārthānuśīlana-rūpaṁ sukha-viśeṣam | kecit tu sahitasya bhāvaḥ sāhityaṁ śāstra-mātram | tac cāpi tac-chabdopādānāt śrī-bhāgavatam | kṛṣṇam upāsitum iti tum-anta-prayoge nāmāvali-vistārasya śrī-kṛṣṇānuśīlanam eva prayojanam | tad-anuśīlana-pūrvakam anāyāsena labhyam api vyākaraṇa-parijñāna-janya-jñānaṁ ca | sambandhasya dviniṣṭhatayā nāma-nāminor abhedāc ca śrī-kṛṣṇa eva sambandhaḥ | śrī-bhāgavatārthanumodana-jātānanda-rūpam evābhidheyam | ete trayo’sya granthasya vyavahāraḥ || iti śrī-harekṛṣṇācārya-viracita-bāla-toṣaṇī ṭīkā || [↑](#footnote-ref-8)
8. ayaṁ ślokaḥ saṅkṣepa-harināmāmṛte dṛśyate, bṛhad-harināmāmṛte na | [↑](#footnote-ref-9)
9. bhā.pu. 6.2.14. [↑](#footnote-ref-10)
10. aṣṭau sthānāni varṇānāṁ uraḥ kaṇṭhaḥ śiras tathā |

jihvā-mūlaṁ ca dantāś ca nāsikauṣṭhau ca tālu ca || [↑](#footnote-ref-11)
11. vyañjanāny anugāmīni svarā naiva yato matāḥ |

svayam uccāryate yasmāt svayaṁ rājante tat svarāḥ || [↑](#footnote-ref-12)
12. ardha-mātrā-lāghavena putrotsavaṁ manyante vaiyākaraṇāḥ iti pāṇinīya-paribhāṣā-pāṭhaḥ (134) . [↑](#footnote-ref-13)
13. tri-Mas tu pluto jñeyaḥ sarvaḥ pluto vikalpyate |

dūrāhvāne ca gāne ca rodane ca pluto mataḥ || [↑](#footnote-ref-14)
14. cāṣas tu vadate mātrāṁ dvimātraṁ tv eva vāyasaḥ |

śikhī rauti tri-mātraṁ tu nakulas tv ardha-mātrakam || [↑](#footnote-ref-15)
15. cihnita-sūtra-dvayaṁ ka-pāṇḍu-lipyāṁ vṛtti-rūpeṇa paṭhyate | [↑](#footnote-ref-16)
16. alpākṣaram asandigdhaṁ sāravad viśvato-mukham |

astobham anavadyaṁ ca sūtraṁ sūtra-vido viduḥ || (viṣṇu-dharmottaram)

sūtrārdho varṇyate yatra vākyaiḥ sūtrānusāribhiḥ |

svapadāni ca varṇānte bhāṣyaṁ bhāṣya-vido viduḥ || (abhiyuktoktiḥ) [↑](#footnote-ref-17)
17. bahu-prāptau saṅkocanaṁ niyamaḥ | anya-tulyatva-vidhāna atideśaḥ | uttara-praKNa-vyāpy adhikāraḥ [↑](#footnote-ref-18)
18. goyī-candraḥ | [↑](#footnote-ref-19)
19. saṁjñādi ity atra ādi-padena paribhāṣādīnāṁ grahaṇam | [↑](#footnote-ref-20)
20. **sandhir eka-pade nityaṁ nityaṁ dhātūpasargayoḥ |**

**sūtreṣu ca bhaven nityaḥ so’nyatraiva vibhāṣitaḥ ||** [↑](#footnote-ref-21)
21. svara-vyañjanayoḥ sandhau sandhy-abhāvas tathaiva ca |

anusvāro visargaś ca sandhiḥ syāt pañca-Laḥ || [↑](#footnote-ref-22)
22. kāryī kāryaṁ nimittaṁ ca tribhiḥ sūtram udāhṛtam | kadācit kāryi-kāryābhyāṁ kvacit kāryānimittataḥ || yasya nirdiśyate kāryaṁ sa kāryī gadito budhaiḥ | kriyate yat tu tat kāryam ādeśa-pratyayāgamaiḥ || [↑](#footnote-ref-23)
23. īṣad-arthe kriyā-yoge vyāpti-maryādayoś ca yaḥ | etam ātaṁ ṅitaṁ vidyād vākya-smaraṇayor aṅit || [↑](#footnote-ref-24)
24. īd-ūded dvi-vacanam pragṛhyam || [pā. 1.1.11] [↑](#footnote-ref-25)
25. tasya mahāpuruṣasya sūtrāṇi lakṣaṇāni ca kathyante ity adhika-pāṭhaḥ (ka) | [↑](#footnote-ref-26)
26. ākhyāta-prakaraṇe dhatte dhatse ity ādau | [↑](#footnote-ref-27)
27. avaḍḍhvam ity ādau jñeyam | [↑](#footnote-ref-28)
28. sāhitya-darpaṇe ca—yamakādau bhaved aikyaṁ ḍalor vabor laros tathā || uddyotakāras tu etad-atiriktam api paribhāṣitavān, yathā—yamakādau bhaved aikyaṁ ḍalayor alayor vaboḥ | śa-ṣayor na-ṇayoś cānte sa-visargāvisargayoḥ | sa-bindūkābinūkayoḥ syād abheda-prakalpanam || [↑](#footnote-ref-29)
29. ity asmāt tac-chabdasya sa ity asmāc ca parasya viṣṇusargasyādarśanaṁ syāt, viṣṇujane pare (ka-lipiḥ) [↑](#footnote-ref-30)
30. aniyata-dharmiṇāṁ niyata-dharmiṇā saha caritatvaṁ sāhacaryatvam—bāla-toṣaṇī-ṭīkā | [↑](#footnote-ref-31)
31. rūpa-rātri-rathantareṣu rutvaṁ vācyam iti vārtika-sūtram | [↑](#footnote-ref-32)
32. sadṛśaṁ triṣu liṅgeṣu sarvāsu ca vibhaktiṣu | racaneṣu ca sarveṣu yan na vyeti tad avyayam || (gopatha-brāhmaṇam) [↑](#footnote-ref-33)
33. go-yūthaṁ siṁha-dṛṣṭiś ca maṇḍa kapla tir eva ca | gaṅgā-srotaḥ-pravāhaś ca hy adhikāraś caturvidhaḥ || (kaumārāṇāṁ ślokaḥ) || [↑](#footnote-ref-34)
34. sūtre ṣaṣṭhyāṁ tataḥ sthāne, pañcamyāṁ tata uttare | saptyamyāṁ ca pare tasmin, gamye copapade kvacit || [↑](#footnote-ref-35)
35. pravṛttiś ca nivṛttiś ca vibhāvokta-vidhiḥ kvacit | apūrvasya vidhānaṁ ca bahulaṁ syāc caturvidham || [↑](#footnote-ref-36)
36. bahiraṅga-vidhibhyaḥ syād antaraṅga-vidhir balau | pratyayāśrita-kāryaṁ tu bahiraṅgam udāhṛtam ||

prakṛtyāśrita-kāryaṁ syād antaraṅgam iti dhruvam | prakṛteḥ pūrva-pūrvaṁ syād antaraṅgataras tathā || [↑](#footnote-ref-37)
37. idaṁ sūtraṁ kha-ga-gha-pāṇḍulipiṣu vṛtti-rūpeṇa paṭhyate | [↑](#footnote-ref-38)
38. idaṁ sūtraṁ kha-ga-gha-pāṇḍulipiṣu vṛtti-rūpeṇa paṭhyate | [↑](#footnote-ref-39)
39. avī-lakṣmī-tarī-tantrī-dhī-hrī-śrīṇām udāhṛtaḥ | saptānām eva śabdānāṁ ser lopo na kadācana || (sārasvata) [↑](#footnote-ref-40)
40. svasā tisraś catasraś ca nanandā duhitā tathā | yātā māteti saptaite svasrādaya udāhṛtāḥ || [↑](#footnote-ref-41)
41. “upā ity eke” ity adhikaḥ pāṭhaḥ (ka) [↑](#footnote-ref-42)
42. harir jakṣiti niḥśaṅko makheṣu maghavān asau | pravāti svecchayā vāyur udgacchati ca bhāskaraḥ | iti tu bhaṭṭi-kāvye pāṭho dṛśyate | [↑](#footnote-ref-43)
43. sambodhane tuśanasas trirūpaṁ, śāntaṁ tathā nāntam athāpy adantam |

mādhyandinir vaṣṭi guṇaṁ tvig-ante, napuṁsake vyāghra-padāṁ variṣṭhaḥ || (vyāghra-bhūtiḥ) [↑](#footnote-ref-44)
44. mantre śvetavahokthaśas-purḍāśo ṇvin (3.2.71), śvetavahādīnāṁ ḍaspadasyeti vaktavyam iti sūtra-dvayaṁ draṣṭavyam | (siddhānta-kaumudī, vaidika-prakaraṇam | [↑](#footnote-ref-45)
45. viśeṣasya hi yal liṅgaṁ vibhakti-vacane ca ye |

tāni sarvāṇi yojyāni viśeṣaṇa-padeṣv api || [↑](#footnote-ref-46)
46. \*-cihnita-sūtra-catuṣṭayaṁ ka-pāṇḍu-lipyāṁ vṛtti-rūpeṇa paṭhyante | [↑](#footnote-ref-47)
47. āpaḥ sumanaso varṣā apsaraḥ-sikatāḥ samāḥ |

ete striyāṁ bahutve syur ekatve’py uttare trayaḥ || [↑](#footnote-ref-48)
48. 172-176-saṅkhyaka-sūtrāṇāṁ yugapat-pāṭhe śloka-dvayaṁ bhavati | tataś ca—

sarvādiḥ sarvanāmākhyo na ced gauṇo’thavābhidhā |

pūrvādiś ca vyavasthāyāṁ samo’tulo’ntaro’puri ||

paridhāne bahir yoge svo’rtha-jñāty anya-vācy api || (sārasvata-vyākaraṇa-kārikā) [↑](#footnote-ref-49)
49. yuṣmado gauṇasya tvad-yuvad-yuṣmad-ekatvādiṣu, asmado madāvad asmadaḥ || iti sūtra-rūpeṇādhikaḥ pāṭhaḥ (ka) || [↑](#footnote-ref-50)
50. Some readings have only teṣāṁ sarveṣāṁ (ka, kha, ga) [↑](#footnote-ref-51)
51. yuṣmad-asmador viṣṇupadayor (ka) [↑](#footnote-ref-52)
52. iti ṣaṭ cādayo matāḥ || (ka) [↑](#footnote-ref-53)
53. asadvattve’pi (?) [↑](#footnote-ref-54)